
SAATESÕNA 


K. E. Söödi ,, Kogutud luuletustel“ on võrreldes 
nüüd juba müügilt lõppenud ,,Aastate kajastusega* 
mitmeidki erinevusi. Valikut on täiendatud 1924—42 
loodud luuletustega, mis üldpilti mõndagi lisavad; on 
arvestatud ka varasemaid luuletusi, mis omal ajal 
kogudest mitmesugustel põhjustel kõrvale olid jäänud. 
Juurde on võetud osa autori Petöfi-tõlkeist; — arves- 
tades K. E. Söödi kauaaegset huvi Petöfji vastu, kelle 
loominguga ta luulel on mõndagi sugulust, tohiksid 
need olla raamatule oluliseks täienduseks. Ja lõpuks 
on luuletaja loomingu orgaanilise osana antud ka vali- 
mik lastelaule — muidugi nende kirjanduslikust väär- 
tusest lähtudes. 

Kuid ka ,, Aastate kajastuses*“ arvestatud materjali 
piirides erineb käesolev raamat oma eelkäijast. Osa 
»Aastate kajastuses“ toodud vähem-olulisi luuletusi on 
välja jäetud, osa seal puuduvaid käesolevasse teosesse 
sisse võetud. Eriti K. E. Söödi venestusaegsed rahvus- 
poliitilised luuletused, mida arvustuses kümmekond 
aastat tagasi rohkem ajadokumentidena hinnati, on 
ligema mineviku sündmuste taustal jälle niisama elu- 
lised kui nende kirjutamise ajal. 

Vastupidi ,, Aastate kajastusele“ on siin luuletused 
üldiselt antud kogudes esinevas järjestuses. ,, Aasa 

õied“ I ja II kui laadilt lähedased on ühte liidetud. 
Üksikuid luuletusi on viidud ühest kogust teise, kui 
seda nõudis ajaline järjekord; varasemad luuletused, 
mis kogudes puudusid, on pandud sinna kogusse, kuhu 
nad oma loomisaja järgi kuuluksid. ,,Järelpõimiku“ 
[ osa sisaldab luuletusi ,,Mälestuste ja lootuste“ ja 
»Kodu“ vahemaalt (1903—1910), II osa — neid, mis 
on loodud 1922. aastast tänapäevani (välja arvatud 
»Kuusirbi õsusse“ koondatud luuletused). 

Luuletuste algupärast kuju on üldiselt püütud säili- 
tada. Seepärast on ka loobutud ,, Aastate kajastuses“ 
tehtud muudatustest, kui need algteksti vaimule kül- 
lalt ei vastanud. Küll aga on silutud omaaegseid 
keelekonarusi, kus neil ei olnud positiivset ülesannet, 
ja teostatud muid vajalikke muudatusi, kui seda sai 
teha ilma tervikut kahjustamata. Kuna teos ei ole 
mõeldud teadusliku väljaandena, siis ei ole tehtud 
muudatusi registreeritud. Võiks veel lisada, et käes- 
olevat väljaannet tuleb pidada autori redaktsiooniks, 
sest kõik kaastoimetaja või kolmandate isikute ette- 
panekul teostatud sisulised, keelelised jm. muudatused 
on tehtud autori heakskiitmisel. 

Kuigi käesolev, K. E. Söödi 80-ndaks sünnipäevaks 
ilmuv raamat ei sisalda kõiki autori trükis ilmunud 
luuletusi, peaks siin leiduma ometi enam-vähem kõik 
kirjanduslikult arvestatav. Seepärast ongi raamat, 
vormilt küll ulatuslik valikkogu, nimetatud ,, Kogutud 
luuletusteks“. 


Koostajad. 
Juuni 1942. 


KARL EDUARD SÖÖDI LUULE 


Sajandi lõpp ei olnud eesti elus suurte võitude aeg. 
Kirjanduses iseloomustab seda ajajärku seniste ideaa- 
lide mandumine, silmaringi kitsus ja viljastavate välis- 
mõjude vähesus, nõudlikuma lugejaskonna ja tõsiste 
annete puudumine. Väljendusvõimalused ei olnud veel 
küllalt arenenud, eesti keele iselaad veel küllalt selge, 
puudus ka tihedam side rahvaloominguga ja selle 
sügavam mõistmine. Tunde-elamust hoiti piinliku 
hoolega konventsionaalsuse ja kitsa kodanliku moraali 
piirides. Kuigi parasjagu pilvis hõljuti, oldi ühevõrra 
kaugel nii luule-kõrguste kui ka elu avaruse avasta- 
misest. See ajajärk ei paku esimesel pilgul kuigi palju 
rõõmustavat. Ja ometi toimus sel ajal meie kirjandu- 
ses nagu ühiskonnaski oluline areng. Uut sajandit 
lahutaks eelmisest ülepääsmatu vahemaa, kui ei oleks 
vahepeal debüteerinud põlve, kelle looming eest leitud 
alustest lähtudes uuele ajajärgule teed valmistas. 
Juhan Liivi ja Anna Haava kõrval on lüürikas K. E. 
Sööt selle põlve tähtsaim esindaja. 

Sööt ei tule eesti kirjandusse sellise üllatusena nagu 
näiteks Anna Haava. Viimase luule on juba esimestes 
kogudes oma võimete tipul, Söödi värssides aga võib 
jälgida pidevat arengujoont. Tema esimesed kogud 
on kaasaja luulega veel tihedalt seotud. Traditsiooni- 

liste teemade käsitluses tundub algul Grenzsteini kooli. 
Aga põhjendatult leiavad juba , Aasa õied“ 1 ja II 
kaasaja arvustuses kiitvat hindamist. Juba seal pää- 
seb mõjule Söödile omane väljenduse loomulikkus ja 
lihtsus, juba seal võime jälgida järk-järgulist loobu- 
mist ülepingutatud ilukõlast, millesse takerdusid Söödi 
eelkäijad ja õpetajad. Kuid isegi üldiselt eelkäijate 
vahenditega töötades on Söödil , Aasa õites“ õnnestu- 
nud rida luuletusi, mis veel tänapäevalgi oma veetlust 
pole kaotanud. Kunagi hiljem ei kohta me Söödi luu- 
les nii värsket, lapselik-naiivset tooni kui näiteks 
»Vaikses palves“ (lk. 27). Alliteratsioonide ja vähen- 
(lussõnadega ehitud algusele lisab järgmiste värsside 
kordus tundmuslikku elevust, kaunile kodupildile 
tuuakse vastukaaluks vaev ja leinahääled, tundetooni- 
liste rõhutuste paatost tõttab kohe pehmendama rahu- 
lik jutustus lihtsate, ilmekate epiteetidega — võimatu 
oleks selles lühikeses luuletuses midagi muuta, ilma 
et luuletus oma terviklikkust ei kaotaks. Autor mõistab 
igapäevakeelt elustada ootamatust ümbrusest võetud 
väljendustega, ühendada võrdlemisi kainet jutustust 
lüürilise õrnusega, tarvitada tarbekorral isegi erand- 
likult kõlavaid ja ilmekaid riime — parajal mõõdul 
öelda ja ütlemata jätta. 

Juba Söödi esimesed luuletused annavad aimu ta 
luuletaja-temperamendist. Õnnetut armastust tulevad 
leevendama ümbritseva looduse ilu ja kaunid mäles- 
tused, rõõmsatoonilise Kkoduelevuse vahele kõlavad 
tõsisemad akordid tööst ja vaevast. Ta on eleegiline 
või idülliline. Harvad on need hetked, kus Sööt ula- 
tab segamatu valu- või õnne-ekstaasini. Ta ei ole 
hetkeinimene, kes meeleolusid põhjani maitseks. Ehtsa 
eestlasena ta nagu häbeneks oma tundeid alasti aval- 

dada. Viis, kuidas Sööt oma tundeid mõistu, võrd- 
kujude abil või naljatledes väljendab, meenutab tihti- 
peale rahvalaulu. Rahvalikult lihtsa laulutooni puhul 
tulevad meelde ka Veske ja Petöfi, ja kindlasti ongi 
Sööt mõlemalt õppinud. 

Sütitavate isamaahümnide ja muinsusromantika 
aeg oli möödas; kõik, mis sel teemal veel loodi, jäi 
paratamatult kordamiseks. Nüüd pidi luule, kui ta 
õõnsaks paatoseks ei tahtnud muutuda, piirduma kitsa 
väikekodanlike elamuste ringiga. Juba enne seda, kui 
romantism realismile ,ametlikult“ võimu üle annab, 
esineb kirjanduses järjest rohkem realistlikke suge- 
meid. Üks selle muutuse kaasnähtusi on luules ka 
humoristliku žanri esilekerkimine, mille viljelemises 
tähtis osa on Söödi esimestel kogudel. Paisutatud tun- 
deid parodeeriva, puänteeritud, sageli banaalse lõpuga 
»naljalaulu“ kujul harrastati seda laadi omal ajal õige 
rohkesti. Analoogiliselt talitab tihti ka Sööt, kuid 
hoidub labastest efektidest. Kui naabriperre piilu- 
mine silmahaiguse süüks aetakse (,,Haiged silmad“, 
Ik. 81), või põllupeenral üleaedse tütart vahtiv pere- 
poeg jutu teisale käänab, väites, et ta oma põllul teha 
võib, mis ise tahab (, Vabandus“, lk. 58), siis on sellega 
hästi väljendatud talupojalikku kinnisust. Tihti esi- 
neb see mõistuütlemine veelgi diskreetsemal kujul. 
Kui neiu seltsis päikesetõusu vaadatakse (,,Koit“, 
Ik. 42) ja südames lõõma tundes lõpuks kinnitatakse, 
et see päikesetõus igaveseks meelde jääb, siis on selge, 
mispärast. Teises luuletuses (,, Välk“, Ik. 44) antakse 
detailne pilt välkude vehkimisest ja tähendatakse 
nagu möödaminnes, et neiu kõrval seisab ja välkuvail 
silmil vaatab. Ja see ongi kõik. On see armastus- 
luuletus või paljas looduspilt? . Mõni detail vähem 

või rohkem, ja ta oleks üht või teist, aga antud kujul 
on see luuletus looduspilt ja armastuslaul ühtlasi. 

Kõige suuremad võidud humoristlikus laadis saa- 
vutab Sööt aga siis, kui ta maneerist hoopis hoidub. 
Luuletuses ,,Saladused“ (lk. 82) annab lihtsale, peagu 
proosalisele jutustusele üksainus sõnake (,,palavalt“) 
haruldase konkreetsuse — me lausa näeme luuletajat 
päikesepaistes kambri akna all kirjutamas ja tun- 
neme päikesest õhkuvat soojust. Niisuguseid elavaid, 
sundimatuid pildikesi leidub Söödil vahetevahel hili- 
semaiski, tõsisemaid teemasid käsitlevais kogudes. 
Nende lihtsais, südamlikes värssides kõneleb autori 
terve, vaikne põhjamaalase loomus, küll kaine, aga 
siiski mitte kuiv. 

Söödi luule areng ei ole kiire, kuid seda pidevam. 
Iga uus kogu on eelmisega orgaanilises seoses, jätkab, 
avardab ja süvendab selle motiive, puudutab uusi 
toone, mis alles järgmistes esiplaanile tõusevad. Kol- 
mas kogu , Rõõm ja mure“ näitab jätkuvat väl- 
jendusoskuse süvenemist. Siin on elavaid lühiluule- 
tusi, milledele eesti luules ainult Haava loomingust 
võrdseid võib leida. Lihtsate vahenditega annab ta 
meeldejäävaid portreevisandeid (,,Kullake, sul kuldne 
süda“, Ik. 78). ,Sinised ja targad silmad“ — näilise 
vähenõudlikkuse juures on see rida värske ja peen 
iseloomustus luuletaja põhjamaise armsamaideaali 
kohta. Niisugused luuletused sobiksid = väljenduse 
ökonoomia alal tänapäevalgi eeskujuks. 

Seejuures on värsside elavus saavutatud üsna 
väheste, lihtsate vahenditega. Korduse kõrval pääse- 
vad kolmandast kogust alates tähtsale kohale võrdlus 
ja personifikatsioon. Need mõjuvad tihti julgelt, kuid 
ikka sundimatult: ,,Minu valul on mustad silmad... 

Minu valu on sirge ja sale... Oh, kui hästi tantsib 
mu valu!“ ,,Valu ,, neiu“ asemel annab väljendusele 
värskust, kuid toob ka luuletaja ,,mina““ oma muredega 
lavale, ilma et selleks ühtki superlatiivi tarvis oleks. 
Või loetagu niisuguseid värsse nagu luuletuses 
»Haual“ (lk. 80): 


Kui veretilgad, lumekiud 
Siin õied haua pääl, 

Siin nutab õhk ja lillelehk 
Ja õitselinnu hääl. 


Sageli ei veetlegi niipalju võrdluse või pildi uudsus, 
kui see puhas ümbrus, kuhu ta on asetatud. Teisal 
annab näiliselt lihtsale keskusele uut elu mõni õnnes- 
tunud vormivõte, mõni värske detail, ootamatult elav 
riim, alliteratsioon või muud. Ja kui Sööt veel oma 
traditsioonilise trohheuse asemel tarvitab daktülit, siis 
põimub luuletuste rütmiline elavus ja väljenduse värs- 
kus meeleoluliseks, iseenesest meeldejäävaks tervikuks. 

Vallatlevate või rõõmsate kodu- ja armastusluule- 
tuste kõrval leidub ,, Rõõmus ja mures“ ka tõsisemaid 
toone. Sellele viitab juba luuletuskogu pealkirigi. Ja 
luuletus ,,Kartus“ (lk. 67) nimetab ka selle põhjust. 
Luuletaja tunneb juba selgesti valusat vastuolu, mis 
valitses kodumaa tegeliku olukorra ja isamaa-idüällist 
nõretava luule vahel. See äratundmine ei tähenda 
veel täispööret luuletaja loomingus: kaasaegsete valu- 
küsimuste detailsemale käsitlemisele asub Sööt alles 
järgmistes kogudes. Veel on luuletajal hirm siirduda 
luule õitsvalt aasalt kodumaa närtsinud nurmedele. 
Luule ja elu vahel valitseva dissonantsi tundmine ei 
luba aga enam ka endises laadis jätkata: nii sünnivad 
sümbolistliku koega luuletused, kus ainult vihjamisi 

kodumaa olukorda puudutatakse. Vahel on selle 
meeleheite tõeline põhjus ainult aimatav, teisal on 
konkreetsed sündmused peidetud looduspiltide või ju- 
tustuste taha, nagu venestamist kajastavas ,,Ettekuu- 
lutajas“ või Eesti Kirjameeste Seltsi sulgemise puhul 
kirjutatud ,,Surnus“. 

Kuigi Sööt oma loomingu tipud annab alles hilise- 
mais teostes, on ,,Rõõm ja mure“ tervikuna tema kõige 
kaasakiskuvam luuletuskogu. ,,Aasa õite** idüllid on 
küll kevadvärsked, aga ka pisut primitiivsed, hilise- 
mate kogude vaatlused tunduvad liigagi kained ja 
rahulikud, siin aga on tunnetel ühtlasi täisküpsust ja 
värskust. Kunagi enam ei kohta me nii elavaid pilte 
ja hoogsaid rütme kui siin. Järgmine kogu märgib 
eesti kirjanduses sammu realismi, Söödi loomingus — 
sammu kainenemise suunas. 

Küll esitas juba esimestes kogudes domineeriv hu- 
base külaõhkkonna või kodanlike elamuste humorist- 
lik käsitlus realistlikku kallakut. Seal leidus realist- 
likke elemente ka kitsamas mõttes, nagu luuletuse 
»Endised vaimud“ algus asjaliku küla ja mõisa vas- 
tandusega, või ,,Lapsel paljad jalad“ — pilt vaesest 
saunikulapsest, mille puhul võib kõnelda juba sotsiaal- 
sete vastuolude tunnetamisest. Enamasti piirdus Sööt 
esimestes kogudes siiski peamiselt kaasaegse romanti- 
lise sõnastusstiili kohendamise ja puhastamisega. 

Selgemini ilmneb lähenemine realismile järgmises 
kogus ,,Saatus“. Juba pealkiri ise mõjub hallilt 
ja ähvardavalt kaasaegsete lillede ja linnukeste keskel. 
Kainenemine avaldub ka vormis. Harvemaks on jää- 
nud julged ja värsked kõnekujundid. Daktül, mis 
eelmise kogu värssidele andis hoogu ja elavust, kaob, 
ja peagu ainuvalitsevaks muutub neljajalgne trohheus. 

See ongi Söödi varasema luule põhimõõt, milles ta on 
loonud oma parimad luuletused. 

Juba eelmises kogus oli Sööt kohati hoopis hülja- 
nud riimi, mille tähtsus ta luules sõnastuse sundima- 
tuse arvel niikuinii oli miinimumini langenud. Luule- 
tused nagu ,,Ära nõua“, , Ilma kevadeta“ ja eriti palju- 
imeteldud ,,Pärast hallaööd“ mõjuvadki suurel määral 
riimi puudumise tõttu värskelt ja elavalt. Nüüd loo- 
bub ta reas luuletustes ka kindla pikkusega värsist, 
olles nii sajandi algul laialt tarvitusele tuleva vaba- 
värsi teerajajaks (,,Õiguse otsija“ ja ,, Külaskäik“ 1894, 
»Kääpa kaldal“ ja ,,Kes ta oli?“ 1895). 

Kainenemine avaldub ka teemade valikus ja nende 
käsitluses. Keskikka jõudnud autori hoiak on üldiselt 
vaatlikum. —Subjektiivse ja kirgliku armastusluule 
asemele tulevad kained kirjeldused, allegooriad või 
eepilisema koega värssjutustused. 

Kunstilise veenvuse poolest ei küüni ,,Saatus“ eel- 
mise kogu tasemele. Siiski on seal värsse, mis kuuluvad 
Söödi luule kõige iseloomulikuma osa hulka. Need on 
ema surma puhul kirjutatud luuletused. Rohkem kui 
kusagil mujal on neis õigel kohal Söödi luuletuste 
taltunud laad. Nad on küll primitiivsed, väljendus on 
nagu vägisi hoitud igapäevakeele tasemel, elamuses ei 
leidu ühtki detaili, mis ei oleks kõige üldisemat laadi, 
ja ometi jääb neist suure siiruse ja spontaansuse mulje, 
mida vähemgi vääratus ei sega. Selgemini kui kusagil 
mujal väljendub neis Söödi luule põhilisim kande- 
jõud — sügav kodutunne. Kodu on selleks varjatud 
lätteks, mis toidab ta isiklikke elamusi, kodumõtet 
avardades jõuab luuletaja isamaa juurde, mille elu- 
küsimuste vaatlusele on pühendatud järgmine kogu, 
»Mälestused ja lootused“ (1903). 


Uus kogu käsitleb ülekaalukalt isamaalisi aineid. 
Omaette tunduvad selles kogus ehk mõnedki luuletu- 
sed kained ja kuivad, sest mitte alati ei ole mõttesisu 
konkreetset kuju saanud. Seda enam mõjuvad nad 
üheskoos. Üks luuletus kasvab teisest, puudutab eel- 
mises arendatud mõtteid, varieerib ja laiendab neid, 
teeb järeldusi ja avab uusi vaatenurki. Kokku on see 
lausa ,,passiivse vastupanu programm“ venestuse ras- 
keis oludes. 

Kahtlemata oli niisugusel programmil ülisuur täht- 
sus. Kui kunagi loosung ,, luuletus olgu juhtkiri“ eesti 
luules teoks on saanud, siis just Söödi uutes luuletus- 
tes. Need on juhtkirjad, kuid juhtkirjad selle sõna 
kõige paremas mõttes. Juhan Liivi kodu- ja isamaa- 
luuletuste kõrval on Söödi omad sajandi vahetusel 
kõige silmapaistvamad. Nii lihtsaid, kuid elavaid ja 
sundimatuid värsse võis inspireerida ainult sügav 
elamus. 

Puudutatud on kõiki kodumaa valuküsimusi. Luu- 
letaja avaldab hukkamõistu ülejooksikuile, kes olude 
survel või kergemat põlve otsides painduvad ja oma 
rahvusest võõrdunult nagu lagendikupuud jäävad 
külma üksindusse, ta näitab, kuidas kojuigatsus siiski 
on kõigest võimsam ja ärakadunud pojad ikkagi koju 
toob — kuigi ainult surema. 

Sest ka truude rahvapoegade käsi ei käi paremini. 
Surm, unustus, eluvõitlustest puhkamine on ainsaks 
palgaks neile, kes isamaa-aate eest on võidelnud, neile, 
kes tulevikuski võitlevad (,,Kreutzwaldi haual“). Ei 
ole mingit koitu ega ilusat õnne, millest luuletajad 
kõnelevad, on ainult lootus, et meeleheitlikul võitlusel 
peab mingi siht olema, et enne õhtut ometi koduõue 
jõutakse (,,Koju““). Kaotustest ja pettumustest mitte 

hoolida, edasi rühkida, mitte meelt heita, loota, loota 
— see on refrään, mis luuletustes meeleheitlikult 
kordub: 


Ja mis annab siis lootusi? See, et me ise edasi 
tegutseme. Niikaua ei ole rahvas kõigist 
raskustest hoolimata siiski kadunud, 
kui tal endal elujõudu ja -tahet jät- 
kub (,,Veel pole kadund kõik“). See on Söödi 
lihtne, kuid suur õpetus kaasajale — ja ka täna- 
päevale. 


Ja kui see edasirühkimine enda elus ei tasugi, siis 
on palgaks seegi, kui tulevad põlved isade eeskujul 
sedasama teevad (,,Ei nad ole viimsed“). Kuni tegut- 
sejaid leidub, on nende tegevus vaikivaks vastuseks 
kõigile, kes rahvuse surmast räägivad (,,Nad ütlevad“). 
Halvad ennustused lähevad tühja, sest rahvas on en- 
negi raskusi üle elanud (,,Mis aitab“). Kui elu ja 
surma peale heitlus käimas on, kui rahvust nagu umb- 
rohtu püütakse välja juurida, siis jätkub ka rahval 
umbrohu visadust sellele vastu seista. Sellele ära- 
tundmisele jõudes võidakse kõigist raskustest hooli- 
mata optimismigi tunda. 


Luuletaja kirjeldab ideaalset rahvapoega (,,Põhju- 
sed“, ,Ühele suguvennale“), loob hümne lootusele, 
mis viib vabasse tulevikku (,,Lootusele“). Ja kui ta 
siis otse ärkusaegsete vahenditega annab lihtsa, ilusa 
pildi kodumaast (,,Mis mulle meeldib**), siis on selle 
lihtsa pidulikkuse taga aimata luuletaja sisevõitlustest, 
tegelikkuse tunnetamisest võrsunud elujulgust. Ka 
Sööt kutsub isamaad mõrsjaks, aga kui palju usuta- 
vamalt ja ehtsamalt mõjub see, võrreldes muu oma- 
aegse isamaaluulega! 

Sajandi lõpu ummikutunne on neis luuletustes aset 
andnud uue sajandi meeleolutõusule. Mälestuste ja 
lootuste, nende Söödi luule kahe pooluse osa on siin 
vastupidine kui esimestes kogudes. Kui seal isamaa- 
luuletusi toitsid mälestused, isiklikke meeleolusid loo- 
tused, siis valitseb siin lootuslik meeleolu just isamaa- 
luuletustes, kuna arvult väikeses, kuid kõrgekaalulises 
meeleolulüürika rühmas nüüd valitseb mälestuslik hel- 
lus ja nukrus. 

Nooruse tormidest ja tungidest üle saanult heidab 
luuletaja pilgu noorusele (,,Mälestus“, lk. 139), leiab 
silla lapsepõlve. Ja siis sünnivad nii harukordselt 
kaunid värsid nagu: 

Ikka kostab kaugelt lugu, 
Laul nii vaikne, sumaja... 
Ja ma õnne unenäos 
Pean seda kordama. 


»Mälestuste ja lootuste“ üldine tase on võrdlemisi 
ühtlane ja kõrge. Luuletaja on seal täitnud oma rah- 
vusliku visaduse õhutamise ülesande ja saavutanud 
lüürilistes meeleoludes Eestis enneolematu küpsuse ja 
kunstilise tiheduse. Paremad neist märgivad ühtlasi 
luuletaja võimete tippu, mida ta hiljemgi ei ole ületa- 
nud. Loomulik siis, et luuletaja looming enam nii 
intensiivselt ci jätkunud. Sisu- ja vormipiiride avar- 
damise võimaluste otsimisest kõnelevad 1903—1910 
loodud eri koguna ilmumata luuletused, mis käesolevas 
teoses on koondatud ,,Järelpõimiku“ 1 ossa. Iseseis- 
vat järku nad Söödi loomingus ei moodusta — osalt 
on nad eelmiste kogude järelkõlad, osalt otsingud ja 
katsetused, mille täisküpsi vilju leiame alles luuletaja 
järgmisest kogust. 

Paremais aastais olev autor asus nüüd eriti pinge- 
liselt ka tegelikus elus teostama seda programmi, mida 
ta oma värssides oli jutlustanud. Elulookirjutaja ei 
saa pikemalt peatumata mööduda K. E. Söödi rohkest 
anduvast tegevusest paljudes rahvuslikes ettevõtetes; 
vähemalt nende mainimine kuulub aga ka luuletaja 
loomingu vaatluse piiridesse, sest just ta erksus aktu- 
aalsete eluküsimuste vastu, ta osavõtt rahvuslikest üri- 
tustest aitas tal murranguliste aegadega ka oma loo- 
mingus kontakti pidada, mille ta teised kaasaegsed 
märkamatult kaotasid. Selle kontakti märgiks on 
1921. a. ilmunud luuletuskogu , Kodu“. 


Ilmumisajal jäi see raamat küll teenimatult varju. 
Sööt võis paremal korral ajaga sammu pidada, mitte 
aga teda üle trumbata. Keele- ja meeleuuendustes, 
lihalikkuse ja individualistihoiaku originaalsuses ei 
püüdnudki vanem autor kaasa võistelda. See, mis oli 
puudujääk kaasaeglaste silmis, on aga pigem vooruseks 
kahekümneaastase vahemaa tagant vaadates. Muidugi 
ei valitse Söödi kahe aastakümne jooksul loodud luu- 
letustes seda ühtlust, mis varasemais kogudes; ,, Kodu“ 
paremad luuletused kannatavad siiski kaasaja pare- 
matega igas mõttes võrdluse välja. 


Tundmatuseni on muutunud juba uute luuletuste 
väline vorm. Endise nelirea asemel kohtame nõudlikke 
värsivorme nagu sonette ja tertsiine, trohheuse kõrval 
kõige mitmekesisemaid mõõte, neljajalgse värsi kõrval 
rohkesti kuue- ja seitsmejalgset. Väljendus on muu- 
tunud raskepärasemaks, sõnavara moodsamaks, riimid 
nõudlikumaks, vahel koguni virtuooslikeks, esineb 
sageli inversioone, mis olid tundmatud Söödi varase- 
male luulele. 

Ka ,,Kodus“ paistavad silma kõigepealt isamaa- 
ainelised luuletused. Peagu kronoloogilises järjestuses 
kujutavad need eesti rahvustunde tõusu ja iseseisvus- 
mõtte võrsumist. Sõjasündmuste keerises vahelduvad 
kahtlused ja lootused, korduvad püsivusele manitsused 
ja tööülistused, kuni Eesti iseseisvuse saavutamisega 
Söödi isamaaluulesse tuleb uus, hoopis erinev toon. 
Värsiread lühenevad, rütm muutub selgeks ja löövaks, 
sõnastus lihtsaks, paatosel on kandvust ja soojust. 
Nooremate ekspressionistliku inimsusejutlustamise või 
patsifismi kõrval on Söödi laulude mehine ja sõjakas 
toon värskendavaks vahelduseks, 

Eelmiste kogudega võrreldes on ainevald ,, Kodus“ 
tunduvalt avardunud, Luuletus ,,Näojume pimedas 
kahvatab*“ puudutab õnnestunult ja ainulaadse tera- 
vusega koguni sotsiaalseid probleeme. Siiski tunneb 
Sööt ennast kindlamini isikuelamuste ringis: liiga 
palju on tal ühist nende ,,vaiksete vaimudega“, keda 
ta ise kirjeldab ja kes võitlustandreilt hoiduvad, et 
loova tööga nägematut aupärga ära teenida. 

Jutustav element oli väga tugev juba Söödi vara- 
semas luules. Spontaanseid tunnetepurskeid, lüürikat 
sõna kitsamas tähenduses kohtame Söödil võrdlemisi 
harva. Elamus ei väljendu mitte otseselt, vaid jutus- 
tuse tagant. Hilisemas loomingus jääb lüüriline ele- 
ment veelgi kasinamaks. Seeasemel annab Sööt juba 
»Kodus“ häid näiteid oma võimetest ballaadikirjani- 
kuna. Kodumälestuste ööpoolest on välja kasvanud 
jubeda-meeleolulised ,, Laadateel“, ,,Koerakoonlased“* jt. 
Eriti viimane oma lakoonilise sõnastusega on eesti 
ballaadikunsti parimaid näiteid. Hilisemais ballaadi- 
des ei ole luuletaja detailidega enam nii kokkuhoidlik, 
kuid loob eesti ajaloo ja rahvaluule aineid kasutades 

siiski üsna tiheda, omapärase ja etnograafiliselt usu- 
tava õhkkonna. 

Rohkesti leidub ,,Kodus“ mõtisklevat elementi. 
Puhtakujulises mõttelüürikas, millest eesti luules üldse 
on vähe õnnestunud näiteid, ei saavuta ka Sööt oma 
loomingu parimat. Hoopis veenvamalt esitab Sööt 
oma elu põhitõdesid, kui ta need peidab looduspiltide 
või meeleolude taha, nagu Hofmannsthali eeskujul 
loodud tertsiinides (,,Elurada“, Ik. 207). Lõpuks lei- 
club , Kodus“ — ja need on kogu kõige paremad luu- 
letused — ka objektiivset lüürikat, kus mediteeriv ele- 
ment peaaegu puudub. Neile, nagu ka vähestele 
armastuslauludele, on omane mingi äraseletatud, rõõ- 
mus rahu. 

Ka peale , Kodu“ ilmumist on Söödi looming pide- 
valt jätkunud. 1937. a. ilmus talt uus luuletuskogu 
»Kuusirbi õsu“. Enamik ta hilisemat loomingut 
saab alles käesolevas raamatus lugejale üheskoos 
kättesaadavaks. Tuleb küll tunnistada, et Söödi hili- 
semaile luuletustele sõnastuse moodsus vahel kahjuks 
on tulnud. See on sama häda, mis Söödist noorema- 
tegi luules esineb: uusi sõnu on meil juba nii palju, et 
õiget sõna enam ei otsitagi. Õnneks on aga Söödil 
just hilisemas loomingus rohkesti ka niisuguseid luu- 
letusi, kus ta sõnastuse moodsust või liiga valju vormi 
ei taotlegi, vaid kus kaasajalt omandatud stiili- ja 
väljendusvõtted märkamatult kaasa kõlavad. = Siia 
kuuluvad kõigepealt belglase Giraud* eeskujul loodud 
ballaadilised riimimata luuletused. Selle laadi suur 
vormiline vabadus on lubanud luuletaja meeleoludel 
ja nägemustel kõige sundimatumalt luulesse sadeneda. 
Mingi muinasjutu poolhämarus on neis ka kõige tõsi- 
semate teemade taustaks; isegi läinud suve rõhuvaid 

sündmusi kajastades ei lase see meeleheitel üle pea 
kasvada. 

Piltide lihtsuse ja sõnastuse puhtusega veetleb näi- 
teks sügispilt ,, Kase kuld“ (lk. 284). Ja vähenõudlikus 
laulukeses ,,Jälle kevad“ (lk. 293) on Sööt meelega 
vanamoeline, kuid annab nii ilusaima näite oma hilise- 
mast luulest. = Alliteratsioonid, siseriimid, kõlajäljen- 
dused liidavad iga üksiku värsi tihedasti teise külge. 
Nagu lapsed ringmängus tantsivad värsid meist mööda 
ja jätavad mulje kevade pidevast helinast ja helendu- 
sest, õnnest ja joobumusest. Kuigi siin pole midagi 
omaette originaalselt mõjuda tahtvat, on tervik siiski 
äärmiselt värske ja elav. 

Niisama hästi õnnestub Söödi värssides rahvalaulu- 
toon, nagu ,,Elurännakus“ või luuletuses ühe pudru- 
jahumöldri tütrekesest, kellel on ,,püülipuuderdet pa- 
leke ja huulil vangistav valeke“. Oma vanaisaliku 
helluse ja sõnakoomikaga on viimane luuletus juba 
üleminekuks Söödi lastelauludele. 

K. E. Sööt võib tagasi vaadata viljakale loomis- 
tööle. Ilma suurte pretensioonideta, ,,vaikse vaimuna“, 
kuid alati valvsana ja osavõtvana on ta kaasajale ligi 
elanud. Seda tunnistavad peale ta isamaa- ja ühis- 
konnaluule ka rakenduslikuma iseloomuga luuletused. 
Avaliku elu mitmesuguste sündmuste ja tähtpäevade 
puhul on Sööt rohkesti juhuluuletustes sõna võtnud. 
Ta luuletused on enam kui ühegi teise omad meelita- 
nud komponiste viisistamisele; kuid ta on nende vaja- 
dustele vastu tulles ka otse helitöödele tekste kirjuta- 
nud. Mitmed ta luuletused on saanud isamaaliste ja 
rahvuslike tähtpäevade raudvaraks. Ja lõpuks ei saa 
me Söödi rakenduslikumast luulest kõneldes vaikides 
mööduda ka ta lastelauludest. Otseselt rahvaloomin- 


22 


gust lähtudes või selle vaimus luues on ta andnud 
meie lastelaulude paremiku. 

Lõpetades lühikest ülevaadet K. E. Söödi luulest, 
võime korrata V. Ridala poolt ,, Aastate kajastuse“ ees- 
sõnas antud üldhinnangut: ,,Seda, mis Sööt oma too- 
danguga eesti lüürikasse uut on toonud, ei ole palju. 
Aga see vähene on ehtne. Söödi luule on lihtne, sü- 
damlik, hell ja liigutavalt tundeline, mille sarnast 
muude eesti luuletajate lüürikast asjata otsime. Sööt 
on osanud eesti hinges kõige kodusemaid, sügavasti 
õrnu helisid tabada, mida, tahaks ütelda, üheks kõige 
olulisemaks tõuks eesti luule heliastmikus võiks pi- 
dada. Söödi luule kuulub kõige parema hulka, mis 
eesti kirjandusel on esile näidata omalaadilist, ehtsat, 
tundelist, südamest tulnut, täisväärtuslikku ja kunsti- 
liselt heledat.“ 


A. Sang. 

VAIKNE PALVE 


Seal, kus kaunil kingurinnal 
Kasvab kasemetsake, 

Seal on minu hälliase, 

Seal mu kodu kullane. 


Ei seal vaevata küll kaldu 
Viljasaaki salvesse, 

Ei seal tundmata küll ole 
Leinahääled minule. 


Aga siiski, oh kui kallis, 
Oh kui armas mulle ta! 
Vaikses palves tõstan käed 
Üles taeva poole ma: 


Issand, võta õnnistada 
Seda kohta ikka sa! 
Ta on minu õnnerada, 
Mulle armas otsata. 

SÕJA AJAL 


Isamaa kutsub mind, isamaa hüüab, 
Isamaa tarvitab väge ja nõu, 
Isamaa vaenlasi väärata püüab: 
Laske, tall? pühendan noorusejõu! 


Siduge ranits mull kindlasti selga, 
Andke mull* sinel ja soldatimüts! 
Andke ka püss, — sa, vaenlane, pelga, 
Sellega tehtaks? su püüdele ots! 


Tagane isamaa ilusast rajast, 
Tagane pühade salude seest! 
Valguses säravast priiuseko jast 
Vastaseks leiad sa vahvamat meest! 


Kes võib mind keelata, kütkesse köita, 
Tagasi hoida, kui annan ma tuld! 
Tormiga tahan ma vaenlase võita, 
Nõuda, et prii olgu isamaa muld! 


Isamaa kutsub mind, isamaa hüüab, 
Isamaa tarvitab väge ja nõu, 

Isamaa vaenlasi väärata püüab: 
Talle ma pühendan noorusejõu ! 


ISA SÕNAD 


On kustund mu vaade, on raugend mu rammu, 
Ning juustel ju helendab vanuse läik, 

Mu rinnast on elurõõm lahkunud ammu, 

Kõik viinud on aegade armutu käik. 


Ei enam või mõõka ma pidada pihus, 
Ei vaenlasi väärata võitluse väes; 

Ei endine tugevus ela mu ihus, 

Ei nooruse väledust ole mu käes. 


Kuid, pojuke, tärgand on priiuse võsa, 
Su käsi on kindel ja julge su jalg! 

Vii isamaa altaril? nooruse osa, 

Kui langedki põrmu, kui kahvatab palg! 


Sa tõrju ja murra, kui isamaa rajal 
Meid vaenlane varitseb merel ja maal, 
Ja ärata, vaimusta helkival kajal 

Ka venda, kes uinub veel võitluse aal! 


Ja langed sa võideldes vahedal raual, 
Siis õrnasti katab sind isamaa hõlm, 
Siis raugen ma hõisates ausama haual 
Ja tänades niiskub nii mõnegi silm. 

TÕEKS LÄINUD SOOV 


Päike hiilgas viimsel purpurpaistel 
Õhtu õlalt läbi lehtede; 

Kuldne kuma Ilmarise võlvil 
Säras üle vaikse looduse; 

Üksik lind veel unelaulu lõi, 
Lillekene kastemärga jõi. 


Kuhu sõudis väriseval sammul 
Väsind raugakene kepi naal? 

Mida püüdis tema raugend rammul 
Puhkepaigaks saada õhtu-aal? 

— Püha sündimise paigale 

Tõttas ihaldusel isake. 


»Tere, kallim vainu, õndsam talu!“ 
Hüüdis käija, jõudes sihile; 

»Siin ma tundsin elu õnne, valu, 
Siin mul koitis hommik kullane: 
Siin ka soovin viimse unele 
Uinuda, kui tuleb tunnike!“ 


Vaikne kohin kostis kaseharjul: 
»Tõtta siia, väsind rändaja! 
Mängisid sa lapsena mu varjul, 
Võid ka nüüd mu juurel puhata.“ 
Mõistis taat ja istus rohule, 

Uinus magusasse unesse. 


Taeva sõrva ehtis hele eha, 

Tähed paistsid hõbehiilgusel; 
Värsket jõudu kogus väsind keha, 
Vaimus viibis armsail nägudel; 
Laulutiivul heljus: ,,Head ööd, 
Kes sa päeval tegid hoolsalt tööd!“ 


Hommik kutsus inimesi tööle, 
Uues ilus taimi ärkama, 
Kutsus võitlusrikka elu teele 
Igaühte uue rammuga — 
Kuid ei kase varjus magajat 
Päike iial enam äratand. 


ÕHTUL 


Lilleke nüüd uinub niidunõlvil, 
Uneingel annab talle suud, 
Tähed sätendavad taevavõlvil, 
Kerged õhtupilved piirvad kuud. 


Minu vaim nüüd lendab palve sunnil 
Üles vabaduse vallasse, 

Püüab unustada vaiksel tunnil 
Kõik, mis koormaks oli temale. 

JÄRVE KALDAL 


Seal, kus kingu kenal jalal 
Vetel vaikne voodike, 
Laine soovitusel salal 
Lustilaas on laglele; 


Seal, kus udulisel sillal 
Vesi viirab kõrgele, 
Kõigub koidurikkal killal 
Hõbehelmeis ülesse: 


Seal mu lahked lapsepilgud 
Valgusid kord vaatama, 
Kuidas päikse iluvilgud 
Elustasid lilleraa. 


Seal mul järve virvendusel 
Pisar pidi kuivama, 

Kui ma tasa palvetusel 
Üles püüdsin silmata. 


Nüüd, kus saatus eluteele 
Kive külvand rohkeste, 
Tuleb sagedasti meele 
Järve kallas kaunike. 


LEINAJAD 


Kord võsastiku varjus 
Lõin kannelt kurvasti, 
Ei teadnud, et üks karjus 
Mind kuulas hoolsasti. 


»»Mu õde suri ära, 
Mu väike õeke; 
Ta oli ainus vara 
Siin ilmas minule. 


Nüüd voolab silmist vesi 
Mal ilma püsita, 

Ei keegi minult küsi, 
Miks noorelt nutan ma. 


Ma leinan, nutan, kuni 
Mind kutsub mullapind: 
Seal magus surmauni, 
Seal õde ootab mind,“ — 


Ma mängisin, ja kaugelt 
Mind karjus kuulatas, — 
Ma nägin, et ta laugelt 
Ka nuttu kuivatas. 

ÖÖSEL 


Nüüd taevast katab pime vari 
Ja pime vari katab maad; 
Nüüd une hõlmas tähte kari, 
Nüüd une hõlmas koidu raad. 


Mu süda kurb, ma vaatan üles — 
Üht tähte otsin taevast ma; 

Kuid tähekene pilve süles 

Ei vasta mulle vaatega. 


Nii otsisin ka sinu silmas 
Ma õnneläiget asjata, 

Nii õrnas igatsuseilmas 
Ma ihkasin, mis võimata. 


AITAJA 
(Leedu laul) 


Kui mesilind haavas mu käe, 
Siis paistetas üles ta; 

Mu eideke hellake kattis 
Siis haava mullaga. 


Mu süda on haavatud, haige 
Ja valutab otsata: 

Oh eideke hellake, kata 

Sa tema mullaga! 


g* 


LAEV 


Laev sõuab nagu valge luik 
Vee pinnal kiireste 

Ja tüüripingil hele huik 
»Las käia!“ kuulukse. 


Nii pehmelt, tasa õhu sõit 
Seal mängib purje all, 

Uus hommik kannab lilleõit 
Ja tervist vastu tall. 


Tall? ehab sume suveöö 

Ja särab tähte läik, 

Tal kandjaks vaikne vetevöö, 
Tal lõbus lustikäik. 


Kui aga peidab taevavõlv 
End pimepilvesse, 
Siis oodata on raske põlv, 
Siis häda sõudjale. 


Nii mõni tormilisel teel 

Ju langes ohvrina, 

Nii mõndki järel leinab veel 
Mu ilu — isamaa. 

KUULE 


Kuldne kuu, sa kõrgel kumad, 
Vaatad alla vaikseste, 

Vaatad, kuidas õnnetumad 
Kummardavad põrmusse. 


Sulle selgis mõni häda, 
Mõnda valu nägid sa; 
Mõndki muret suutis süda 
Ainult sulle kaevata. 


Mõni langes surma lingu 
Lehe kombel lennates, 
Mõnda õnnelikku mängu 
Jättis noorus leinates. 


Aga, kuu, sa kõrgel kumad, 
Vaatad alla vaikseste, 
Vaikseste, kui õnnetumad 
Kummardavad põrmusse. 


KULLAKENE — KEVADE 


Kullakene tuli koju, 
Kui meil koitis kevade, 
Kullakene süütas põue 
Armukoidul lõkkele. 


Kevade nüüd ära läinud, 
Õue sammub sügise — 
Ära sa mind maha jäta, 
Kullake — mu kevade! 


KODU HIIES 


Õeke, kuula, kuidas ööbik hüüab, 
Kuula veel, kuis kõlab armas lauluviis. 
Sügis lindu vaigistada püüab, 


Meie aasalt kaob lillesära, 

Lahket linnukest ei enam kosuta, 
Tema ihkab õisi — lendab ära: 
Võõrsil ammu ootab teda parem maa. 


Õde, hellakene, kuula lindu, 

Kuula, kuni ise ka veel elad siin. 

Asub armuleegike su rindu, 

Küll siis võõras ütleb: ,,Ma su omaks viin!“ 


Sa läed ära, ei sa isa salus 

Laululinnu häält siis enam kuulda saa: 
Ise keel ja komme võõras talus, 

Ise laul ja ise lugu võõrsil ka. 

MINU MÕRSJA 


Kui on päevatöö ju lõpetatud, 
Päike taeva sõrval punamas, 
Vaikus viibib juba mäel ja orul, 
Ainult ööbik hüüab toomingas: 


Siis näen teedel õnnelikke paare, 
Käsikäes nad käivad mureta, 
Kuulen hella naeru, vaikseid sõnu, 
Kuidas peiu räägib mõrsjaga. 


Las nad käia, rõõmsad noored sõbrad, 
Lõbu leida elu Sieteel; 

Ei ma kade ole nende peale — 

Teisi rõõme maitseb minu meel. 


Mina istun vaikse kase varju 
Oma kallistatud mõrsjaga, 
Sest ta ihkab ilmast lahus olla, 
Endale ja mulle elada. 


Talle jutustan seal oma rõõmud, 
Oma kurvastused kibedad; 
Tema osavõtt toob mulle troosti, 
Vaigistab mu rinda tuksuvat. 


Minu mõrsja, kes mu rinnal viibib, 
On mu kannel kullakeeline: 

Talle pühendan ma oma rõõmu, 
Oma lõppematu kaebuse. 


KEVADEL 


Ilm hiilgas nagu mõrsjaehtes, 
Kui ,,Kevad!“ kõlas koorina — 
Seal tuhat, tuhat lillesilma 

Kui tähed läksid särama. 


Ei süda võinud külmaks jääda, 
Kus tulekeelel räägiti: 

Kõik tundis hella vastukaja, 
Mis tungis hinge põhjani. 


VALU, ARM JA LAULUD 


Valu, arm ja laulud 
Ühes ilma sees, 
Valu, arm ja laulud 
Minu südames. 


Arm, see muutus valuks 
Põuel* palaval”, 

Kui mu kullakene 

Liiga tegi tall, 


Laul kui kellukene 
Kurvalt helises, 

Kui mu vaesel? rinnal? 
Valu ligines, 

MADU 


Mu põues on kihvtine madu, 
Kes otsata vaeva mull teeb, 
Ja süda kui valude ladu, 

Ta ohkab ja valudest keeb. 


Kas käin mina külas või linnas, 
Kas kõnnin ma kodusel teel, 
See madu on ikka mu rinnas, 
Mind nõelab ta mürgine keel. 


Ja valitseb pimedus õues 

Ja rahus on uinumas ilm — 
Veel madu teeb piina mu põues 
Ja pisarais valvab mu silm. 


See madu, kel põues on ase, 

On kadedus; tead sa nüüd? 

Et elada mind ta ei lase, 

On, kuldne, mu kuldne, su süüd. 


NÕEL 


Neiukene särasilma, 
Neiu lahke, naerukas 
Pistis mulle õie rinda, 
Nõelaga ta kinnitas. 


Nõel ei olnud poolest tollist 

Näha pikem sugugi, 

Kuid ma tunnen, ots on puutund 
Südamesse ometi. 


Õieke nüüd ammu närtsind, 
Nõel see kadund kuue seest, 
Aga haav ei kao ära, 

Valus haav mu südamest. 


MALEMÄNG 


Eile tuli naabri Juku 
Meile oma õega. 

Tema õde imehästi 
Mõistab malet mängida. 


Jukul-poisil kena õde, 
Neiuke kui lilleke, 

Mängis hooga, võitis minu, 
Tuld“ mull? andis südiste. 


Et on naabri Juku õde 
Tuld“ mull' andnud südiste, 
Seda alles täna tunnen: 


Süda läinud lõkkele. 

KOIT 


Kullakarva koidukuma 


- X Kahekesi vaatsime, 


Mis kui leekiv tulemeri 
Idas kerkis ülesse. 


Imestades kaua, kaua 
Tema kõrval seisin ma. 
Südagi kui leeki tundis, 
Puhkes põues põlema. 


Nüüd on jäänud leek mu rinda, 
Ei sealt enam tagane: 

Eluaeg mul meeles seisab, 
Kuidas tõusis koiduke. 


PETETUD 


Ilm läks äkki selgeks, 
Nagu naeratas — 
Arvasin, et vistist 
Armsam tulemas. 


Jooksin õue peale 
Kohe vaatama — 

Tahtsin oma neidu 
Hõiskel tereta, 


Petetud ma aga 

Olin rängaste: 

Ei see olnud tema — 
Oli päikene. 


PILVEDELE 
(3. 3. Honegger) 


Pilved, kes sõuate üleval kõrgel, 

Ärge nii tõtke! 

Annan teil? mõnusa koorma siit kaasa, 
Ühes ta võtke! 


Annan teil? kaasa mu valude vara — 
Piina mu põuest; 

Kandke ta kaugele tähtede taha 
Siitilma õuest! 


Kallake marus ja möllus ta merre, 
Lainete sülle! 
Suur on see haud ja vahutav voog 


Valvab ta üle... 


Jämedad pisarad kukkusid maha — 
Vastust mul keegi ei andnud; 
Ootmata edasi rändasid pilved — 
Kurbust nad ära ei kandnud. 

Vehi, vehi, välgukene, 
Pilvi valgusta! 

Ei sind kaua enam näinud 
Nõnda särama. 


Ei sind kaua enam saanud 
Imestada ma: 

Vehi, vehi, välgukene, 
Pilvi valgusta! 


Neiukene seisab mõttes — 
Üles vaatab ta; 

Vaatab üles, vaatab alla, 
Minu peale ka... 


Vahi, vahi, neiukene 
Sõstrasilmine! 

Külva tuld ja heida leeki, 
Vahi, neiuke! 


Oh kui kuldses paistes särab 
Tuli üle maa! 

Vehi, vehi, välgukene, 

Pilvi valgusta! 


MATUS 


Naabripere priske poega 
Ära surnud noores eas... 
Matusrahvas minu aknast 
Mööda sõidab pikas reas. 


Naabripere poega matab 
Terve vald kui ainus mees. 
Mul kui piiriperemehel 
Kohus käia nende ees. 


Aga miks ma teisi matan, 
Võõraid leinan silmavees — 
Minul enesel on matus, 
Matus oma rinna sees. 


Süda ammugi ju haige, 
Võitleb surmavaluga, 

Võib ehk täna, homme juba 
Haua hõlma langeda. 


Las nad minna, las nad matta, 
Sõita ees kes tahes mees — 
Minul enesel on matus, 
Matus oma rinna sees. 

RAHVAPIDUL 


Suured pidud: palju sõpru, 
Lõbu, rõõmu lõpmata, 
Palju kuulda, palju näha, 
Palju meeles pidada. 


Midagi nii kindlaste, 
Nagu ühe väikse neiu 
Sinisilmad minule. 


VARAS 


Aage taga, võtke kinni 
Võõras neiuke, 

Kes me õuest mööda sõitis 
Praegu kiireste. 


Eks te näinud, kas tal oli 
Vankris midagi? 
Tunnen, ta on ära viinud 
Minu südame. 


Aage taga, võtke kinni 
Varas-neiuke, 

Et ma jälle kätte saaksin 
Oma südame! 


SURMAKUU 


Nüüd on käes meil heinakuu, 


Sume surmakuu. 


Nüüd on vara koidu eel 
Vikatil ju töö — 
Värske rohi langeb loos 
Nagu siidi vöö. 


Vikat niidab koidu eel 
Lillekesed ka — 
Niitis ilma armuta 


Kanni kallima. 


Minu kallim kannike — 
Naabri neiuke. 

Tema oli armas mull, 
Armas surmale. 


Olgu käes siis heinakuu, 
Sume surmakuu! 


Niitku mindki kare surm 
Õitsemise aal! 

Niitku, ühendagu meid 
Kõrgel lilleraal! 

VIHMALE 


Saja, saja, vihmakene, 
Saja sahinal! 

Vehi, vehi, välgukene, 
Tulel leekival! 


Praegu janunevad aasad, 
Janub põllumaa: 

Saja, saja, vihmakene — 
Neid sa niisuta! 


Minu isatalus saanud 
Seemne põllupind — 
Sinna, kallis pilvekene, 
Oodatakse sind! 


Aga, väle välgukene, 
Pilve põues sa, 

Ole valvas, vaata ette 
Oma noolega! 


Minu isa koplis kasvab 
Kasemetsake — 

Ära puutu seda metsa, 
Kulla välguke! 


Ära puutu isamaja — 
Püha paik on see; 

Jõuad sinna — pea vahet, 
Võta teine tee! 


Aga sina, pilvekene, 
Sina seisata — 

Isa põldu pärast külvi 
Hästi niisuta! 


KUIS VÕIB VAIKIDA SEE SÜDA 


Kuis võib vaikida see süda, 
Milles elab kevade, 

Milles särasilma vaade 
Äratab kõik elule! 


Vaata, kuidas mets ja väli 
Haljendab kui lillevöö! 
Kuula, kuidas ööbik hüüab 


Terve kevadise öö! 


Sel ka rinna sees on ööbik, 
Kevadine iluilm, 

Keda õielises eas 

Teretab veel neiusilm. 


Ja ta hõiskab ja ta hüüab 
Õnnetundeid ilmale, 
Laulab hella tänulaulu 
Särasilma neiule. 

ILUS JA ILUSAM 


Emakene, hellakene, 
Sa mu armas emake, 
Kas sa nägid päikse ilu, 
Kui ta tõusis ülesse? 


Kas sa nägid, kuis ta kerkis 
Imelise hiilgega, 

Kuidas uinuva maailma 
Äratas ta elama! 


Oh kui ilus oli taevas, 
Oh kui ilus ilmamaa! 
Kõik, mis ärkas, kõik, mis märkas, 
Tahtis päikest tereta. 


Emakene, hellakene, 

Sa mu armas emake, 
Aga kaunimalt veel päike 
Veeres alla loodele. 


Päike kadus... loodus vaikis... 
Tähed tõusid särama, — 

Oh kui õnnis, oh kui armas 
Tähte silma vaadata! 


Sõbra kõrval, käsikäes, 
Istsin lehtla varjus ma, 
Tundsin taevatähe sära 
Oma põuepõhjas ka. 

Emakene, hellakene, 
Sa mu armas emake! 
Ei mul tähekese ilu 
Iial meelest unune! 


KURB SÜDA 


Tule, kallis, löö mind kulliks, 
Tule, taba mind! 

Löö mu süda jälle nooreks, 
Rõõmsaks minu rind! 


Läki alla karjamaale, 
Kopli kiigele, 

Läki metsa, marjamaale, 
Läbi lillede. 


Neiukene lõi mind kulliks, 
Tabas kiireste. 

Sinna-tänna laste seltsis 
Vainul jooksime. 


Aga ei mu süda muutund, 
Rõõmsaks läinud ta. 

Oh, ma tean, ei neiu paelust 
Eal ta lahti saa! 

UNUSTATUD 


Kord kase koore sisse 
Mu nime lõik'sid sa 

Ja ütlesid: ,,Sind tahan 
Ma meeles pidada!“ 


Nüüd hädalt aasta möödas, 
Kui rääkisid sa nii — 

Mu nimi kinni kasvand 
Ju viimse kriipsuni. 


Ta kadund kase koorelt 
Ja sinu südamest: 

Sa räägid uuest nimest 
Ja teisest tõotusest. 


TULI 


Väljas tulekahju kära, 
Tulekellad hüüavad — 
Minu aknast jooksvad mööda 
Kustutajad väledad. 


Oh, kui vaataksid mu tuppa, 
Vaataksid mu südame, 
Millest vale armu pärast 
Valu tõuseb lõkkele. 


Välja jooksen neile järgi 
Tulekahju juure ma — 
Vahest tuld seal tule kõrval 
Kustutataks korraga. 


ÜTLE, KALLIS NEIUKENE! 


Ütle, kallis neiukene, 
Mis mull” tahtsid ütelda, 
Ütle kohe, hobu ootab, 
Varsti pean ma minema. 


Ütle mulle, mis on varjul 
Põue põhjas salajas, 
Tunnista, mis salamure 
Sinu südant vangistas. 


Tasa liikusid ta huuled, 
Pilgu maha pööras ta 
Ja siis ütles õhetades: 
»Armas mulle oled sa! 


Hobu ootab — ootku peale: 
Ei nüüd taha minna ma: 
Nüüd ma igavesti tahaks 
Neiu juures elada. 

UUS HOMMIK 


Juba arvasin, et ammu 
Kustunud on leegike, 

Mis kord lõkkel hinges loitis, 
Tundel täitis südame. 


Juba valmistasin risti 
Armastuse haual ma, 
Tahtsin närtsind lehtedega 
Surnud leeki varjata — 


Aga täna koitis mulle 
Armuhommik uueste: 
Täna südame ma andsin 
Tulevale armule. 


ÜKS SURIJA 


Taevas, võta tagasi see anne, 
Mis kord eluna mull? andsid sa! 
Kibe oli tema karik juua: 

Mesi segatud seal mürgiga. 


Võta, võta! Väsind olen juba, 
Tahan haua hõlmas puhata. — 
Neid on küll, kes asemele astvad 
Elumürki jooma januga. 


SÜDAME HÄÄL 


Aiman, tunnen, et mu rinnas 
Midagi on uuest? ärgand, 
Tunnen, et mu põue põhjas 
Imeigatsus on tärgand. 
Mida soovin, tahan ma, 
Ei sest ise aru saa. 


Oleks taevas mulle lahti — 
Ei ma taevast vastu võtaks; 
Oleks vaikne haud mull” vaba — 
Hauast eemale ma tõttaks. 
Sest mu süda ütleb sees: 
Ilma peal sul õnn veel ees! 


KURB LINNUKE 


Künnilinnukene laulab 
Aias õitsva toome pääl, 
Nagu nutul, nagu naerul 
Kõlab tema hele hääl. 


See on sama linnukene, 
Kelle laulu kuulsin ma, 
Kui kord armsa neiu rinnal 
Olin õnnis otsata. 

Oh mu väike linnukene, 

Mis sind nõnda kurvaks teeb? 
Kas ehk valeliku pärast 
Kahetsus su rinnas keeb? 


VIIMNE ARMASTUS 


Kui olin kõigist jäetud, 
Nii üksi, üksinda, 

Kui midagi ei leidnud 
Siin ilmas armsana: 


Siis armastasin valu, 

Mis arm mu rinda lõi, 
Sest mälestus nii võimsalt 
Veel kord ta ette tõi. 


ÄRA USU 


Ära usu lillekesi 
Naabri akna peal: 
Lillekeste vahel särab 
Tulukene seal. 


Mööda käies lillekesi 
Tahtsin vaadata, 

Aga vaatest süttis süda 
Põues põlema. 


Sellepärast ära iial 

Lilli usu sa: 

Lillekeste vahelt vaatvad 
Silmad säraga. 


LÕOKESELE 


Lõokene, põllumehe sõber, 
Põllumehed üles otsid sa, 
Keerled rõõmsalt üle minu õue, 
Teretad mind lahke lauluga. 


Oh, kui armas on su hääle kaja: 
Noorelgi on rõõm sind kuulata. 
Aga palju enam need sind vajaks, 
Kelle jõud ju kipub raugema. 


Mul on isakene, hall ja vana, 
Elus palju vaeva näinud ta. 
Küll su laulud täidaksid ta rinna 
Uue elujõu ja troostiga. 


Kallis lõoke, põllumehe sõber, 
Lenda üle metsa, mägede! 
Taevas andku sulle lahket reisi — 
Lenda minu kodukülasse! 

Helju seal siis üle laia põllu, — 
Näed, kus künnab, külvab isake, 
Kanna südamlikus suvelaulus 
Minu tervitused temale! 


Kallis lõoke, põllumehe sõber, 
Lauluga ta töö sa kergeks tee: 
Laula taeva õnnistust ja õnne 
Isa põllul iga vaosse. 


VABANDUS 


Mina olen põllumehe poeg, 
Tahan põllu vahel kõndida: 
Põllu vahel õitsvad kaunid lilled, 
Kõnnib naabripere tütar ka. 


Mina olen põllumehe poeg, 
Tahan põllu vahel kõndida: 
Põllu vahel laulab lõokene, 
Laulab naabripere tütar ka. 


Naabripere tütar võib ju käia, 
Võib ju laulda isa põllu pääl; 
Mina aga vaatan lille ilu, 

Kuulan, kuidas kõlab lõo hääl. 


LAPSEL PALJAD JALAD 


Lapsel paljad jalad, 
Jookseb lume sees; 
Ei ta külmast hooli, 
Kui ka silmad vees. 


Lapsel paljad jalad, 
Jookseb lume sees — 
Tema teab, et isa 
Vaene saunamees: 


Aimab, et ta kana 
Peab veel käima nii, 
Kuni ise saapad 
Teenib viimati. 


Tema jookseb, mängib, 
Nii, et lumi keeb — 

Ei ta küsi isalt, 

Kunas saapad teeb, 


Sest ta teab, et isa 
Vaene saunamees, 
Kesse leiba teenib 
Palehigi sees. 


ENDISED VAIMUD 


Kus lõpeb meie põllu siht 
Ja võsa, heinamaa, 
Sääl algab mustem mullakiht 


Ju mõisametsaga. 


Sääl metsas seisab kingu pääl 
Pool-lagund vare veel, 

Mis nagu jutustaja hääl 

On oleviku teel. 


Sääl iga aasta jaani-ööl 
Näib hilist liikumist, 

Näib müürivarel mõisatööl 
Veel endist teolist. 


On taeva sõrvas ehavöö 
Kui hõbe hiilgamas, 

On alanud ju vaikne öö 
Ja ilm ju puhkamas, — 


Siis kutsub imeline sund 
Nad hauast ülesse, 

Et unustada surmaund 
Ja minna varele. 


Sääl mitu tuhat kondikätt 
On rutulisel tööl: 

Üks kannab kive, teine vett 
Nii vaiksel, vaiksel ööl. 


Sääl kõnnib kubjas muru pääl — 
Piits ripub rihmavööl — 

Ja karmilt käsib tema hääl 

Nii vaiksel, vaiksel ööl. 


Neil kõigil ütlemata rutt, 
Mis imeline näib, 

Ja vahel sekka kostab nutt — 
See hingest läbi käib. 


Kuid vare keskel tore laud, 
Kus vahtu ajab viin — 

Ei rüütlisugu surmahaud 
Või vaigistada siin: 


Siin koolja hüppab kooljaga, 
Siin algab pidumäng, 

Siin kaetakse siidiga 

Nii pehme uinusäng. — 


Nii kestab pidu ühel lool 
Veel kaua edasi, 

Nii kannab teoliste hool 
Veel kive müürini. 


Kui aga kesköö-tunni aal 
Kukk tõstab oma häält, 

Siis segadus on vaime raal — 
Nad kadund müiri päält. 

RÕÕM JA MUBE 


PALVE 


Isamaa! 

Sinu võlglane 
Olen ma! 

Ilma koduta, 
Ilma koldeta 
Tahan rännata, 
Tahan liikuda . ». 
Muud ei midagi 
Juure soovi ma 
Oma võlale, 
Ülisuurele, 

Kui veel ühte sa 
Mulle usalda: 


Laena mulle laul 
Kurb ja kaebaja, 
Laul, mis heliseb 
Läbi pisara! 
Laena mulle laul 
Vahe nagu mõõk, 

Mis kui sõjariistus 
Võitlev maleva, 
Isamaa, su õnne 
Kaitseks kurja eest 
Ja su vaenlast tabaks 
Nagu taeva välk. 


TÄHT 


Ei ma olnud norutaja — 
Püsti peaga käisin ma, 
Kuni kaunis täht mu kohal 
Helkis hella paistega. 


Tähekese mahe sära 

Juhatas mind eluteel; 
Troostis, andis julgust, jõudu 
Viimsel võitlemisel veel. 


Tumest taevast otsin aga 
Asjata nüüd tähekest: 
Otsin teda välgu jälilt, 
Hirmutavaist pilvedest. 


Ärge siis ka imeks pange, 

Kui nüüd muutund olen ma, 
Kui nüüd rändan norus peaga, 
Troostita ja sihita. 

MINU LAULURÄSTAS 


Minu laulurästal, kes mind hilja 
Kesköö ajal saadab magama, 

Kes mind vara, vaevalt et ma uinund, 
Puhteunest hüüab ärkama — 


Sel on tiivad punased kui veri, 
Sel on laul kui leekiv tuluke, 
Tuluke, mis hävitades põleb, 
Leekidega täidab südame. 


Minu laulurästas — minu valu — 
Nagu veri, nagu tuluke! 

Kadund kevadet ta leinab taga, 
Täidab leekidega südame! 


KARTUS 


Oh, mul oleks palju halvast, 
Palju pahast rääkida, 
Palju kaevata ja nutta 
Sinu pärast, isamaa! 


Kuid ma kardan, varjust välja 
Kurjad kujud tulevad, 
Kardan, et su õitsva aasa 
Kõrvetavad pisarad. 


ETTEKUULUTAJA 


Mureline lepalinnukene 

Laulis haledasti akna all; 

Tema nuttis, palus tasakesi, 
Nagu oleks häda ligidal. 

Tema nuttis, kuni nutu sekka 
Kõlas vihmakulli kare hääl, 
Kuni rasked pisarad kui helmed 
Hiilgama lõid lilleõite pääl. 


Ja siis mässas ja möllas ja murdis 
Metsa sees, mäel ja sool, 

Ja siis sätendas, säras ja hiilgas 
Saju sees tuline nool — 

Säras ja hiilgas ja nuttis ja kaebas, 


Nuttis kõik mets ja maa ning taevas. . . 


Lepalinnukene laulis, nuttis, 
Nagu tahaks süda lõhkeda. 
Oh, ta laulis haledasti, nuttis, 
Nuttis ühes maa ja taevaga. 


TAARA MÄEL 


Taara tammik kasvab mäe otsas, 
Nagu tuulevarjuks linnale, 
Kuna Emajõgi haljas orus 
Vaiksel voolul sõuab Peipsisse. 

Emajõgi sõuab vaiksel voolul, 
Ilma kaebamata, nututa; 

Ainult vahel aab ta salajuttu, 
Nagu uinuv laps, kui sonija . . . 


Aga kuulata, kuis tammik mühab, 
Kuidas tammeoksi murrab torm! 
Kuulata, kuis kaebab, kuidas nutab, 
Kuidas läbi metsa sõuab surm. 


PÄRAST HALLA-ÖÖD 


Puude okstelt sajab nagu siidi, 
Pudeneb kui kulda lendavat . . . 
Paljad raod nagu kuivand käed 
Üles taeva poole tõstetud. 


Puude raagus oksad, mis veel eile 
Raskel lehekoormal paindusid, 
Pärast halla-ööd ja marutuuli 
Kuulutavad: Siin on surmatöö! 
Oh kui palju kallist vara viidud E 
Rinnast minulgi ju noores eas! 

Oh kuis sõtkunud nad jalge alla 

Ausa tunde, tunde palava! 

MINU KIVI 


Üksainuke lage kivi 
Mul armas on otsata, 
Üksainuke lage kivi, 
Kus mängisin lapsena. 


Kuid suure tule nad tegid 
Ja lõhkusid ära ta; 
Ta kildudest toredat maja 
Ma nägin kerkima. 


Ja olgu see maja ka tore 
Kui kuningaõues palee, 
Ja kui ka hõbedas, kullas 
Mull” vastu säraks see: 


Mul kahju, et kivi viidud 
Ja müürisse pandud ta, 
Mu ainuke kivi, mu sõber, 
Kus mängisin lapsena. 


ILMA KEVADETA 


Ära räägi kevadest sa mulle, 
Kellel kevadet ei olegi: 

Sinu kõne lõhub minu rinda 
Hoolimata kõigist piinadest. 


Põhja külm ja jää ja möllav maru 
On mind kasvatanud talvele, 
On mu põue juba emarinnal 
Needes lumehange tuisanud. 


Mina soovin, et ma laias laanes 
Ümber eksiksin kui hulkuja, 
Kellel pole isamaad, ei kodu, 
Sooja sõbrasüdant ilma peal. 


Aga mulle, kellel? kevad keeldud, 
Keelatud on seegi süütu soov: 

Ma näen nõmmel koltund kase varjus 
Isamaja vajund, madalat. 


Ma näen tutvaid nägusid, näen sõpru, 
Kes mind oma vennaks hüüavad; 

Ma näen hauda sügavat ja laia, 
Valmistatud tuhandetele. 


Kuulen, kuidas haual ulvab maru, 
Kuulen hädakisa haledat; 

Tunnen rinna lõhkevat kui mäe, 
Millest tulejõgi üles keeb. 


Tulejõgi rinnas, see mu päike, 
See mu naerataja kevade . . . 
Ja mu süda sulab tema võimul, 
Nutujõgi jookseb keelmata. 

LAULUD KULLAKESELE 


Siin mu valu, mu veri, 
Veri mu haavadest! 

Siin mu leegid, mu tuli, 
Tuli mu südamest! 


Haavad, mu kullake, ise 
Lõid mulle rinda sa, 
Südame ilusad silmad 
Süütasid põlema. 


Tuli ja veri ja haavad 
Otsata valusad — 

Nagu mind taevas aitas, 
Kokku sidusin nad. 


Kullake, võta vastu, 
Võta tagasi nad, 
Võta see tuli ja veri, 
Haavad nii valusad! 


ÕÕTSUV MERI 


Olen kui tuule käes õõtsuv meri, 
Õnnetu, õnnetu mees! 

Arm ja igatsus, piin ja valu 
Lainetab rinna sees. 


Lainetes kallis kodumaa kallas, 
Piiratud vahuvas vees, 

Lainetes neiu, mu südame vara, 
Pärli mu rinna sees. 


° Issand, oh vaigista mühavat maru, 


Viha, mis vahuvas vees! 
Kaitse mu kallist kodumaa kallast, 
Pärlit mu rinna sees! 


SINU SUU 


Musutanud, valetanud 
Palju sinu suu! 

Tulge, tuuled, tunnistama, 
Tulge, tähed, kuu! 


Musutanud magusasti 
Mee mu huulele, 
Valetanud vagusasti 
Valu südame! 


Musutama, valetama 

Saab ta palju veel, 

Saab veel palju piina tooma 
Tuleviku teel! 

EMAJÕEL 


Kaugel, kaugel taevasõrval 
Nagu kuld, kui verevöö... 
Tasa sumin . . . Linnu palve . . . 
Õnnis kevadine öö! 


Kaldal lilled lumivalged 
Pehme udukatte all. 
Laevapingil neiukene, 
Helkiv taevas üleval. 


Selle kulla, selle elu, 
Selle palve keskel ma, 
Selle tähistaeva saatel 
Olen õnnis otsata . . . 


Oh kuis mõjub see mu rinda! 
Kuidas, Issand, tunnen sind! 
Kuidas ainsas tundetules 

Ühes palvetab mu rind. 


MU LAULUD, MU VÄIKESED LAULUD 


Mu laulud, mu väikesed laulud 
On ainult sinule. 

Nad tõstavad paludes käed 

Su poole ülesse. 


Kuid võõralt ja külmalt sa tõrjud 


Nad ära enesest: 
Ei iialgi saa aru 
Sa nende palvetest. 


MIS MUL ARMAS 


Kevadel on väiksed lilled, 
Väiksed linnud ka —. 
Väike leiab väikse kõrval 
Koha paraja. 


Väiksed viisid, väiksed laulud 
Armsad minule: 

Neiuke, mu laulujumal, 

Ka on väikene. 


TEMA SOOV 


Naeratades ütles tema: 
»Palju tervist südamlist!“ 
Ta läks ära, ma jäin ootma 
Soovi täideminemist. 


Ma jäin ootma . . . ootsin kaua 
Palju tervist endale — 

Selle asemel mul aga 

Haigus asus südame. 

SINA JA MINA 


Sinu rajad, minu rajad, 

Sinu teed ja minu teed — 
Kõrged mäed on nende vahel, 
Vahutavad mereveed. 


Sinu näol on rõõm ja nali, 
Hõiskad õnnelikus eas; 

Mina kurb ja kahvatanud — 
Surnu elavate seas. 


Sina pidutsed ja priiskad, 
Rõõmus rõõmsa seltsiga, 
Oled karm ja hoolimata, 
Haavu lööd mull' armuta. 


Mina kodus kolde ääres, 
Eemal elukeerisest, 

Pikil pimedatel ööde! 
Palves valvan sinu eest. 


SU SILM 


Su silm kui sätendav teras, 
Tuld sähvib ta välguna, 
Verd, leeki, pärleid ja kulda 
Ta armastab vaadata. 


Ta armastab verd minu huules, 
Ja leeki mu südames; 

Ta armastab liikuvat kulda, 
Mis särab mu silmavees. 


SUUDELDES TA ÜTLES 


Suudeldes ta ütles mulle kurvalt: 
»Oh kui palju oled muutund sa!“ 
Ja ta ilus lapseline nägu 
Oli kahvatanud surnuna. 


Küsisin, mis on mind teiseks teinud 
Tema silmas mõne päevaga; 
Küsisin, miks on ta kurvaks läinud, 
Kahvatanud surmakujuna. 


Tõsiselt ta vaatas mulle silma, 
Nagu püüaks sealt ta lugeda — 
Ja siis suudles ta mind tasa, tasa, 
Aga silm lõi märjalt särama... 


Kui nüüd jälle nõuan seletusi, 
Kui ma püüan teda trööstida, 
Siis ta jälle suudleb tasa, tasa... 
Aga silm lööb märjalt särama. 

KULLAKE, SUL KULDNE SÜDA 


Kullake, sul kuldne süda, 
Süda helde, hea; 

Sinised ja targad silmad, 
Kullakarva pea. 


Sinu kuldne, helde süda 
Pöörab teiste pea — 
Mina kurb ja kahvatanud, 
Et su süda hea. 


MINU VALU 


Minu valul on mustad silmad, 
Silmad kui tule sees säravad; 
Minu valul on ruuged juuksed, 
Siidina salkudes lokkajad. 


Minu valu on sirge ja sale, 
Hma peal ilusam iluke... 
Võõra vastu ta lõpmata lahke, 
Otsata vali ta minule. 


Oh kui hästi tantsib mu valu, 
Tantsib tormates hõlmasse, 
Tantsib segi mu meele ja mõtte, 
Lõhkema tantsib mu südame. 


VÕISTLUS 


Ei mul üksi olnud õnneks 
Tema kõrval kõndida, 

Ei ma üksi tundnud valu 
Põue põhjas salaja. 


Oh, seal oli palju teisi, 
Minust vast veel paremaid... 
Aga needki hoolimata 
Haavasid said valusaid. 


Eks sa kuulnud salajuttu 
Tuuleõhust selgeste, 
Kuidas meelitusesõnu 
Ütles tuul mu neiule? 


Eks sa näinud, kuidas päike — 
Vanapoiss — kuis naeris ta? 
Kuidas kippus tema juustes, 
Tema huultel mängima? 


Eks sa näinud pääsukesi 
Tema ümber keerlemas? 
Näinud haljast lilleaasa 
Tema pärast pisaras? 


Eks sa näinud ka, kuis mina — 
Tema vahva rüütel ma — 
Tema kõrval, tema ligi 

Käisin kadedusega? 

AINUS AITAJA 


Oh pane mu rinnale käsi — 
Kuis tuksub ta tulises hoos! 
Siin tuhandekordine valu, 
Siin tuhanded leegid on koos! 


Kui sinulgi süda on rinnas, 
Siis aita mind ometi! 

Oh võta see tundmuste taevas, 
See põrgu mu põuest vii! 


»Ei leekivat valu ja piina 
Su põuest ma võtta või, 
Ei võtta või seda, mis elu 
Kord hõõgades rinda lõi. 


Raudraske ja armutu käsi 
On ainus, mis avitab, 

Ta kustutab lõõmava leegi: 
Surm välja ta sirutab!“ 


HAUAL 


Kui veretilgad, lumekiud 
Siin õied haua pääl; 

Siin nutab õhk ja lillelehk 
Ja õitselinnu hääl. 


Siin puhkab süda mulla all, 
Üks süda truu ja hea... 
Oh kannata, mu kullake, 
Ma tulen, tulen pea! 


HAIGED SILMAD 


Olen alles noor, kuid silmahaigus 
Kipub mind ju vahel vaevama. 
Ees mul alles suurem jagu elu — 
Kuidas haigelt ära elada? 


Mul on silmad haiged, vaatvad kõõrdi, 
Kui ma kündma lähen põllule, 
Vaatvad kõõrdi Teistre talu poole, 
Üle aia Teistre peresse. 


Kui ma künnan, ei ma vagu märka, 
Hobu läheb, kuhu tahab ta — 
Vahel künnan üles põllupeenra, 
Lähen kraavi kõige adraga. 


Mis võin parata, kui silmad haiged 
Vaatvad kõõrdi Teistre õuele, 

Kus käib talitades kergel sammul 
Teistre pere ilus tütreke. 


81 


82 


SALADUSED 


Mina kirjutasin kirja, 

Päike paistis palavalt, 

Luges ära minu kirjast 
Saladusi himukalt. 


Ei ma teadnud teda karta, 
Varju hoida kirja ees, 
Arvasin, las vaatab peale — 
Ta on usaldusemees. 


Usaldusemehekene 
Rändas ära kaugele, 
Avaldas mu saladused 
Linnule ja lillele. 


Linnuke ja lillekene 
Rääkis külapiigale — 
Nüüd mu armastuselugu 
Tuttav kogu ilmale. 


ÕIEVIHM 


Pilved kogunesid ruttu, 
Vihma hakkas sadama. 
»Andku Jumal sooja vihma — 
Pangu aasad õitsema!“ 

»Andku vihma, andku õisi!“ 
Tahtsin soovi korrata, 

Kui mu tuppa tormas kari 
Neiukesi naeruga. 


»Lahkelt vabandage, isand, 
Vihmavarju tulime!“ 
Ütles vabalt otsa vaates 
Kõige kaunim neiuke. 


Andku Jumal sooja vihma, 
Nii et tärkaks lill ja õis — 
Mul on juba vihma algul 


Õisi terve tuba täis. 


JAANITULEL 


Seisid ümber jaanitule 
Mehed, neiud nägusad... 
Tuli leegitseb ja hõõgab, 
Noored silmad säravad. 


Tuli kustus. Ära läksid 
Mehed, neiud nägusad. 
Tuli kustus... noorerahva 
Südamed — need põlevad. 


83 


KUUB 


»Kullakallis kaubaisand, 
Ma läen mõrsjat valima — 
Müü mull vääriline riie, 
Kuub, mis külgetõmbaja!“ 


Võtsin kuue, läksin välja 
Neiukeste keskele — 
Sõitsin ära pikad sõidud 
Tallinnasse, Tartusse. 


Kuuekene tõmbas külge 
Ohakad kõik hoolsasti, 
Tõmbas külge tolmupilved — 
Neiukest ei ühtegi. 


VANA-JUUT NÕELUB 


Vana-juut nõelub välkuval käel 
Lagunud kingi akna all; 
Tütreke, noor ja elav ja särav, 
Istub ja vaatab, mis tänaval. 


Vana-juut noorte kristlaste kingi 
Nõelub ja paikab akna all; 
Tütreke noor, ta säravail silmil 
Nõelab neid endid seal tänaval. 


MINU LAUL 


Nagu takust paelad on mu laulud. 
Neid on meisterdanud lihtne mees 
Väikses, kehvalises talumajas 
Leegitseva koldetule ees. 


Õrnad neiukäed, mis siidikindais 
Aina lilleõilmeis mänginud, 
Sellele, kes võrsund töös ja vaevas. 
Igavesti võõrad, tundmatud. 


Minu laulu ehteks mõne õie 
Andnud ainult külapiigake, 
Mõne kolletanud kaselehe, 
Orjavitsa veripunase. 


Ja meid kahte lihtne lauluside 
Lahkuda ei lase kunagi. 

Laul on tema, tema laulu oma 
Juba siis, kui polnud kumbagi. 


TERVIST JUUES 


Ma joon ja laulan, laulan, joon — 
Joon surma sisse ma, 

Joon surma sisse soovides, 

Et sa võiks — elada! 

KURB AIMAMINE 


Alles siis su hinge väärtust 
Tundsin täieste, 

Kui sa lahkumisetunnil 
Läksid kaugele. 


Tundsin, nagu raske koorem 
Rõhus rinna peal — 
Kõik mu armastus, mu valu 


Ühendatud seal. 


Tundsin, nagu läheks ära 
Igavesti sa — 

Saatsin helli soovitusi 
Järgi nutuga... 


Tundsin, tundsin... tunnen praegu 
Kurba aimamist, 

Kui ma taevas silman sära 
Tuhat-tähelist. 


Tuhat, tuhat hella soovi 
Üles saadan ma... 
Tuhat, tuhat tähesilma 
Jäävad sirama. 


TUNDMATA NEIU 


Tema otsis üles vaikse koha, 
Kõige vagusama Toome peal — 
Istus liikumata, kurval meelel 
Nagu kahvatanud surnu seal. 


Ja ta vaatas üksisilmi maha, 
Vaatas oma ette vaikseste, 
Kuhu joonistanud jalgtee peale 
Pehme liiva sisse südame... 


Tema ligidalt ma läksin mööda — 
Ei ma eksitada tahtnudki, — 

Aga ei ma tea, kust see tuli, 

Et tal haiget tegin ometi. 


Jäme pisar nagu kastetera 
Veeres kahvatanud palgele... 
Kas ehk teda mõttes eksitasin? 
Puutusin ehk joonistusesse?... 


Kaua aega, kaua veel ta istus 
Nagu vaikne surmakuju seal, 
Kuna pisar nagu kastetera 
Hiilgas kahvatanud palge peal... 

MEIE MIKUKENE OHKAB 


Meie Mikukesel rasked päevad, 
Väga rasked ööd on elada — 
Ja ta õigusega kaebab, ohkab, 
Ohates ta võitleb eluga. 


Hea, et ohkamine on tal selge, 
Virin nagu loodud huulele: 
Tema kaebab, viriseb ja ohkab, 
Ohkab surnuks eluraskuse. 


Juba vara kella kümne ajal 
Väänleb voodis ilma uneta — 
Ja ta kaebab, viriseb ja ohkab, 
Et nii vara pidand ärkama. 


Õhtu hilja kella kuue ajal 

Heaks ta arvab minna voodisse, 
Aga häda jälle! — väsind mehest 
Päästja unigi jääb eemale. 


Miks ei või me Mikk siis väsind olla? 
Miks ei uneta tal olla öö, 

Kui on elu raske ilma tööta, 

Sest et teised ära teinud töö? 


Tõesti, Mikul on' ju rasked päevad, 
Väga rasked ööd tal elada — 

Ja ta õigusega kaebab, ohkab, 
Ohkab suure osavusega. 


VA 


SÕPRUS 


Me olime südamesõbrad, 
Sõbrad kui tuikesepaar; 

Meil üks oli laud ja lava, 
Meil üks oli kannu sees taar. 


Me sõprusest aasta on möödas — 
Ei teineteist tunne me. 

Ja kumbki öelda ei mõista, 

Kes selles on süüdlane. 


Me sõprusest aasta ju möödas, 
Uut sõpra ei leidnud ma veel: 
Uus sõprus ei kuidagi sigi — 
Nii raske ja haige mu meel. 


TEMA TULI VASTU 


Tema tuli vastu, vaatas silma, 
Vaatas naeratades, kelmikalt... 
Oh, ma sain ju aru sellest pilgust, 
Mis kui säde lendas kulmu alt: 


Tema armastab mu rõõmust tuju, 
Armastab mu laulu lõbusat, 
Armastab mu inimlikku nõtrust, 
Armastab mu armu palavat. 

PIDUÕHTUL 


Sääl mehed noored, sirged 
Ja neiud nägusad, 

Ning lilled, siidipaelad 

Ja tuled säravad. 


Kõik heljub kergel keerul, 
Kõik naerab, hõiskab sääl; 
Sääl lustilised laulud 

Ja rõõmus pillihääl... 


Kuid põgenema pidin 
Ma õhku vabasse: 

Mu meelest rõõm ja lilled 
Ning elu tühine. 


Ja aias rohuladvul 

Ma kuulen suminat, 
Ma näen, taevavõlvilt 
Kuis tähed langevad... 


SA OLID 


Sa olid kui õhtune liblik, 
Kui mesilind lille pääl, 
Kui tuuleõhk puude ladvul, 
Kui helisev kandlehääl. 


Sa laulsid ja tantsisid mööda 
Su nooruse õitse-aa; 

Su meelele tõsine elu 

Kui pidu, kui nali ta. 


Siis muutusid sina... Ja nali 
Ja pidu jäi vagusi, 
Ja tuuleõhk, linnuke, liblik 


Ei ilutsend enam nii. 


Ja nüüd?... Nüüd pisarad silmas 
Sa rändad üksinda — 

Nii kurb, nii nõder ja väsind, 

Nii väga õnnetu sa. 


SURMAMÕTTED 


Surmamõtted tõusvad üles 
Tasakesi, vagusalt 

Igast närtsind lilleladvast, 
Iga koltund lehe alt. 


Surmamõtted — surmainglid 
Tasakesi tõusevad... 
Tunnen, kuidas külma käega 
Kulmu külge puutuvad. 

ÜHELE SÕBRALE 


Sa olid veel noor kui rohi, 
Kui luha peal lilleke, 

Kui võõrsile ihkas su süda 
Üle metsa ja mäe ja vee. 


Sa läksid... Ja keeluta, vaba 
Siis edasi tormasid teel — 
Su süda nii õrn ja helde, 

Täis nooruselõbusid meel. 


Sull* vastu seal heljusid pärjad 
Ja võit ja armastav rind. 
Sul ununes kodune küla 
Ja püha kodumaa pind. 


Nii lendasid aastad... Ja kaugelt 
Sa nägid kui udu seest 

Veel kodu, ja isa ja ema, 

Kes silmi pühkisid veest. 


Veel kadusid aastad... Ja väsind 
Ma nägin sind koduteel, 
Kui jahtunud noorusetuli 
Ja rahu sul igatses meel. 


ÄRA NÕUA 


Ara nõua minu sünnipäeva, 

Ei ma tea seda isegi — 

Tean ainult, et ma laial nõmmel 
Olen kasvanud kui kastehein; 


Hein, mis hallahommikul veel hilja 


Üles musutanud päikse kiir, 
Mida vaeselapse leinapisar 
Kosutanud põue piinaga. 


Kivisõmer orjavitsa juurtel 

Minu armastaja isa on, 

Lahja nõmmemuld mu hella ema, 
Karuohakad mu vennad, õed. 


Möllav maru minu kaitseingel, 
Kes mind liivakätkis kiigutab; 
Hundi ulumine, lõikav, hale, 
Sünnipäeva soov ja hällilaul. 


Ära nõua minu sünnipäeva, 

Ei ma tea seda isegi — 

Tean ainult, et ma noor veel olen 
Ja et noorelt närtsin nõmmele. 


93 


94. 


MUST LIND 


Kui sa teravasti, tasa kuulad, 
Kuuled õhus nagu kahinat, 
Kuuled üleval mu pea kohal 
Nagu linnu tiiva sahinat. 


Kui sa õhtu-aal, kui eha kustub, 
Istud vagusalt pool-unes veel, 
Siis näed laiatiibset musta lindu 
Nagu varju keerlevat mu eel. 


Tema keerles juba siis mu ümber, 
Kui ma mängisin veel vainu pääl; 
Juba lapselikus unenäos 

Kohatas ta salaline hääl. 

Oh kui kurb, kui õnnetu ma olen, 
Kuidas elusaatus rõhub mind!... 
Kuula, üleval mu pea kohal 
Keerleb mustatiivuline lind... 


RIST 


Ühte risti saab mul küllalt kanda, 
Hõberist, see võtke tagasi! 

Võtke tagasi ta minu rinnalt — 
Elurist mul kanda isegi. 


Ja kui tema koorma alt ma pääsen, 
Rist siis seadke minu hauale, 
Rist, mis eluristist väsind hinge 


Teede lahkmel juhib ülesse. 


KAKS INGLIT 


Oh, nad viisid minu hella ingli, 
Viisid minu ema mullasse . .. 
Ma jäin nutma valulisel leinal 
Troostimata tema järele. 


Sõbraks ainsaks sai sest ajast mulle 
Teine ingel: vali, raudne töö — 
Töö nii meeletu, nii higiline, 

Millel üks, kas olgu päev või öö. 


Raudse ingli kallale ma torman, 
Maadlen nagu Jakob temaga... 
Maadlen, kuni õnnistus kord tuleb, 
Kuni kadund rahu leian ma. 


KUKERISTI PEREMEES 


Laial põllul, seal, kus aurab 
Lõppemata higi, vaev, 
Rammusama vilja keskel 
Ahervare, vana kaev. 


Vana kaev ja ahervare 

Ainsad mälestused veel 
Vanast Kukeristi talust 
Mitmesaja aasta teel. 


Kukeristil iga öösi 

Tuli põleb ahju sees. 
Seda kohendab ja kütab 
Kukeristi peremees. 


Mööda salvi, panged käes, 
Astub alla peremees; 
Kastab heinamaad ja põldu 
Selges, kosutavas vees. 


Igal aastal vastu võtab 
Teda kevadine 06, 
Sügisel ta ära tõttab, 
Kui on lõppend põllutöö. 


Kui ta jagas kastet, soojust, 
Kuidas taimed tõusid siis! 
Rõõmsal palgel noor ja vana 
Talle tänuohvrit viis. 


Pidas aga mõni halvaks 
Tema õnnistavat tööd, 

Sellele ta saatis külma, 
Hävitavat hallaööd. 


SURNU 


Eesti Kirjameeste Seltsi sulgemise puhul 


Kuu kumendab hõbesel hiilgel 
Ta kahvatand palgele, 

Kus viimane võitlus nii valus, 
Surm lugeda selgeste. 

Ta igatseb risti ja hauda, 

Kus puhata rahuga, 

Ta ootab matjate hulgas 

Ka sõpru veel tulema. 


Ja maja, see ragiseb tuules, 

Kui nutaks ta härdaste, 

Kui tahaks ta puusärgiks saada 
Nii kaunile naisele. 

Pilv kerkib ja laguneb... katab 
Kuu näo ja tähtede vöö — 

Ja üle isamaa hingab 

Nii pime ja pilkane öö. 


Seal surnu sängile heljub 
Kui valge vaimude ring, 
Ning üles tõuseb ja nutab 

See õnnetu, õnnetu hing! 
Kuid eluga pole siin lõppend 
Ta vaev ja häda veel. 

Nutt asjata, asjata ootus: 

Ei matjad lähene teel. 

Kesköösi, kui uinub kõik elu, 
Siis sähvatab Issanda välk — 
Ja tasa, kui mõõdetud sammul. 
Seal ilmub matjate salk . . . 
Neil silmad on kinni kaetud 

Ja seljas on munkade rüüd, 

Ja igal kaetud mehel 

On isesugune hüüd. 


Ja noore, ilusa naise 

Nad tõstavad kirstusse, 

Mis must nagu eneste riie — 
Ja siis algab matusetee. 

Ja tasa, kui mõõdetud sammul, 
Rong liigub läbi öö... 

Kuu kumendab kahvatul palgel 
Ja sirab tähtede vöö. 


KELLEL? KUKUD? 


Kellel* kukud, kurvameelne kägu? 
Kellel* laulad, leinalinnuke? 
Kuulajaid on vähe, neid veel vähem, 
Kes ehk aru saavad täieste. 


Üks või kaks, kes üle öö on ärgand, 
Üle öö ka unustavad sind. 

Ainult seni kõlavad su laulud, 

Kuni tuksub sinu enda rind. 


Aga kauaks antud sulle elu?... 
Vahest homme juba mullas sa, 
Puhkad kõigist unustatud, lahus, 
Ilma pisarata, pärjata. 

ANNETUSEKS EMA KALMULE 


Emakene, hellakene, 

Kõige armsam emake! 

Võta vastu siin mu laulud — 
Õied oma hauale. 


Siin mu laulud: lein ja valu, 
Pisarad nii palavad. 

See on ainukene anne, 

Mis sa oma pojalt saad. 


Ei me taluperes olnud 
Kokkukõlas kombega 
Tuua kingitusi sulle, 
Ilusõnu lausuda. 


Mis ma tegemata jätnud 
Eluajal, emake, 

Luba lihtsas lauluhääles 
Kanda nüüd su kalmule. 

MINU ALTAR 


Minu altar ülilihtne 

Halja metsatuka sees, 

Kus ma raskusest ja ristist 
Üles vaatan silmavees. 


Minu altaril ei põle 
Küünlatuli särades, 
Ei ta hiilga hõbes, kullas, 
Sameti ja siidi sees. 


Minu palvepaik — mu altar — 
Armas ema hauake . . . 

Seal mu süda süttib palves, 
Troosti leian hingele. 


Seal on sinililled hõbe, 
Kullerkupud kuldne kroon, 
Seal on koit tall? küünlatuleks, 
Õhtulambiks ehajoon. 


LILLEKESED, KUMMARDAGE 


Lillekesed, kummardage 
Siia künkale — 

See on kõigist pühadustest 
Püham paigake. 


Palju armu, palju headust, 
Õnne varjab ta, 

Mida terve ilm ei suuda 
Üles kaaluda. 


Lillekesed, kummardage 
Siia künkale: 

Selle peidus mulla põues 
Puhkab emake. 


VARANE KEVAD 


Tänavune kevad tuli 

Varemalt kui iialgi. 

Ja need lilled — oh, need tõusid 
Määratuma hulgani! | 


Lilled, linnud tõttasivad 

Nagu pulmapidule... 

Oh, ei nemad pulma tulnud — 
Pulmalust jäi kõrvale. 


Nendel teine põhjus tulla, 
Teised soovid rutata: 
Nemad tulid minu kalli 
Ema hauda ehtima. 

VÕÕRSILKÄIK 


Eile oma ema juure 
Läksin võõrsile — 
Otsisin ta asukoha, 
Haua ülesse. 


Lilleke ja vaikne palve 
Lapsemeelega 

Oli kõik, mis külakostiks 
Ligi viisin ma. 


Emakene minu käigu 
Vastas lahkeste: 

Täna öösi tema ilmus 
Unes minule, 


Nimetas mind kalliks lapseks, 
Silitas mu pead. 

Suudles mind ja soovis mulle 
Elus kõike head. 


Ema!... oh, su armu tunnen 
Sajavõrra ma, 

Ja su mälestus on püha, 

Kallis lõpmata. 


EMALE 


Olin mina veskiteel või turukäigul, 
Olin naabriperes võõrusel, 

Ikka armas emake mind koju ootas, 
Istus poole ööni üleval. 


Nüüd, kus kureparved lõunasse on tõtand, 
Langes kaselt viimne leheke, 

Langes pehme lumi nagu valgeis õites: 
Langesid mu ema hauale. 


Küllap minu emakene nüüdki ootab, 
Ootab viimses kodupaigas mind... 
Emakene, kõige kallim, armsam ema, 
Kord ma ometi näen jälle sind! 


Sina tead, me naabritalus kasvas 
Neiukene nagu lilleke, 

Sina tunned tema viisakust ja kommet, 
Tunned, kuis ta sünnib minule. 


Luba, et ma selle neiukese kõrval 
Võiksin käia mõne aastagi: 

Tema kätte võid sa oma varanduse — 
Oma poja — anda julgesti. 

HAUAKALMUL 


Õitsev kevad. Haudadel on vaikus. 
Ainult kuuse ladvast ülevalt 
Vaagub vares — kurjakuulutaja — 
Nagu ähvardades, tumedalt. 


Ja me istusime käsikäes 

Seal, kus emakene puhkamas, 
Õisi seadsime ta haua peale, 
Kuna silmad seisid pisaras. 


Nüüd on jälle kevad. Aga üksi 
Palvetan siin hauakalmul ma, 
Kalmul, kuhu ühe kalli kõrva 
Kanti teine kallis puhkama. 


EESTPALUJA 


Minu ainus, väike õde, 
Armas õeke, 

Uinus vaikselt palvetades 
Surmaunesse. 


Palves uinus, palves heljus 
Üles taevasse, 

Heljus inglikese saatel 

Isa troonile. 


Venna eest ta hingekene 
Tõttas paluma, 

Teadis: venna eest on palju 
Tarvis paluda. 


Ja ma tean, et tema palve 
Märksa mõjuga — 

Tema palve varal ilmas 
Kergem elada. 


MINU LEIN 


Karjapilliks kõige kõlvulisem 
Silekooreline remmelgas, 
Aga mina võtsin selle tarvis 
Leinalepa helkjas pisaras. 


Sest ta kevadine sõber — ööbik 
Soovis teda soojalt minule, 
Kuid ta ise nuttis hingevalus, 
Kui mu nuga lõikas lepasse. 


Sellest ajast lein mu hingevara, 
Ohkamine mulle omane — 

Ja ma ohkan leinalisest rinnast 
Oma valuleegid laulusse. 


109 


110 


MIS MUL RINNAS 


Mul on nelisada laulu 
Ja üks süda rinna sees — 
Süda sügav, süda avar 


Õnne, valu külluses. 


Sinna mahub sõbrakene, 
Mahub mõni teinegi, 
Mõni teine kallis, armas, 
Mulle ustav surmani. 


Sinna mahub suvesoojus, 
Sada õhetavat tuld, 
Mahub sätendaja päike, 
Kumendava koidu kuld. 


Sinna mahub lillekene, 
Linnukene lauluga, 
Mahub õnnistus ja palve, 
Püha, kallis isamaa. 


Ja kui vale tõstab lippu, 
Ülekohus vääraja, 
Kui on õigus ristisambas, 
Hädaohus isamaa: 


Siis seal vehib välgutuli 
Läbi vandelise öö, 

Sõda vägivalla vastu, 
Hirmus tasumisetöö! 


KÄÄPA KALDAL 


Vaikind oli kevadine tuul, 

Mille pehmes, soojas süles 

Kaob lumi vajudes kui vaht. 

Vaikinud ka oli inimeste kaja, 

Vaikind, väsind rammestusena. 

Vaikind nende soovid, mis kui vereudus 
Rooste kombel toovad hukatust; 
Vaikind soovid — soojad päiksekiired, 
Mis kui valgetiivulised tuvid 

Üles taevasinna tõusevad — — 

Kõik nad seisavad nüüd musta uneingli — 
Surma seltsimehe tiiva all, 

Tasakesi unes hingates. 


Kääpa kallast katsid laiad vood, 
Nagu mängides, kui lauldes kohinal; 
Laulsid laulu ammu mööda läinud, uinund ajast, 


Millest vahel muinasjutu huul 
Salalisel häälel unistab. 


Ainult mõni, mõni saab tast aru, 
Kellele on Juta oma kuldse uju 
Pannud surelise silmale. 


Vajusid kui kalliskivi-parved 
Vagusasti alla pärivett. 

Halli pilve piirilt kumendaja kuu, 
Taevataadi öine küünal, 

Saatis paistet nagu sulahõbet 
Kääpa laialise lainele. 


Vaata, mis seal hiilgas laine rüpes? 
Mis seal sügavuses sätendas? 

Kuula, nagu muinasjutu-ilmas 
Heliseva hõbekella hääl, 

Nagu leinaline mõrsjalaul 

Langevale nooremehele. 


Näen, kuulen . . . meele tuleb 

Väinö rahva kangelane Kalev, 

Kellahääl ja leinalaul, 

Müriseja mõõga möll. 

Ja mu käsi tõuseb rusikpihul üles — — 
Tõuseb üles, aga langeb jälle, 

Ja ma nutan, nutan, nutan. 


KADUNUD PARADIIS 


Kraavis kesanurme ääres 
Mängis Karja-Jaan, 

Tegi tammi, kuidas nõudis 
Vesiveski plaan. 


Jaani kõrval istet võtsin 
Kraavi kaldale, 

Kauplesin end veskimeistri 
Teenistusesse. 


Kahe nõu ja kahe jõuga 
Nüüd läks edasi 

Ehitus ning jahvatamine 
Päris uhkesti. 


Kahekordsest tegevusest 
Tõusis tulemus, 
Kahekordseks liitus rinnas 
Rõõm ja rahuldus. 


Viimaks tuli veskiline — 
Ei, — üks võõras mees, 
Teretas ja soovis jõudu 

Meie veski ees. 


Oh, nüüd ärkasin ma alles 
Nagu unenäost: 

Lapselust mul põgenenud 
Kümne aasta eest! 


Nüüd mul teised ettevõtted, 
Teine eluviis: 

Kadund, kadund igavesti 
Lapse paradiis. 

PALJU 


Mõisahärral palju karja, 
Laialine karjamaa; 
Moonamehel palju lapsi 
Rohke söögi-isuga. 


Pangahärral palju raha, 
Kaubahärral kaupa on; 
Taevatelgil miljon tähte — 
Meile x ja y. 


Mul on palju tööd ja vaeva, 
Palju äpardusi ees, 

Palju hoolt ja palju muret 
Ühesainsas südames. 


Minu liikumata vara 

On mu mure ülisuur. 
Eluvõitlus, vaev ja higi — 
Alaline inventuur. 


PILVELE 


(F. Avenarius) 


Rända, pilveke, rända 
Üle mere ja maa! 
Minagi rändasin palju, 
Rändasin rõõmuga. 


8* 


Ära ma rännanud olen 
Õnne ja mure ka... 
Rända, pilveke, rända 


Üle mere ja maa! 


ÜKS VANAMEES 


Vaevalt olin lapsepõlve 

Selja taha jätnud ma, 

Kui nad mind ju vanaks hüüdsid 
Ilma naljatuseta. 


Vaevalt olin välja jõudnud 
Mehepõlve piirini, 

Kui mind juba vanaisaks, 
Vanaks raugaks kutsuti. 


Neil on õigus, kui nad hüüdvad 
Vanaisaks, raugaks mind: 

Neil on õigus, sest nad näevad, 
Mida varjab minu rind. 


Minu süda hall ja vana, 
Haua äärel minu meel, 
Minu süda hallilt, vanalt 
Rändas juba karjateel. 

ÕIGUSE-OTSIJA 


Ja ta otsis õigust ilma seest, 

Otsis seda taga seitsekümmend aastat, 
Otsis sealt, kus antaks seda ainult 
Sõpradele, antaks raha eest, — 

Otsis sealt, kus seda polnudki. 


Vana, väsind, aga sirgelt käis ta teed 
Ega kummardanud neid, kes õigust 


Kuldse prilli läbi jagavad. 


Vana, väsind, aga lootus-säde — 
See ei kustunud ta südamest. 
Ja ta otsis veel, ta otsis kaua veel . . . 


Tema suri . . . Aga lootussäde 
Surreski ei kustund südamest. 


Tema vaatas üles kuu ja tähte poole 
Lootuses, et veel üks Kohtumõistja 
Suur ja vägev 

Õiguse tall* mõistab viimati. 


NÜÜD LAHKUS ARMASTUS 


Nüüd lahkus armastus ja lahkus sõprus, 
Nüüd õnn ja rahu lahkus rinnast ka, 
Ja armuga veel ühes lahkus tema, 

Kes surmani ei luband lahkuda! 


Kõik minust lahkusid, kes olnud saatjaks 
Ja seltsiliseks mulle eluteel — 

Ja ainult valu järele jäi -rinda, 

Ja ainult pisarad jäid mulle veel. 


KUI LÖÖB VULISEMA VETERING 


Vaene sõber! Eile said veel aru, 
Mis on armastus, mis isamaa — 
Täna juba kahvatanud, väsind, 
Ihkad Maarja mullas magada. 


Sinu silmas sära, — kuid see sära 
Pole rõõmurikka elule: 

See on kannatuse hällisõber, 
Vaatab surmaingli silmasse. 


See on kevadine lumeläige 
Siis, kui jää on ojas murdumas, 
See on viimse veretilga jume 
Südames vaid tasa tuikavas. 


See on sära, mis ehk homme kustub, 
Kui lööb vulisema vetering . . . 
Homme? . . . Issand, ole armuline, 
Võta vastu kallis sõbrahing! 

JA NAD PÜÜDSID SELETADA 


Ja nad püüdsid seletada pikas kirjas: 


Sõnakõla olla isamaa; 
Rahvus olla juhmi mõttekuju, 
Meie ajasse ei mahtuda. 


Ja nad laulsid, Eesti rahvas, sulle 
Mene, tekel... irvitusega, 

Sulle, keda seitsesada aastat 
Püütud ilmaaegu surmata. 


Süü nad luuletasid sulle kaela: 
Tööde tarvis puududa sul püüd, 
Sul ei olla kõlblust, — ainult lõbu 
Seista sinu päevakorral nüüd. 


Oh ma palun, südameta mehed, 
Ärge minult usku riisuge, 
Usku, et mu isamaa ja rahvas 
Pole küps veel hauavilule. 


Palun, värdjad, palun surnumatjad, 
Matjad, kaetud narrikuuega, 

Ärge riisuge mu viimast lootust, 
Lootust, mille pärast elan ma. 


VÕÕRSIL UINUNUD 


Võõral pinnal, kaugel lõunas, 
Uinus tema vaikseste, 

Langes elu õie-ajal 

Hauda õite varjule. 


Kaugel lõunas, seal, kus taevas 
Helgib selge sinaga, 

Seal, kus uhked mägiharjad 
Löövad kullas särama. 


Lilled, koit ja taevasina — 
Ei need teda meelita, 
Tema rinnus ainus hüüe: 
Eestimaa, mu Eestimaa! 


Oh kui palavalt ta ihkas 
Kodumullas magada, 
Teades Eesti õde, venda 
Haua äärel leinama. 


Tahtiš viimseid palvesõnu 
Emakeeles kuulda veel, 
Soovis hella emapilku 
Saatjaks võtta surmateel”. 

UUS SÕBER 


Alles eile tuttavaks me saime — 
Täna juba sõbrad sinana... 

Ja me käime mööda jõekallast 
Käsikäes vaikse rahuga. 


Sina vaatad alla lainetesse, 
Kuidas kadusid nad järgeste, 
Kuidas kadusid ja kuidas uued 
Virvendades tulid ülesse. 


Ja me käime mööda jõekallast 
Käsikäes vaikse rahuga... 
Kaldal veski, mürav lauavabrik, 
Kõrge kivikorsten suitseja. 


Mina näen musta suitsupilve 
Õhulainetesse kaduvat, 

Näen kaduvat ja uusi pilvi 
Mustas sambas jälle kerkivat... 


Ja sa naerad, rõõmutujus naerad 
Pilku saates üle lainete — 

Mina tunnen, kuidas tume valu 
Vääramatult haarab südame. 


AHASTUS 


Puruväsind käigust, näljast, valust 
Istun kraavi kaldal kivihunnikul. 
Häält, ei hüüdu pole kuskil kuulda. 
Ainult külmad kandilised kivid 
Kolisedes veerevad mu all, 

Kui end liigutan, et ümber vaadata. 


Nöörisõige maantee minu ees 
Lõpmatusse pimedusse viib. 

Kõrgel tähtedeta taevas, ümberringi öö, 
Vaikne, tontlik nagu hauahõlm. 
Seljataga linn, kust praegu tulin, 
Komberdades mööda külmand maad. 


Taevas punetab seal nagu tule-udus, 
Nagu vere-aurus koledas. 

Nagu kauge tulekahju kuma 
Tõuseb õhetades ülesse. 


Hilju kogunenud elamused 

Jälestuses rinda täidavad, 

Et ma meeleheitel langeks lumesse, 
Langeks lumesse, et kõike unustada, 
Mis mull? tunda andnud valelik maailm; 
Langeks unesse, et iial enam tõusta. 

Oh, ma olen kõigist unustatud, 
Vilets nagu koer, kui metsaloom! 
Ainult must ja tähtedeta öö 
Valvab minu üle nagu surm . . . 


Ja ma tunnen, tunnen hingetule 150mal, 
Et üks unenägu imeilus, 

Mis mul tervest elust läbi käis, 

Nüüd on igavesti lõppenud... 


Ja ma vahin taevas tuleudu, 
Nagu oleks tema süüdlane; 
Vahin, kuidas linna kohal kuma 
Nagu suure tulekahju aal. 


KES TA OLI? 


»Ei mul ole asukohta, kodu, 

Mingit lootust, rõõmu ilma peal — 
Seltsiks ainult nälg, kes verejanus 
Hambad heidab vihaselt mu lihasse... 
Palun küljeaset üheks ööks, 

Ruumi nõnda palju nagu koerale 
Antakse, kui õues mässab maru.“ 


»Asjata sa küsid küljeaset, 
Ruumi ilma-aegu igatsed: 
Töökale on palgaks töökas talu, 
Hulkujale hundile on metsalaas.“* 


Ja ta läks. Ja sügisene marutuul 
Širutas ta vastu läbi öö ja vihma 
Külmad, karmid, küüsilised käed. 


Karja Muri haukus. *Pere nõudis unerahu. 
Karja Muri haukus, undas, 

Kaapis aialaide alla haua, 

Nagu oleks käskind teda keegi, 

Keegi nägematu, ilma ihuta. 


Hommikul, kui tõusis taevapäike, 
Paistis sellele, kes pärast ausat tööd 
Rahulikult võinud puhata; 

Paistis sellele, kes käsi peitis, 

Käsi süütust verest tilkuvaid; 
Paistis helkides kui kullasäras 
Selge Emajõe laineisse, 

Laineisse, mis surnud mehe heitnud 
Oma liivasele kaldale. 


Ei tal olnud laineteski ruumi, 
Külje-aset ainukeseks ööks. 


Aga päike paistis hellal helgil 

"Tema kahvatanud palgele, 

Millest luges: Ei mul ole asukohta, kodu, 
Mingit lootust, rõõmu ilma peal. 

SÜÜDLASED 


Kurb ja õnnetu sa üksi rändad, rändad, 
Nagu kogemata ilma juhtunud; 

Ja kui värisevat tuld, kui halli varju 
Näen su kannul kõndivat veel saatjana. 


On ehk minu määratumal suurel valul 
Tulukese virvendaja kuju nüüd? 

On ehk minu põue piin kui vaikne vari, 
Kellele sa, truuduseta, truuks jäid veel? 


On ehk need, kes kõnnivad nüüd sinu jälil, 
Needes hirmutavad õnne eemale? 

On ehk need?... Šiis katsu neid sa ära võita — 
Mina olen andeks andnud sulle kõik. 


KADUNUD INGEL 


Rahu, rahu! kisendab mu süda, 
Rahu! hüüab minu lõhkev rind. 
Kuhu jäänud õnneingel rahu? 
Küsin, silmatera kuldne, sind. 


Oh kui vähe viibis ta mu juures — 
Vaevalt siis, kui õitses hellerhein!... 
Lumetulekut ei oota mure, 

Ega luigelendu oota lein. 


Vaevalt paranesid vanad haavad — 
Juba uutele ma andsin maad, 
Uutele, mis verised ja suured — 
Kas sa, hing, ka nendest võitu saad? 


Tunnen, kuidas väheneb mu veri, 
Kuidas kahvatanud, väsind ma... 
Ja need haavad, verised ja suured, 
Ja see valu ilma lõpmata! 


LUMES 


Hõõgaval palgel, säravail silmil 
Jooksis ta lume sees. 
Noorusevallatus, elu ja julgus 
Naeris ta silmades. 


Hõõgades, särades, hõiskehüüdel 
Loopis mind lumega — 

Lumi, mis langes ta sõrmedelt hooga, 
Põletas tulena. 


Langes mu selga, pähe ja kaela — 
Südant ta põletas: 

Põleja süda mu ilusa neiu 

Jalgele komistas. 

REISISIHT 


Uudishimu ajas välja 
Isamajast mind — 
Vaba voli tahtis tunda 
Vaba mehe rind. 


Kompass oli juhiks mulle, 
Põhja näitas see: 

Põhja poole üle lahe 

Viis mind reisitee! 


Põhjalas on nägus talu, 
Mõnus peremees, 

Põhjas külmal kaljurannal 
Imevägi sees. 


Ei mind kuskil vastu võetud 
Nõnda kuidas sääl, 

Ei mind kuskil teretanud 
Armastuse hääl. 


Peretütar, sinisilma, 
Lõbus, lahke lind — 
Oh, ta sidus silmadega, 
Südamega mind. 


Meelitagu teisi mehi 
Soe Saamara — 

Minu tee viib Põhjalasse 
Üle mere, maa. 


PALJU VALGUST 


Palju valgust, liiga palju 
Vastu helgib korraga — 
Nagu roosiõhetuses 
Hoovab üle laia maa! 


Helgib silma, oh, ma pean 
Silmi hoidma tema eest, 
Kuna määratumas kooris 
Kevad hõiskab õnnedest. 


Süda, kes sa jälle ärkad 
Pika talve järele, 

Suudad kuninglikku valgust 
Teretada julgeste? 


Valgusega liginevad 

Lilled, õnn ja kevade. 

Miks nii tormiliselt tuksud, 
Süda, süda, kullake? 


JA ME RÄÄKISIME 


Ja me rääkisime kaua, kaua, 
Jutt ei lubanudki lõppeda. 
Tema oli pilvepiiril etand, 
Oli läbi käind Helveetsia. 

Vaimustuses särasid ta silmad, 
Kui ta senneritest seletas; 
Seletas, kuis tõusev koidutuli 
Mägitippudel on hõõgamas. 


Tuli kullas, teamandivärvis 
Suure päiksetule kolde ees; 
Sula raud ja vikerkaare sära, 
Roosi-õhe kastehelkides... 


Rääkis kaua, rääkis vaimustuses, 
Silmad särasivad koiduna... 

Sõna julge, helisev ja mahe, 
Kuidas nüüd su mõju tunnen ma! 


PÕLLULE 


Põllukene, sina tead, 

Et me sõbrad oleme, 

Et mu isa, vanaisa 

Sind on kündnud hoolsaste. 


Sina tead ka, et mina 
Siis ju vagu ajasin, 
Kui ma üle adrapära 
Hädavaevalt ulatin. 


Sina tead, oh, sa tead; 
Kuis sind kalliks pean ma, 
Kuidas viimse viljatera 
Jaganud ma sinuga. 


Nüüd see mees, kes korra oli 
Adrapära kõrgune, 

Sirgunud on suureks meheks, 
Pikaks poisiks sinule. 


Nüüd sel mehel särasilma, 
Hus, nobe neiuke, 

Keda tahab koju tuua 
Perenaiseks talusse. 


Aga tead sa, pulmapäevaks, 
Kullakallis põlluke, 

Kaeru tarvis hobusele, 
Püüli pulmarahvale. 


Põllukene, luba mulle 
Seda meeletuletust, 

Et su käes on pulmaluba, 
Pulmarõõm ja pulmalust. 


Aga minu ja mu kalli, 
Kauni, noore naise käes — 
Meie käes on tänupalve 
Pulmapäeval altri ees. 

SÕNADETA SALAJUTTU 


Sõnadeta salajuttu 

Rääkis neiuke: 

Rääkis huulelt huule peale, 
Põuest põuesse. 


Rääkis sätendavail silmil, 
Huulel hõõgaval — 

Ise oli aina tuli 
Tundeleegi all. 


Rääkis otsatumast õnnest 
Kullakesele, 

Tulekirjas tulemusu 
Tulesüdame. 


TEISTRE NANNA 


Üliarmas laps on Teistre Nanna; 
Nagu teisest ilmast pärit ta: 
Armast olekut ja ilu, tarkust — 
Neid on antud talle kuhjaga. 


Ta on nagu rõõsas piimas pestud, 
Nagu õhetaja aiaroos. 

Terve pere armastus ja uhkus 
Nannas, ainsas perepojas, koos. 

Ta on tark — ei targal lapsel ole 
Tarvis koolivahet kõndida, 

Liiati veel talvel, külmal ajal, 
Tuhiseja lumetuisuga. 


Nanna istub kodu soojas toas — 
Rumalad, need võivad õppida... 
Memmekene, nennekene söödab 
Teda sooja sealihaga. 


Söödab talle nimelt sea nina-, 

Sea keeleliha hoolsaste, 

Lausub: ,,Siis saad sina kirjatargaks, 
Siis saad keeletargaks, pojake.“ 


Pojakene kuulab ema sõna, 
Alalõpmata ta sööb ja sööb: 
Paari nädalaga seaninad, 
Seakeeled tema üle lööb. 


Ja ta tarkus tõuseb, nagu oleks 
Kulbiga tall? antud ülevalt; 


Sest ta räägib: ,,Siiver saaver laaver...“, 


Kuidas kuulnud seakarjuselt. 


Kirjutuses aga mitmevõrra 
Keeletarkusest ta võidu saab: 
Kirjutab kui harjasloomgi vahest, 
Kui see mulda mööda vagu aab. 

LAULJAD 


Väike sinisilma neiu 
Laulis koori ees; 
Tema taga teises ääres 
Pikk ja sirge mees. 


Mahedasti, lahedasti, 
Imehellaste 


Laulis sinisilma neiu, 
Lõbus lõoke. 


Tema taga teises ääres 
Kõlas vägev hääl: 

Nagu maru metsaladvul, 
Pikne pilve pääl. 


Ja see vägev marumüra 
Ja see lõolaul 
Heitsid teineteise hõlma, 
Helisesid aul. 


Ja see vägev passilaulja 
Ja see neiuke 

Laulsid teineteise pärast, 
Teineteisele. 


Laulsid, laulsid... kuni endid 
Kokku laulsid nad — 


Üheskoos nüüd tervest elust 
Läbi laulavad. 


VARAS 


Vargad saadetakse Siberisse, 
Kuni külmemani mereni; 
Aga siiajääjad varastavad 
Seda südimalt veel edasi. 


Ei neil? vastu pane rauakangid, 
Ei neid kurjad koerad hirmuta: 
Pole ime, kui nad talu vara 
Viivad kõige peremehega. 


Minu talust kolme luku tagant 
Viidi minu vara viimane: 
Varas ütlemata ilus, armas 
Ära varastas mu südame. 


Kõrgeaulised kohtuhärrad, 
Ärge saatke teda Siberi: 

Minu südame, mu viimse vara, 
Ühes võtaks tema ometi. 


KARTUS 


Minu kullakene närtsis noorelt, 
Tema kanti vara hauasse, 
Maeti kihelkonna idapiiri, 
Versta kümme siit vast kaugele. 

Kallid sõbrad, kui mu väsind keha 
Ükskord kalmukambri kannate, 
Mind siis nõnda mulla alla seadke, 
Et mu silmad näeksid idasse. 


Sest ma kardan, et ma viimsel päeval 
Kardan, et mind kuldne maha jätab, 
Nagu nüüd mind maha jätnud ta. 


KASSID 


Kassikene, Jassikene 
Suured sõbrad mõlemad: 
Oma rõõmud, oma mured 
Kahe peale jagavad. 


Kassi tujud — Jassi tujud, 
Jassi tujud aga kass; 
Mängib murul kassikene — 
Hüppab õnne tundes Jass. 


Minulgi on sõbrakene, 
Kallis kasuvennake; 
Aga meie hingesoovid 
Sugugi ei ühine. 


Minu vennaks on mu saatus, 
Tuhatküüneline kass: 

Tuhat küünt ja tuhat tuju — 
Mina tema väike Jass. 

MÄLESTUSED JA LOOTUSED 


MÄLESTUS 


Vaimu ette õrnalt tõuseb 
Kauge aja mälestus — 
Lapsepõlve kallim vara, 
Paleus ja igatsus: 


Need on lihtsad lood ja laulud, 
Ennemuistsed jutud sääl, 
Vanaeide lahke nägu, 

Tema armas, mahe hääl. 


Need on — lillerikas vainu, 
Mängumuru, karjatee, 
Kauge õnn, mis läbi udu 
Virvendab veel hingesse. 


Aastad läevad, ja mu elu 
Ühes kaob nendega, 

Aga lapsepõlve vara — 

Luule — ei või kaduda. 

Ikka kostab kaugelt lugu, 
Laul nii vaikne, sumaja... 
Ja ma õnne unenäos 
Pean seda kordama. 


SURNUAIAL 


Rohuladvul vaikne sahin, 
Lilleõied liiguvad, 
Liiguvad ja liginevad, 
Nagu elaksivad nad. 


Rohuladvul vaikne sahin, 
Vaiksed sõnad kuulduvad, 
Nagu ennemuistne lugu, 
Regevärsid ilusad... 


See on meie kuld ja hõbe, 
Mineviku mälestus, 

Meie rõõm ja meie mure, 
Meie arm ja igatsus. 


Kesse märgib selle üles, 
Kesse paneb paberi? 
Kesse suudab seletada 
Lillesõnu täiesti?... 


SÜGISÕHTUL 


Läbi ilma sõidab maru — 
Sügisene surmahüüd: 
Läbi ilma lendab kartus, 
Viimne elamisepüüd. 


Koltund nõmmevõsastikust 
Vaimukujud kerkivad — 
Nagu eided hallis riides, 
Nagu neiud leinajad. 


Vaata, kuidas lehvitades 
Õhku üles tõusevad 

Üle kõrge kuusemetsa 
Vastu õhtuhämarat. 


Kuula, kuula — — akna taga 
Koputavad vaimukäed, 

Läbi külma toaruumi 
Heljunevad surma väed. 


Väljas mühab, väljas murrab, 
Väljas nutt ja kaebehääl: 
Lilled, linnud, hõiskehääled 
Leidnud ühe haua sääl. 


Aga läbi toaruumi 
Heljunevad surma väed. 
Kuula, kuula... akna taga 
Koputavad vaimukäed. 


141 


NAGU UINUV KELLAHELI 


Nagu uinuv kellaheli, 
Hale kaebehääl 

Kostab läbi koltund võsa, 
Heljub nõmme pääl. 


Vastu rinda surun käe — 
Mis on kadund säält? 
Misse kostis viimsel kõlal 
Kaugelt nõmme päält?... 

Soiun mõttes... Nagu kuuleks 
Metsaladvul kohinat, 

Kuuleks sumisevat kõla 
Kaugel, kaugel heljuvat... 


Pikkamisi kaob kõla, 
Metsakoha kaugele — 
Mina kuulan, nagu püüaks 
Koguda neid rinnasse... 


KULD 
Imeline muinaslugu 
Heljub sala üle maa: 
Põllumullas peitub vara, 
Hõbet-kulda hulgana. 

Juhan uskus, et seal kulda 
Tõesti peab olema, 

Ja ta kündis vara, hilja, 
Kündis suure hoolega. 


Nüüd on mõne aasta jooksul 
Rikkaks meheks saanud ta: 

Ta on kulla välja kündnud, 

Viljakõrrel kõikuma. 


Imeline muinaslugu 
Heljub sala üle maa: 
Põllumullas peitub vara, 


Hõbet-kulda hulgana. 


MINEVIKU MERRE MAETI 


Mineviku merre maeti 
Palju püüdeid magama, 
Maeti unistused, soovid, 
Meie ettevõtted ka. 


Vahest südiduski nõrkes 
Ühes nende kõigiga, 
Aga lootus, püha lootus, 
See jäi rinda elama. 

KAKS VASTAST 


Kahtlus, lootus minu rinnas, 
Minu südames on tööl — 
Ei nad mulle rahu anna, 
Puhkust luba päeval, ööl. 


Ei ma tea, kumb neist kord jõuab 
Koju uhke võitjana; 

Tean vaid seda, et nad haavu 
Mulle löövad armuta. 


Ja kui eluõhtu viivul 

Süda langeb ühele, 

Siis on lootus — vast ka kahtlus — 
Võidusaagist verine. 


KOJU 


Kõneldakse meie koidust, 
Meie õnnest ilusast, 

Meie valgusest ja võidust, 
Läinud ajast pimedast. 


Ei ma tunne seda koitu, 
Õnne-aega ilusat; 

Ei ma tunne — rändan ainult 
Kurba rada tumedat. 

Ei ma tunne valgust, võitu, 
Ainult seda tunnen ma: 
Kaugel, kaugel metsa taga 
Kodu peab olema. 


Ja ma rändan valguseta, 
Lootuseta edasi — 
Vahest jõuan enne õhtut 
Kodu-õue ometi. 


MEIE SIDEMED 


Mis meid soojal venna-armul 
Nagu perekonda viis, 

See ep oli meie kevad, 
Hõiskehäälest kõlav hiis; 


Oli vara närtsiv suvi, 
Valu rinda lõhkuja, 

Mis kui tige metsaline 
Haavu saadab armuta. 


Ja me käime naerul, nutul 
Käsikäes edasi, 
Perekonnaks ühendatud 
Kuni haua ääreni. 


145 


146 


SÜGISMÕTTED 
(Gustav Falke) 


Kaugelt, kaugelt kuulen laulu — 


Kes küll laulab sääl? 
Kostab nagu surmalugu, 
Hale kaebehääl... 


Oja kaldal koltund rohi, 
Lehed langevad — 
Suvist unenägu meele 
Tuletavad nad... 


Vähe õnne, vähe vilja; 
Ojakene, sa 

Sõua — aga kaebehääli 
Ei või tabada. 


Kus küll süda heljus õnnes, 
Loodus lilledes — 

Juba sinna surmakäsi 

Tasa ligines. 


Ja kus esimene kolle 
Langes lainena, 

Surma külma hingeõhku 
Juba tundsid sa. 


Sõua, jõua läbi oru, 

Voola, ojake... 

Homme viibid külma kütkes, 
Uinud unesse. 

KADUNUD POEG 
Ta tõttas ülbelt kaugele 
Ja elas kaua seal — 

Ta leidis au ja kuulsustki 
Ning rikkust ilma peal. 


Kuid tõsist õnne, rahu ta 
Ei leidnud iialgi — 

Ja tõttaski ta otsides 

Kas ilma otsani. 


Ta elas kaugel — unustas, 
Kus tema kodupind 

Ja et kord teda imetand 
On Eesti ema rind. 


Ta elas kaugel. Viimati, 
Kui pea hilja ju, 

Ta tuli koju tagasi — 
Nii väsind, jõuetu. 


Ta jättis sinna oma jõu 

Ja südi mehetöö... 

Ja kodumaale?... Kodule 
On pühendatud öö. 


Ta tuli, et nüüd kodumaal 
Võiks minna puhkama, 

Sest õigust on tal selleks küll: 
Ta väsind lõpmata. 


148 


DR. KREUTZWALDI KALMUL 


Siin puhkab mulla all üks kallim 
Ja ausam Eesti mees, 

Kes nagu tulesammas kõrves, 
Kui täht käis meie ees. 


Ei ole palju aastaid möödas, 
Kui siia kanti ta, 

Kuid unustuse tarvis küllalt 
Saab vähest ajast ka. 


Ei ole kaua aastaid möödas — 
Kes nõuab teda veel? 

Ja tema hauaküngas, ristki 
On langemiseteel. 


Ei ole pisarat, kes leinaks 
Veel teda järele, = 

Ei heldet kätt, kes suve jooksul 
Tooks õisi hauale... 


Sull' küllalt sest, et vagusasti 
Nüüd tohid uinuda, 
Sull* küllalt sest, et enam tüli 


Ei pääse tabama... 


Nii läeb ka teisi rahvapoegi 

Su järel puhkama, 

Ja neilegi saab ainsaks palgaks, 
Et võivad uinuda. 


AUPALK 


Küllap tõuseb sinust meile 
Raudapäine rahvamees: 
Rändad sedasama rada, 
Mis su isa rändas ees. 


Kus on kehvust, seal su süda 


Aitamas on heldeste; 
Viiksid eesti maa ja rahva 
Õitsevale järjele. 


Ja sa haarad mõõga kätte, 
Vaimumõõga vaheda — 
Algad vihasemat sõda 
Pimeduse võimuga: 


»Üles, kus ju valgus kumab 
Orjameele udusse!“* — 
Kanged mehed laias kaares 
Tõttavad su järele! 


Ja sa astud võimsalt üles, 
Oled julge rahvamees, 
Rändad sedasama rada, 
Mis su isa rändas ees. 


Nagu isa, nii ka sina 
Saad meilt pärja päratu, 
Saad niisama üliuhke 
Orjavitsa-vaniku ! 

KÜSIMUSED 


»»Sa põlgad oma rahva ära 
Ja oma sugu vihkad sa, 

Sa soovid talle sada surma. 
Et ise saaksid elada.“ 


Sa õnnetu. Kas emasüda 
Ei tuksunud kord sullegi? 
Kas pole ema-armu hellust 
Sa tunda saanud kunagi? 


Kas seisis sinu kätki korra 
Küll inimeste silma all, 

Või kiikus hoopis laanes, rabas, 
Kus metsahundid kaitseks tal? 


Kas tunned, mis on sugurahvas, 
Mis kodukolle, isamaa — 

Kuis inimesel täidab hinge 

See imelise võimuga? 


Kes kostab?... Terve inimmõistus 
Siin annab selge kostuse: 
Ei seda kõrget õnne osaks 
Või saada eladeski see — 


Kes põlgab oma rahva ära, 
Neab oma sugu vihaga, 

Kes soovib talle sada surma, 
Et ise võiks ta elada. 


ÜKSINDA 


Ta võis palju ära võita, 
Vägivallal tõrjuda — 
Temal oli töödeks jõudu, 
Mõistust kavalusega. 


Aga seda jõudu, mõistust 
Vende vastu saatis ta: 

Ta läks kurjast meelest kohtu, 
Sõpradega sõitlema. 


Ja ta võitis vahest mitmed 
Salateedel targaste. 

Aga rahvas tegi talle 

Ise oma otsuse. 


Ja see otsus tema kohta 
Oli vali, vandene, 

Ja see otsus rõhus tema, 
Rõhus maha põrmusse. — 


Ta võis palju ära võita, 
Vägivallal tõrjuda — 

Ja ta tõrjus naabrid, sõbrad 
Endast kerge vaevaga. 


Ta jäi nagu kadak üksi 
Lagendikul kasvama — 
Ja ta tunneb, kuidas maru 
Külmalt ulub üle maa. 

SA RÄNDAD SALARADA 


Sa rändad salarada, 
Et hauda kaevata, 
Kus meie rahvapoegi 
Võiks matta magama. 


Sa valel, kurjal püüdel 
Me rahvast kahtlustad, 
Et liiga eestimeelne 

Ja ärgas olevat. 


Seal leiad sina süüdi, 
Kus õigust otsiti, 

Kus maa ja terve rahvas 
On ustav surmani. 


Sa valemeeles ise 
Teed kohtu-otsuse, 
Mis ajalugu valjult 
Kord mõistab sinule. 


Sest mida keegi külvab, 
Ta seda lõikab ka: 

Kas ohakas või nisu — 
Kõik kasvab muutmata. 


NAD ÜTLESID ... 


Nad ütlesid, sa kaod ära 
Kui uinuv laineke, 

Su elu asjata, ei kanna 
Sind mingi sihile. 


Nad ütlesid, sa oled väike, 
Sul puudub elujõud, 

Sul iseteadvusest ja püüdest 
Ning haridusest põud. 


Nad ütlesid veel palju, palju 

Su kohta, isamaa; 

Kuid tühjad vaenusõnad rahvast 
Ei suuda surmata. 


Veel elab Eestis usku, lootust 
Ja õigust, vabadust, 
Veel ausaks ettevõtteks julgust 
Ja eluks armastust. 


Ja kui need toed ja talad pole 
Veel löönud kõikuma, 
Las karjuda siis rongakari — 
Ei see meid hirmuta! 

AIMDUS 


Mina aiman, kodupinnal 
Midagi on kadumas, 
Mis mu hinge tuhandetel 
Sidemetel ühendas. 


Mina aiman, kuid ei suuda 
Päästjaks olla ometi. 

Mis ma aiman, läheb täide, 
Ja ma kaon isegi. 


Ainult laulud hinge põhjast 
Verevärvil tõusevad, 

Nagu viimsed hauaroosid, 
Valust nõrgund pisarad. 


KÜTKES 


Võiksin ma kord vabaks saada, 
Kütked maha puistata! 
Võiksin linnu kombel sõuda 
Üle kauge metsa, maa! 


Vaba õhku, valgust, soojust 
Ihkavale hingele! 

Võiksin tuule tiivul tõusta 
Üle koidukulla tee! 


Vabaks? Kuis see kokku sünnib, 
Vaene hing, su eluga? 

Siin on mullapind, su kodu — 
Mulla külge neetud sa! 


JULGUST! 


Koltund lehed kase ladvast 
Alla langevad, 

Hõbekarva juuksekrooniks 
Imeilusad. 


Koltund lehed kase ladvast 
Alla langevad: 

Luigelaulu — surmalugu 
Kujutavad nad. 


Aga julgust, võitlev süda, 
Ära kaota, 

Kuigi sügis lehe-ilu 
Sundis närtsima. 


Julgust, jõudu eluteele! 
Julgust! Edasi! 

Ja kui suure hulga lootus 
Rusuks langekski. 

SA ÜTLED 


Sa ütled, julge päralt olla võit 
Ning julge päralt isamaa — 
Ja ometi just ara vaimule 

On kõige rohkem tarvis ta. 


EI VIIMSED 


Ei viimsed viletsused, 
Mis mööda saatsime — 
Neid tõuseb nägemata 
Öö varjust ülesse . . . 


Ei viimne ülekohus, 

Mis tabas mõnda meest; 
Ei olnud viimne ohver, 
Kes langes tõe eest. 


Küll õitseb ülekohus, 
Ja langeb mehigi, 

Küll sõtkutakse ausust 
Veel maha põrmuni... 


Kuid nende haual lehvib 
Ja elab lootus veel — 
Mu ainukene saatja 

Siin hämaruseteel. 


VEEL POLE KADUND KÕIK 


Veel elab Eestis mehi, 
Kel armas isamaa, 

Kel jätkub julgust, jõudu 
Veel kurja tõrjuda. 


Veel elab Eestis mehi, 
Kel meel ei murdunud, 
Kel ahne omakasu 

Ei südant sidunud. 


Veel kasvab Eesti salus 
Meil tammi tugevaid, 

Mis mühisevast marust 
Vast jõudu juure said. 


Veel Eesti aasa ilu 
Ei ole närtsinud, 

Ei Eesti au ja voorus 
Veel maha sõtkutud. 


Ja kui veel üleüldse 
Ilm headust ülendab, 
Ja armastus ning ausus 
Veel kurjast võitu saab: 


Siis minu sugurahvas 
Ei kao ometi — 

Ta õiglustunde kaitsel 
Veel elab edasi. 

MIS AITAB! 


Ja ometi, ja ometi 

Ei suuda riisuda 

Sa minu rinnast armastust 
Ja lootust korraga. 


Mis aitab, kui sa kuulutad, 
Et kadumas mu keel, 

Et iseteadvus langemas 

Ja vapper mehemeel!? 


See rahvas, kes on tormidest 
Ja tuultest läbi käind, 

On mõnda laadi vaenlasi 

Ju elukäigul näind. 


Küll tuttav talle seegi on, 
Et sealgi vastaseid, 

Kus rahvakasu lipu all 
Meil püütaks südameid. 


Ja samuti ka tuttav see, 
Et mõni Eesti mees 
Meil lehvib tuulelipuna 
Ja sõidab võõras rees. 


Las sõita! Jumal temaga! 
Ma seisan kindlasti 

Mu vanemate pühal maal — 
Mind, Issand, aita nii! 


Sest liiga palju mälestust 
Ja armu lõpmata 

Mind tõesti siia pinnale 
Seob imevõimuga. 


Mis aitab, et sa kuulutad, 
Et kadumas mu keel, 

Et iseteadvus langemas 
Ja vapper mehemeel!? 


EI NAD OLE VIIMSED 


Ei nad ole viimsed mehed 
Meie isamaal, 

Kellel südidust ja julgust 
Jätkub õigel aal. 


Küllap sellest külvist tõuseb 
Võsu ülesse, 

Kelle lipul ausus, truudus 
Lehvib julgeste. 


Ja kui tulev põlv kord toetab 
Vanemate tööd, 


Nende hauatööd. 

ÜHELE SUGUVENNALE 


Sa astu ees ja näita rada, 
Ma lähen järele, 
Sest sinu tee ja sinu rada 
Viib ausa sihile. 


Ja kuigi läheb läbi kõrve 
Ning kuristiku tee: 

Sa astu ees ja näita rada — 
Ma lähen järele! 


Ja kuigi kõrves mõni murdja 
Meid hiilib järgeste: 

Sa astu ees ja näita rada — 
Ma lähen järele! 


Mu elust palju, palju aastaid 
On läinud kaduma, 

Mil rändasin ma metsalaanes 
Ja käisin sihita. 


Ju oli jõud mul kahanemas 
Ja lootus langemas, 

Kui hingematvas palavuses 
Päev kõrgel kõrvetas... 

Veel oli aeg, ma leidsin venna, 
Ja sõbra tõsise... 

Sa astu ees ja näita rada — 
Ma lähen järele. 


PÕHJUSED 


Küll nad nõuavad mu käest 
Üksisõnu järgesti, 

Mis mind selle mehe külge 
Nõnda seob küll ometi. 


See, mis seob mind, kulla sõbrad, 
See on ausus, õige meel — 
Nemad tõstavad ta mulle 
Paleuseks eluteel. 


Ja kui meie Eesti pinnal 
Leidub suguvendi veel, 
Kellel armas kodu, rahvas, 
Armas Eesti emakeel — 


Kindlasti ka nende hulgas 
Esirinnas sammub ta — 
Ei ma või — ma pean teda 
Paleuseks pidama! 

MIS MULLE MEELDIB 


Meelitagu teisi mehi 
Võõras rada võimuga, 
Mulle meeldib minu mõrsja — 


Armas, kallis kodumaa. 


Vaata, kuis ta kulmu ehib 
Õitsev rukkilille-pärg; 
Pärjas särab pärli-ehe — 
Hommikune kastemärg. 


Ja kui talve valjus sunnib 
Pärga ära panema, 

Siis ta katab enda kauni 
Hermeliinimantliga. 


Hõiskab aga koidu tõusul 
Ööbik lahke lauluga, 
On meil uhke pulmapidu 
Üle terve Eestimaa. 


Meelitagu teisi mehi 

Võõras rada võimuga, 

Mulle meeldib minu mõrsja — 
Armas, kallis kodumaa. 

LOOTUSELE 


Lootus, sinu tiivul särab 
Vabaduseloit, 

Sinu jälgedele kergib 
Tulevikukoit ! 


Kui on elutöö ja võitlus 
Väsitanud mind, 


Kui on õnne, rõõmu vastu 


Siis, mu lootus, ära väsi, 
Ära lahku sa — 

Sinu toetusel tunnen 
Enda tugeva. 


Viibi viimsel silmapilgul 
Minu juures sa: 
Sinu rinnal on mul kerge 
Ilmast lahkuda! 


Sest su tiivul särab uhke 
Vabaduseloit, 

Ja su jälgedele kerkib 
Tulevikukoit ! 

LAKSI TÕNIS 


»»Venemaale — Siberisse! 
Seal on metsa, maad! 

Seal sa iseenda isand — 
Seal veel rikkaks saad!“ 


Nõnda kuuldus Tartu piiril 
Hüüdu hiljuti: 

Hulgal mõisa-, talumehed 
Läksid Siberi. 


Laksi Tõnis, ehk küll vana, 
Ühes rändas ka — 
Temalegi tuli mõte 

Õnne otsida. 


Ta müüs ära põllusaagi, 
Vara viimase, 

Ja siis sõitis raudtee kaudu 
Ära kaugele. 


Aga paraku, ei kaugel 
Elu olnud nii, 

Nagu talle kodupinnal 
Ette kiideti. 


Külmad, ikaldus ja tõbi 
Olid seltsiks seal, 
Kus ta lootis õnne leida 
Iga sammu peal. 


Ja kui viimaks seegi kopik 
Oli kulunud, 

Mis tal koduõuest tulles 
Ühes võetud: 


Siis ta seisis meeleheitel 
IMma abita — 

Ja ta rinnast tõusis hüüe: 
Oleks kodu ma! 


ASJATA KATSE 


Sadatuhat pidemega 
Sinu küljest, isamaa, 
Hoian kinni nagu takjas 
Elamisesooviga. 


Tahaks hoolimata sellest 

Aga siiski vaenlane 

Mind su küljest karmi käega 
Lahutada vägise — 


Siis tal lehed katkeks kätte, 


arene 


Kus nad uue'elujõuga 
Jälle võsunema läeks. 


165 


166 


LAHKUMISEL 


Päike läheb looja. Tammesalus 
Hüüab ööbik lahkumiseviit . . . 
Üürike on elu — suvest küllalt! 
Ööbikuga tõttaksin ma siit! 


Lahkudes ma tahaks päiksesilma 
Vaadata veel viimse ihaga, 

Kuis ta hõõgavaisse pilvedesse 
Meelitades kutsub uinuma. 


Tema vajub nagu Kolgatale 
Sätendavat surma surema . . . 
Võiks ma eha kaduvatel kiirtel 
Unelaulus ilmast lahkuda! 


LAULIK 


Mina olen sajakordne, 
Tuhatkordne miljonär — 
Sealpool päikest, sealpool tähti 
On mu varanduse määr. 


Vaata üles taeva poole: 
Kõik see hiilgav hõbe, kuld, 
Mis seal sätendab ja särab, 
Alla saadab oma tuld — 


See on minu vara, rikkus, 
Minu kõige küllaga: 

Ma võin teda vabal ilul 
Laulus panna helkima. 


NIITJA 


(Hugo Salus) 


Vikat sahab läbi vilja, 
Niitjad laulavad; 

Üle nurme võõras niitja 
Näikse tulevat. 


»Otsid tööd? Siis astu siia 
Meie reasse! 
Tööd on küllalt — viljaväli 

Aita lõpule! 


Võõras niitja päevitanud 
Meeste nägudelt 

Pöörab pilgu ja siis lausub 
Neile tõsiselt: 


»Noored mehed! Teisel puhul 
Tulen siia ma. 

Siin on vili liiga haljas 

Mulle koguda!“ 

ALLIK 


Me kaasiku ääres on mägi, 
Ja mäe rinnaku all 

Seal niriseb allik nii selge 
Ja puhas kui helkiv kristall. 


Kui vaikinud loodus, siis kerkib 


Me kaasiku ladvule kuu 
Ja silmib, kui tahaks ta näha, 
Kas udus ehk veel mõni puu. 


Ja allika vesi see särab, 

Kui kannaks ta elavat tuld — 
Seal sätendab laineis kui hõbe 
Ja kumab kui virvendav kuld. 


KOJU 


Oh kui raske oli surra, 
Valus uinuda 

Seal, kus kaseladva kohin 
Võõra viisiga. 


Koju! hüüdis tema süda, 
Koju! ihkas meel — 
Koju viimsel hingetõmbel 
Oleks läind ta veel. 


Tundis, nagu ühenduses 
Taevas koduga 

Ja et kodu pühal pinnal 
Õndsam uinuda. 


INGEL 


Silmapilguks väsimusest 
Heitsin puhkama — 
Päevatöö ning hool ja mure 
Rõhus raskesti. 


Parajasti, kui mu silmad 
Kinni vajuvad, 

Tunnen, kuidas puuriv vaade 
Lõikab palgesse. 


Värin käib mul üle ihu — 
Ärkan heitudes: 
Luine ingel mustas mantlis 
Toast põgeneb. 


TA OLI NOOR 


Ta oli noor, kuid näol 
Ju jälgi märgati, 

Kuis elusaatus andnud 
Tal tunda mõndagi. 

Ja uurivalt ta vaatas 
Mu silma murega, 

Kui oleks sedasama 
Sealt tahtnud otsida. 


Ja uurivalt ta vaatas 
Mu silma murega, 
Kui oma kurbust, valu 


Sealt oleks leidnud ta. . . 


KEVADELE VASTU 


Emakene, ava aken 
Vastu päiksepaistet sa — 
Tooming valges õie-ehtes 


Tahab aknalt kõnelda. 


Kuula, ema, toomelehtes 
Mahedasti sahiseb, 
Sahiseb, kui ütleks mulle: 
Kevad jälle ligineb! 


Ja seal kõrgel päiksepaistel 
Valged pilved heljuvad — 
Kaugelt lõunast meie maale 
Kevadet nad kannavad. 


Kevad tuleb nagu peiu, 
Tuleb kosilasena . . . 
Kallis emakene, luba, 


Et võiks talle minna ma. 


Pilve peal on uhked hooned, 
Aknad kullast säravad, 

Pilvel õnn ja arm mind ootab, 
Mõrsja-ehted ilusad. 


Kevad sõuab õrnas õhus 
Ootavale aasale . . . 
Lehvib kahvatanud palgel, 
Heljub väsind hingesse. 


Lilleke saab teise jume; 

Silm lööb korraks särama . . . 
Särab — kustub . . . Vabaks saanud 
Lind läeb üles lauluga. 


KUI TA VIHUL NUTTIS, NAERIS 


Viiul nuttis, viiul naeris 
Tema käte all — 

Ja mu süda tundis kõike 
Seda värinal. 

Süda tundis, nagu oleks 
Ühenduses ta 

Olnud selle heliseja 
Nelja keelega. 


Tuhat häält ja tuhat hüüdu 
Ühe joonega — 

Rinnas tuhatkordse ilu 
Pani liikuma. 


Hääled hõiskasid, kui oleks 
Pilvist läbi läind. 

Ja siis kaebed, nagu oleks 
All-maailmas käind. 


Ja mu süda rändas ühes, 
Ühes hüüdis ta; 

Viiul aga siiski visa 
Seda uskuma: 


Uued hääled ilmusivad 
Südamele siis, 

Paludes ja häälitsedes 
Heljus mahe viis. 


Õrnad helid jutustasid 
Ammu-läinud aast, 
Imelisest unenäost, 
Kaugest õnnemaast. 


MEIE LEENIKENE TANTSIB 


Meie Leenikene tantsib, 
Tantsib tundega, 

Tantsib ööd ja tantsib päevad 
Väsimuseta. 


Kus on ümbruskonnas pidu, 
Pillerkaar või pall, 

Seal ta esimeste hulgas, 
Keda ootab trall. 


Tantsi, tantsi, Leenikene, 
Tantsi, mis sa võid! 
Tantsisid sa kingad läbi, 
Kaunimad veel tõid. 


Vallas pole sinu isast 
Varakamat meest: 

Tal on raha, sul on aega — 
Tantsid mitme eest. 


Kodukoldele: 
Kudumine, ketramine 
Neile kohane! 

NEIDUDEGA JALUTADES 


Neidudega jalutasin 
Läbi aia ma, 
Lillesilmad tervitasid 
Õrna säraga. 


Lilled nagu noored kassid 
Liitsid enese 

Neiukeste riietele, 

Nende jalgele. 


Neiud aga kelmilise 
Meelitusega 
Palusid, et pean neile 


Õisi kinkima. 


Ainult üks seal teiste hulgas 
Seisis tõsiselt, 

Pööras kahvatanud pilgu 
Ära lilledelt. 


Ei ta nõudnud minult õisi 
Ainsa sõnaga, 

Ehk küll talle aiatäie 
Oleks andnud ma. 


METSATEEL 


Ma kõnnin hilisel õhtul 
Veel üksinda metsateel . . . 
Tuul kahiseb puude ladvul 
Ja lehed langevad eel. 


Ma kõnnin hilisel õhtul 
Veel üksinda metsateel, 

Ja kaugele nooruse-raale 
Veel tagasi mõtleb mu meel. 


Ma tundsin üht ilusat neidu 

Ja südant, mis puhas kui kuld, 

Ja säravaid silmi ja huuli 

Ma tundsin . . . ja rinna sees tuld. 


Ja suurt ja sügavat õnne — 
Tuld, armastust tundsin ma . . . 
Ja ilma ja inimesi 

Ma tundsin viimati ka... 


Ma kõnnin hilisel õhtul 
Veel üksinda metsateel — 
Tuul kahiseb puude ladvul 
Ja lehed langevad eel. 

ÄRA NÕUA! 


Ta istus minu vastas 

Ja vaikis. Korraga 

Ta soovis, et ma peaksin 
Tall' uudist rääkima. 


Sa ära nõua, kallis, 

Et peaksin rääkima 
Nüüd, kuna terve küla 
Ju räägib lõpmata. 


Sest külarahva jutul 
On imeosav leid: 

Ta juba ammu, ammu 
On paari pannud meid. 


Ja abielu-õnne 

Ja palju pidusid 
On ette kuulutanud 
Ta meile hoolsasti. 


Ja kõige selle juures 
Ei lasta puududa 

Ka väikest kodusõda, 
Kus võitjaks ikka sa! 


Nii mulle jääks siis üle 
Veel surmast rääkida... 
Kuid see on vara — kallis, 
Mind luba vaikida. 

MINU ÕNN 


Siis mu süda õnneleegis, 

Kui ma laulu loon, 

Kui ma tunded hinge põhjast 
Helidesse koon. 


Aga õnn ja õiesära, 
Kõik nad kaovad 

Siis, kui karmi äripäeva 
Mured tulevad. 


Tunded nagu hirmund linnud 
Ära lendavad, 

Töö ja nõude valjusesse 
Kauaks kaovad .. . 


177 


7 


4 7 EEC 


= 
———=54 


KODU 


KUI KALEV KORD KOJU JÕUAB . . . 


Mis ütlen, kui Kalev kord koju jõuab, 
Ja aru pärib ja seletust nõuab? 

— Ülle, et oleme sortsidega sõidelnud, 
Oleme elu ja surma peale võidelnud. 


Ja kui tema küsib: Mis mõõgaks ja ammuks 
Sul oli? Mis päästvaks, lunastajaks Sammoks? 
— Siis näita talle kätt, mis kaitseta, nõder, 
Ja ütle, et mõõgaks meil põllu peal ader. 


Ja kui tema näeb, et mul küürus on selg 
Ja orjuse jälilt ei kao veel nälg? 

— Siis näita, kuidas mõisa teel tore tõld, 
Kuis õitsevad roosid ja lokkab seal põld. 


Ja kui tema küsib: Mu rahvas, miks põed? 
Kuhu jäänud on paljud su vennad ja õed? 
— Siis näita sa ida ja lääne poole 

Ja anna nad kõrgema saatuse hoole. 

Ja kui ta siis nõuab: Kuidas mõtled sa nüüd 


Oma elu seada? Mis on sinu püüd? 
— Siis tõota, e! endale oled sa truu 


Ja kodu sulle kallim kui miski muu. 


MINU ISAD 


(Gustav Schüler) 


Mu isad on pärit talupoja tõust, 

See tunnistust annab tervisest, jõust. 
Ma nende lõoke vabadusvalgel, 

Kes põldudel keerleb hommiku algel, 


Suur igatsus rinnas — ei pea mind ase — 


See käsib: et tõuse, ja laula ja lase! 


Ei ole neil aimu mu hinge ihast 

Ja põlevast piinast ning valu kihast. 
Nad uinuvad ööd. Ei tea, et valvel 

Ma hommikut oodates põlvitan palvel. 
Nad künnavad, külvavad — ei nad tea, 
Kuis lootus petab, sõna ei pea. 

Neil* peavarju andis Jumal, ja toitu 

Ja parajat vihma ja päikese loitu, 

Ja rukkilill sinab, ja punane moon 

On Issanda õilmitsev purpuritroon. 


Kuid hinges meil piinaks on igatsus vägev, 


Imetähtesid uskuv ja kaugelenägev, 
Mis uusi päikesi otsima tõttab 

Ja mägede harjadel asumaa võtab, 
Et vaadata alla kui ilmade võitja, 
Kui veetluses võluv hingede köitja, 
Kes igaviku märki otsa ees kannab 
Ja lõpmata ruumisse tiivad annab... 


See poegade, tütarde uudismaa küli: 
Sa, taevas, tee temast lõikuse süli! 


OLEKS AEG! 


Raske vari roomab üle muru, 
Heidab hõlma üle talu õue, 


Valgub vaimu, peitub meie põue. 


Raske vari roomab üle muru... 


See on pärandatud orja-ajast; 
Seitsesada aastat meie peres 


Luurab kõigi hinges, viibib veres. 


See on pärandatud orja-ajast. 


Vari raske, nüüdap aeg ju oleks, 
Et kord puruneksid sinu piired, 


Võitjaks kerkiksivad päikse kiired! 


Vari raske, nüüdap aeg ju oleks! 

KAS UNENÄGU? 


Kas oli see siis haiguv-raske unenägu, 

Mis hulvas hinges nagu kevadine maru? 

Või oli vahest jüripäeva-eelne kägu, 

Kes hüüdis: Kõik veel pole kadund! Sellest aru 


Me saanud ikka nii, et tuleb kevad haljas 
Ja Sierikas, annikam kui iial varem, 

Ja latva tõstab leinakask, ning palu paljas 
Siis künnil kannab vilja; tõuseb lõikus parem. 


Veel tali õues. Värisedes tähte valgel 
Me seisame, kurb ilme kahvatanud palgel: 
Sest hommik hahetu, ei kuuluta veel koitu. 


Kuid see, mis meie mõtteid kaua, kaua täitnud 
Ja hinge jumaliku tulega on läitnud, 
Kord tuleb tõesti, kandes sädelevat loitu. 


KUI TULEVAD VEEL AJA SÜGISTUULED ... 


Kui tulevad veel aja sügistuuled, 
Hoog vilja põllul udeleva rabab — 
Kui ähvardust sa raju undamises kuuled, 
Ja midagi kui palves sonivad su huuled, 
Ja miski kujutu su ümber õhus habab. 


Ehk tulevad veel aastad pikad, õelad, 

Et elame läind häda kümnelt läbi. 

Ei suuda sõklaist viia vilja ahned sõelad, 
Ja tabavad meid hingepiina mürgisnõelad: 
Näis teos tihedas vast valmivat veel häbi. 


Ei aega viita, küsida, mis vahest 

Nüüd tuleks teha higirikkal rajal? 

Nüüd valida on ainult ühte karmist kahest: 
Kas elada või surra!... Tahad surma pahest 
Sa pääseda, siis ela raudselt raudsel ajal! 


Sull' terast soovin! Terast karsket, palju! 
Helk teras olgu hing, su veri, palve, 

Et võiksid olla enda vastu püsiv, valju, 
Ja elu tormihooges seista nagu kalju, 
Ning sitke nagu teras, ikka seista valvel! 


TULGU, MIS TULEB! 


Ja tulgugi, mis tuleb . . . meie käsi 
Töö rakenduses aastasajad vilund; 
On loobund puhkusest, ja teda silund 
Ei ole keegi. Ei ta nõrke, väsi! 


Jah, tulgu siis, mis tuleb! Meie isad 
On raskeil ajul orjand, ikkes vedand, 
On tõstnud vasarat ja pihte pidand: 

Me, nende pojad, murdumatud, visad! 

Las tõusta ilmavaade ajamöllu seest 
Kui teras kalk ja murdev võitlusjahil — 
Ei kangelaste hõimud tagane ta eest! 


Meil himu elada! Mis õnn, kui jätkub tööd! 
Töö! Tere tulemast! Sind ootan vahil! 
Sest jõudu jätkub veel, ei karda surmaööd! 


TUUL SÕJAVÄLJALT 


Öö, tähis taevas; vilu tuul käib üle õue, 
Ja vastu seina sahisedes tuiskab lund. 
Ei segada see jaksa magajate und. 

Öö, tähis taevas; vilu tuul käib üle õue. 


Ja tuules kaikub nagu karjatus, kui valu, 
Mis viimsel tuikel tõuseb surijate suust, 
Ja kirvendab ja läbi lõikab lihast, luust. 
Ja tuules kaikub nagu karjatus, kui valu. 


Ja tuules kõneleb kui igatsuse uha, 
Kui meeste huultel väriseja, raske nutt, 
Kui kodukoldest imeilus muinasjutt . . . 
Ja tuules kõneleb kui igatsuse uha. 


Tuul laial väljal keerutab, kui otsiks kalmu, 
Kus lahtikistud raagus oksi ehteks tooks, 
Vast kaugel uinujale mälestusi looks. 

Tuul laial väljal keerutab, kui otsiks kalmu. 

KUJUR A. WEIZENBERG'I 80. SÜNNIPÄEVAKS 


Kuidas küll kujunes Eesti, kui ärkas su hinges, kunstnik, 
Jumalik säde, et ilunõudena otsida tõde, 

Hingele noorele leida rahuldust püsiva tööga, 

Puhkust ei enne, kui avaneb tõotatud imede värav?... 


Siis veel uppus me kodu orjaöö jäänuste udus, 
Laiutas hämarus lasuv võimukalt tumedaid tiibu, 
Nõnda kui needmine raske, mis hävitab õiguse eluks, 
Päikesekiiregi neelab, et hinge ei pääseda suuda. 


Siiski koidule ärganud hing kui lõokene tõusis 
Rõhuvast udust. Ja tee tema leidis veel mägede tippu, 
Sinna, kus taevavõlv helgib ja sätendab kullas ja sinas, 
Vaatering vaba kui nooruse-aate piiritu iha . . . 


Rändasid kodust, et Jumalat otsida kunstide kodus, 
Jumalat, kes end ilmutab armus, tões ja ilus, 

Kunsti ja teaduse janus värises hing, kui aimaks 
Midagi kaunist ja suurt, mis õnn, mis lunastus oleks. 


Ja kui vanaduslumi su pea on kroonina katnud, 
Valminud vaimu ja selginud silma ees avanend sihid: 
Koju siis tulid, et vabadust leida koduseis köitmeis, 
Jumala suuruses ennast ja eneses Jumalat tunda. 


Kodu! Jah, kodu — su Eesti, kuis avas ta sinule ained! 
Koit ja Hämarik, Kalev ja Linda ning teisedki kujud 
Kerkisid kaugete randade lahtuvast kaose-udust: 
Omaksed!.. ,,Heureka!.. Tere, mu otsitud, ihatud Eesti!** 

Meie, kes vabadusväraval ootame kerkivat koitu, 
Usume Kalevi tulekut päikese lõunasel paistel, 

Tänu sull? ütleme, tänu, auväärt seenior-kunstnik, 
Kõige su tõe eest kunstis, armu eest kodumaa vastu! 


SÕDURI LAUL 


Sõelumata sõjatoitu 
Olen aastast aasta söönud, 
Tuleloitu, tulekoitu 


Üle meeste peade löönud. 


Sõjavärki, sõjasärki 

Olen aastast aasta kannud, 
Olen kuuli kuuma märgi, 
Mõõga meeste meele pannud. 


Sõjalaul ja sõjaleelu, 

See on aastast aasta kajand, 
Venna veri seadnud keelu, 
Kodupinnal* piiri rajand. 


Sõjaurmast, sõjasurmast 
Kasvand meie kaitsekalju. 
Sõjaurmast, sõjasurmast 

Kes on pääsnud: aastaid palju! 

SA TULID 


Sa tulid reisilt kaugelt, meriselt — 

Su juukse laineid, kallis, suudlen, suudlen ma! 
Sa tulid võitlusväljalt veriselt — 

Su kahvand huuli, kangelane, suudlen ma! 


Sa tulid väsind, näljas, urmaselt — 

Su südant punast suudlen tuhat korda ma! 
Sa tulid hädaohult surmaselt — 

Mu õnn! Sind suudlen hinge hõõgva leegiga! 


PÄÄLIKU HÜÜD 


Malev, tõuse nagu maru! 
Kaitsta kodu, põld ja aru — 
Valida vaid vahe raud! 


Homme ootab sõjapõrgu! 
Aga mees ei kohku, tõrgu: 
Eluvõit või surmahaud! 


Kardab keegi verist jahti, 
Jäägu kohustustest lahti — 
Julgeid hüüab sõjasarv! 


Mehed vaprad, astke liiki! 
Loome tuleviku riiki, 
Kangelaste murdev parv! 

TÖÖ 


Õhtutaeva vereurm 

Peitus pilve. ÜUitis surm. 
Lõukal tuli kustus, 
Hahetas ja mustus. 

Uitis surm, uitis surm. 


Kesköö ajal ääsi ees 

Seisis keegi võõras mees. 
Raksus raud ja alas, 
Tulepõrgu palas. 

Õudne öö, õudne öö. 


Kerkis koit ja kadus öö, 

Ärkas elu, rõõm ja töö. 
Ääsil tuli säras, 
Mõõgatera täras. 

Tõusis töö, tõusis töö! 


Omad sepad ääsi suul, 

Lõõtsa lõõril kohab tuul; 
Särtsub teras, vuhab, 
Vasar valju uhab. 

Jätkub tööd, jätkub tööd! 


See on uue aja alg — 
Särab silm ja hõõgab palg, 
Veri soontes kihab. 
Vasar välgub, vihab: 
Hõissa — töö! Hõissa — töö! 


JAAN TÕNISSONILE 


»Postimehe“ 25-aastase toimetajajuubeli puhul 


Hahetas hommik ja orjuse ahelad langesid lõpuks. 
Vabadus tuli! Kuid enne kui päikene lõunasse tõusnud, 
Kerkisid pilved ja varjasid taeva, et hämarus õudne 
Võitjana valitses; pikne kuid hirmu ja ahastust jagas. 


Saagiteel hämaral hiilisid rebased, näljased hundid; 
Polnud ei madudest puudu, kes surmasid mürgisel keelel. 
Kurjus see keerutas kilpi ja tigedus teritas oda. 

Hädaoht ähvardas tõde ja inimõigustki matta. 


Piirati hariduspüüdeid, ja rõhuti rahvusetunnet 
Rõhuti maha, et langeks ta viimati võimule ohvriks. 
Kannatas harilik elu ja olu ning ühistöö katse. 
Pääsetee kadus ja abitult, nõutult vaadati ümber. 


Tuli siis Tõnisson, noor, kuid julge ning väsitu, agar, 
Kodumaa-armastus leekivas rinnas, mis õigluses nõuab 
Seda, mis rahvale kuulub, kes aus oma püüetes, töödes, 
Seda, mis omane talle keeles ja meeles ja loomus. 


Tegu sai hoogu — ja tekkisid mõtted ning ärkasid tunded: 
»Kevade tuleb ja hävitab hallaöö! Kevade tuleb!” 
Kevade tuli ja kaasa tõi elu ja soojust ja värskust, 
Laineid lõi kodumaal, küündides kaugele metsagi nurka. 


Koondusid noored ja liitusid vanad juhtide ümber 
Võõraste vastu, kes aru ei tahtnud me püüetest saada. 
Vahepeal omadki hoopisid jagasid eneste keskel: 
Süüdlane sai oma jao ja eksija ilma ei jäänud. 

Viimati, viimati muutusid ajad ja verise sõja 
Leekidest tõusis vabadus üles kui võimukas kotkas! 
Vabadus — Eestigi sinu palgaks sai taplusetules, 
Rajades riigi ja saades õiguse omajaks elus. 


Juubilar hulkadest austatud! Paljudel äratust andsid, 
Juhatust jagasid, võitlesid, rühmasid, tõttasid ees sa, 
Tõmmates kaasa ja liikuma sundides vastaseid, sõpru! 
Paljude tänu sull? määratu töö eest! Südamlik tänu! 


VARI 


Õige ligi, õige ligi minu kõrval 
Käisid sina kruusatatud maantee sõrval. 
Meie üle laotas hõlmu suine öö. 


Tundsime, kuis peksis süda, pale hõõgas. 
Pehme tuule liigutusel rukis voogas 
Ühe kiviristi ümber kalda eel. 


Äkki kostis lapse nutt... see kalmult kaikus. 
Jahmatades ärkas uinuv, sume vaikus; 
Vari mingi roomas üle peenravöö. 


Sa lõid risti ette. Vari nagu oigas. 


Nagu värises ja üle kraavi loigas... 
Kiiremalt kuid meie tõttasime teel. 

PÕLISMETSA JÄRV 


Põlismetsa järv on sügav, ohurikas; 
Mustav on ta põhi, salalik ta süle. 
Puie ladvul kudrutamas tedrekikas. 
Sahin sünge võrku kujub lainte üle. 


See, kes jaani-öösi järve voogu laskub, 
Terveks igast hädast saab; kuid teadku siiski, 
Et seal vesi silmapilgul vereks raskub, 
Tardund vereks, mürgiliseks iga piiskki. 


KOERAKOONUD 


Õhtu oli vaikne, taevas mustav-hall ja rõhuv; 
Kaugelt oja-äärt ja võsa varjas udurüüd. 
Metsast aga kajas tantsutrall ja rõõmus hüüd. 


Läksin alla vainu ääre ... Keda küll ei kutsuks 
Noorte õitseliste kogumaa ja metsatelk, 
Nende rõõm ja nali, laul ja vilkuv tulehelk!? 


Kohutav, mis nägin:... Mühakus seal kuuse varjus 
Seisid hobused, kui hundi hirmul, värinal. 
Tõusis kisa . . . midagi kui põles särinal. 


Ümber tule hüppas kirev koerakoonu-kari . . . 
Hoogu andis ähvardades koolja luine näpp, 
Tantsus keerles inimese jalg ja koera käpp. 

LAADATEEL 


Tulin laadalt. Sõitsin otse üle lodu, 
Et veel enne keskööd oleksin ju kodu. 
Taevas oli pilves, teedki näha raske. 


Hobu äkki turnas, kargas tee pealt kõrva .. . 
Vaatan põiki teinepoole kraavi sõrva: 
Seal üks kogu — liigub nagu inimene. 


Läheb, aga ilma samme tegemata, 
Vajumata sügisesse poripatta . . . 
Sunnin hobust, aga võõrast ei saa mööda. 


Tunnistan ... ja tunnen: Peeter Teistre perest 
On see rändur! Nägu tal kui tilguks verest... 
Hüppab siis ja kaob, nagu õhu sisse... 


Koju jõudes kuulsin teadet Peetri surmast, 
Ja nii selgus nähtki süngest kujust, urmast... 
Mulle jääb see meele eluajaks. 


KESKÖÖL 


Täiskuu hämar-kurvas läikes 
Kesköö-tunnil uinub alev. 
Noormees — pühakirja jünger — 
Tukkuma jäänd laua taha . . + 


Piibel ees tal — tolmund, vana — 
Lugemiseks lahti löödud 

Täiskuu hämar-kurvas läikes. 
Kesköö-tunnil uinub alev . . . 


Korraks avaneb kuid aken. 
Ilmub koolja kondikere: 

Üle nooremehe õla 

Püüab lugeda, mis kirjas 
Täiskuu hämar-kurvas läikes . . . 


ALEVIPOISID MÄNGISID MARJAST ... 


Alevipoisid mängisid marjast 
Kraavi kaldal. ,,Jõudu sekka!” 
Kostab korraga kare hääl . . . 
»Jõudu tarvis! . . . Võta ka istet!“ 


Istub võõras ja varsti hüüab 

Teiste seltsis: ,,Näe, pott on trump!“ . 
Alevipoisid mängisid marjast 

Kraavi kaldal . . . Jõudu sekka! . 


»Korat, küll ma sull' oppust anna!” 
Vastab hoobeldes Topsi-Toomas; 
Tõstab siis pilgu ja märkab — ennäe: 
Võõrale kasvavad sarved pähe . . . 
Alevipoisid mängisid marjast . . . 


13* 195 


METSAJÄRVE SALADUS 


Põlismetsa laas on salalik ja tume; 
Sammaldanud kuused, emalepad, haavad 
Seal kui kohutava vaimukuju saavad. 


Põlismetsa laas on salalik ja tume. 
Laanekurus peitub järv, mis must ja sügav; 


Teda hämarvalgel näinud hallid ajad, 
Õhtul uinutanud rabakana kajad. 


Laanekurus peitub järv, mis must ja sügav. 
Põlismetsa õhk on uimastav ja vaikne. 


*Pilverünkad rasked seisavad kui raugel, 
Nagu peidupaika nõudes metsa laugel. 


Põlismetsa õhk on uimastav ja vaikne. 
Kus on mees, kel julgust jätkuks laande minna, 


Järvele, kus nagu verevanne valvab, 
Iga sõna huilgab, südamesse salvab? 


Kus on mees, kel julgust jätkub laande minna? 
Oled metsajärve kaldal, vaata ette! 


Laineist tõusevad, — sa värisedes näed — 
Verest nõretavad valged naisekäed . .. 


Oled metsajärve kaldal, vaata ette! 

KURB LAUL 


(Slaavi rahvalaul) 


Minu kuldakalli, minu armsa 

Meel ja mõte ihkab teist, kes rikkam, 
Teist, kes ilusam ja helkjam minust. 
Sellest räägib rahvas teel ja vainul, 
Räägib igaüks; kuid tema ise 

Vaikib, hoiab eemale mu silmist . . . 
Ja mu vaene süda valutab ja ohkab. 


Kui ta tuleks, oh, kui kord veel tuleks — 
Uhkelt, kurvalt . . . südame pealt ütleks 
Kõik, mis koormab . . . rinnale mind suruks, 
Lahkumiseks ütleks armsa sõna, 

Viimse, ainsa kõige armu tasuks. 


Kui ta võtaks endaga mu valu, 

Minu verevärvi, suure valu, 

Rõõmsalt võtaks, naerdes seda kannaks, 
Pulmatäku lakka selle punuks, 

Kirju lillepärja sisse põimiks, 
Kinnitades üle toa-ukse, 

Oma linavälja, nisupõllu 

Raske mulla sisse seemneks külvaks, 
Et sest tõuseks kümnekordne küli! 
Uhkelt, vaikselt sigidust tall? sooviks! . . . 
Kui mu kuldakallis veel kord tuleks! 

ÜKS KOSILANE 


Sind, mu neiuke, armastan mina, 
Nõnda kui päiksekiir taevasina, 
Nõnda kui mäepõuest kaevatud kuld 
Igatseb leekivat puhastustuld. 


Nagu sa oled, mulle end anna, 

Sina, mu kirgede kuninganna! 

Ei sinu rikkust, su ehteid ma taha, — 
Need puista koldele maha. 


Tule, nagu oled — kuumalt ja paljalt 
Elurõõmude kihavalt naljalt! 

Nii oled vaba, — vaba ja ilus, 
Päikese kullas ja maapõue vilus . 


Tule nagu helkiv sümfoonia kaja 
Huljudes üle ruumi ja raja! 

Tule, oma hinge su hingesse valan, 
Jäädavalt enese sinule alan! 


Oh kuidas armastada tahan ma sind, 
Nagu ei keegi veel enne mind! 
Ümber su piha panen ma käed — 

Nii minu kaissu sa jääd... 


Purpuri rahusse sinuga huljun, 
Hõõguva südame leegisse suljun. 
Pulmad on: küünlad põlema läidan, 
Kuningriiki ääretut sinule näitan. 


Sina mu mõrsja, mina su peid: 
Jäädava õnne ühine leid! 

Ja meie uinume, kuni päevad 
Aastate-tuhandeks läevad... 


Neiu nad noore — vast elu alges — 
Kalmule kandsid kirstus valges . . . 
Sirelis huiskas kuid ööbiku nutt: 
«Milleks nii vara? Mispärast see rutt?“ 
»»Nii meie uinume, kuni päevad 
Aastate-tuhandeks läevad . . .** 


NÕID 


Mis tema segas klaasisse sääl: 

Olid need sootule kihvtised kiired, 
Seitsme nõiatähe sinised viired, 
Karjuva muusika lõikav hääl? 


Mis tema segas ja mis tema jõi, 

Mis tema juua ka teistele andis, 

See nende meeled hõõgama pandis . . . 
Just nagu altilma leekisid tõi. 


Vägevais lainetes mässama lõi 
Kirglike tunnete ääretu meri, 
Ja siis südame punane veri 
Nõiutud tulega sõpruse jõi. 

LIUGLEVAD VALGED NEIUKINGAD ... 


Liuglevad valged neiukingad 
Kahvatu kuu sinavais kiiris; 
Käivad keeruna läbi linna, 
Leiavad tänava laia lõpu. 


Kivisel käigul kui helmerida, 
Hõbetaalrite veetlev läik, 
Liuglevad valged neiukingad, 
Kahvatu kuu sinavais kiiris .. . 


Ehatäht särab, ja naeratab kuu, 
Pigistab kinni teise silma. 
Varjud kuid sügavad kaasa käivad, 


PA 


Liuglevad valged neiukingad . . . 


HÄMARUS 


Langeb hämarus kui sügav mure üle linna, 

Matab majad, oruoja, mäerinna. 
Tänavatel võrin, suminasse kaduv kära. 
Kõnd ja liikumine elav. Mingi eksiv hüüd. 
Huljub mööda sõdur-kavaler ja valge rüüd .. . 
Laternates vilgub viimaks tulesära. 

Põleb hämarus kui kirgav valu üle linna, 

Helki haarab majad, oja, mäerinna. 
Kuskil huilgab pillimängu, kõnekõma kume. 
Kuskil kambris naine haige—oh kui pikk on öö! 
Üksik-toas lambivalgel noorel mehel töö — 
Räägib väsimusest kahvatanud jume. 


RANNAKASED 


Teisel kaldal rannakaskes tuuled kutsuvad, 
Laulvad südant-võrgutavat lugu, 
Meelitades laulikute sugu. 


»Päiksepojad, tulge!“ huljub kaselatvades. 
»Siin on kevadõites hoogav ilu, 
Suveleeki varjav kasevilu.“* 


Tulge, siin teid õitselinnud vastu võtavad! 
Kuidas õitelumes lehvib, luikab! 
Kuuseokstes: kukku, kukku! huikab.“* 


Teisel kaldal rannakaskes tuuled kutsuvad: 
»Pärast päeva unistada vagus, 


Öö on õnnis, uinuda nii magus .. .“ 

NÄOJUME PIMEDAS KAHVATAB 


Ja rukis õitseb. Ja kasvab nisu. 

Ja veskikivi jahvatab, jahvatab. 

Kuid palju on neid, kellel päruseks isu, 
Ja kelle näojume päev-päevalt kahvatab. 


Ja hädaldavad emad. Ja südamesse lõikab 
Palavikus põdevate laste nutt. 

Ja müüdava valguse poole hõikab 
Hämarikus surija hääletu jutt. 


Kuid õigust on vähe, ja valgus on pime, 
Ja näojume pimedas kahvatab . . . 

Küll sündima peaks üks üleilmne ime, 
Kui veskikivi vaesele jahvatab. 


ÕIGUS EI HÄVINE! 


Ei õigust, tõde hävitada keegi jaksa, 

Ehk olgugi, et inimene ise langeb! 

Ka siis, kui püütaks teda turul üle maksa, 
Ta aade püha, elab igavesti, kangeb! 


Kes suudaks valgust pimeduse hõlma matta, 
Kui päikse allik kiirte andmises ei väsi? 
Kes suudaks mõtet kõrget surma sülle katta, 
Kui mõtelda veel märkab viimne ajusäsi? 


Nii nagu ilma põhijõud, kui eluline vaim, 
Kes igavene, keda mingi võim ei murra — 
Nii õigus — aade suur ja ülev — ei või surra: 
Ta elab kustumata, oli loomismõtte aim. 


TALVE TULEKUL 


Ju põhjatuuled üle kõrrepõllu uitvad, 
Ja lumepilved tuhakarva taevateel, 
Kui tagaaetud, hirmul eksind linnud luitvad. 


Ja häda, kus ei väljalt vili pole veetud, 
Kui sügis — raudne ratsanik — ju käinud eel, 
Ja õites hiljund karikakrad surma neetud. 


Ja häda, kus ei ole kohendatud maja, 
Kel kolle leegi jaoks ei ole valmis veel, 
Kes loiult mööduda on lasknud õige aja. 


Sest tulevad nüüd külmad sügisesed saod, 
Mis tuha peidus söedki kustutavad leel, 
Ja üles nuusivad su seinas viimsed praod. 


Ja lendav lumiliiv — see järjest sajab, sajab 
Ning tõstab tuisuhange. Kurvaks langeb meel, 
Kui kartes: jäise mürgi veresse see ajab. 


Kui lendvat liiva, terasnõelu sajab, sajab . . . 

SURMA VARAJASED HINGED 


Nad tulevad kui kauged külalised. Vaevalt, 
Et läbesid kord ümber vaadata — ju kaovad, 
Kui oleks ainult üürikeseks luba taevalt. 


Nad kohkund, sügavail ja suuril silmil paovad 
Me ridadest kui need, kes ilmutusi näevad 
Ja ise nägemata ilma varju vaovad. 


Kuid siiski, siiski läinud lühikesed päevad 
On elutarkust neile vahest rohkem annud, 
Kui meie sõbakaetud silmad praegu näevad. 


Neil hinges kojuigatsus, kui oleks kannud 
Neid eksimine ilma teele vaaruvale, 
Kus saatus maine tõkkeid, võrgutusi pannud. 


Nad meile mõistmatud, kuid nende harras pale, 
Kus peegeldub usk, tõde, tiivustunud lootus, 
Meil* ütleb: Kadund kahtluse ja hirmu vale! 


Nad kaovad meilt . . . ja ühes nendega käib ootus, 
Mis elu algel kaasa tõid. Ja tärkab nõue: 
Kust tulid? Kuhu lähevad? Mis surma tõotus? . 


Kes kannab teate üle igaviku õue? .. ., 


204. 


ISA MÄLESTUSEKS 


Mu isa rukkikülvilt tulles voodi heitis, 
Kurbh-ilmel, tõsine. 

Mis tundeid tema elust-väsind rinnas peitis, 
Ei öelnud teistele. 


Kuid ta ei tõusnud enam: See ta viimne küli, 
Ta elu lõputöö. 

Sest teda ennast nõudis muhe mullasüli 

Ja sume surmaöö. 


Ta uinus. Ei tal pihtimiseks olnud tarvet, 
Ei nõuet pisarast: 

Ta teadis, oma Jumalaga peab arvet 

Tööst ausast, püsivast. 


Ta puhkab vaikse surnuaia sõmermullas 

Ju varsti aastat kolm... 

Kui purpur moonid õitsma löönud päiksekullas: 
Neid toidab tema tolm. 


Kui mindki hauasüli nõuab, armas isa, 
Siis palves hüüan sind: 

Mind väsitanud elu, õnne hüüdev kisa — 
Sa võta hõlma mind! 


205 


206 


KUI KAOVAD PÄEVAD ... 


Ja igavad ja hallid päevad kaovad, 
Kui nägemata linnud uduõhust, 

Ja tuleb tund — ja inimesed paovad, 
Et vabaneda ahelate rõhust. 


Ja tuleb tund: Ša siiski, siiski tahad 
Veel silmapilguks päikse kiiri juua; 
Sul ununenud varjuküljed, pahad, 
Mis võinud ajad sapilised tuua. 


Ja õisi lumivalgeid elupuule 

Sa kujutaksid veel kord süütuks rõõmuks; 
Sa tõsta tahaks karika veel suule, 

Ta märga tühjendada viimseks sõõmuks ... 


MINA 


Kui hõbeaur vaob udu üle suise aasa 
Ning üle pruuni nõmme, terashalli vee, 
Ja valgusvirve mänglev heljub kaasa, 
Kui tundeilma helin, kattes põllutee. 


Kui tundeilma helin sätendavas telgis 

Mu noorusluule huilav, usk ja lootus käib 
Ja ilutseb ning soojub kiirte kullahelgis, 

Ja rändab kaugusse, kus kodukatus näib... 


Ma tunnen, kuidas liitub inimline mina 
Aatomi-ilmasse kui eduline sõud: 
Seesama, mis on tuli, udu, õitsev lina, 
Mis elukoidul olnud algataja jõud . . . 


Seal minu: päike, tähed, taevas, tuul ja pilved, 
Ja Jumal, kogu rahva valu, õnnekiir; 

Kuid minu enda verev süda, mõtteilmed, 

Need ruumis helvivad kui igaviku viir. 


ELURADA 


Me käime kinni-silmi elurada, 
Kui mängiksime vainul pimesikku, 
Et teisi püüda, ennast kaotada. 


Ja eksimine kordub vastastikku, 
Jalg vääratab, teelt kõrvale viib sammu. 
Rind pakitseb, ei aima tulevikku. 


Kui aga kahanenud noorusrammu 
Ja lahtund kired, vaimustusehumal — 
Siis märkame: aeg koju minna ammu. 


Ja tunded selguvad, ja valguskumal 
Silm sihti näeb ja otsitavat rada, 
Ja päike vaob eluõhtu sumal, 


Et viimast tõde surmas avaldada. 

KUI EI TERVITANUD PÄIKE ... 


Kui ei tervitanud päike, 
Nagu kotkast koidu kiir — 
Lennul määratud siis piir. 


Kui su elav hing ei tundnud 
Valu, leeki, taevatuld — 
Viljata jääb sigiv muld. 


Kui su vaimukuld ei sula 
Hingetule Kolgatal, 
Siis jääd võõraks Jumalal”. 


OLEMATA OLEV 


Valgus nagu vereurm, 
Ligines kui roostesurm, 
Nagu udu külm ja hall, 
Hinge mattev kivivall. 


Rooste jäljed peseb muld, 
Kustutades elutuld; 
Kustutades elutuld 

Viimseks osaks meile muld... 


Rooste jäljed päikse kuld 
Võtku, kui veel rinnas tuld; 
Hävitagu udu hall, 

Mis seal lasub nagu vall. 


VAIKSED VAIMUD 


Need vaiksed vaimud on mu meelepärast, 
Kes mõttes üksikutel teedel käivad, 

Kes lahutatud äri-ilma kärast 

Me selgitatud tunnetesse näevad. 


Neil vaikimise jaoks jätkub jõudu 

Ja püsi kuulata, kuis ajas kiigub 
Maailma elumõte, ja kuis sõudu 

Peab vaikses rinnas looma, et kõik liigub. 


Ja kära, vali võitlus kõrgel troonil — 
Nad ainult silmapilkset võitu näevad. 
Kuid vaiksed vaimud, nägemata kroonil, 
Meist lahus üksikutel teedel käivad. 


NII ELAD SA 


Kui valge järveroos, veelaine hõim, 
Mis läbi une koidukiiri märkab — 
Nii elad sa, ja aimamata ärkab 

Sul tunne sest, mis elus parem põim. 


Kui valdab taevavõlvi päikse võim, 
Küll õienupus elutung siis ärkab, 
Lööb puhkele. Õis värisedes märkab, 
Kuis sidunud ta päiksekiirte lõim. 

NIITJA 
(Alfred Huggenberger) 


Lõbu on varajalt koiduaal 

Niitjate reas olla heinamaal! 

Niitjate reas — mees tunneb meest... 
Vikat vihiseb: hoia eest! 

Jõud ja värskus, loomav haar — 
Kaare kõrvale pandub kaar! 


Luisulaul heliseb üle raja, 
Üle ruumi ja üle aja! 


Aga veel parem on üksinda niita, 
Päikse ja tähtede kumasse liita 
Õhtusel viivul, kui puhkele valmis 
Väsinud maapind, unelaul salmis. 
Heinamaast ilmamaa mõiste siis saan, 
Kus nagu hiiglane vagusid aan, 
Laiade taldade alla mattes 

Haavad ja armid; kinni kattes, 

Mis mu vikati tera ees näib, 

Õhates, küsides kaare sees käib. 
Vikat kuid hoogsalt muretseb mahti, 
Sihinal-sahinal peab jahti, 

Pooldi kui unes, pooldi kui ärkvel, 
Pooldi kui hävitushäda märkvel. 
Kokku on kasvanud lüsi ja käsi — 
Lüsi ja käsi ja teras ei väsi! 

Olen ma tõesti inimlik olevus? 


Mingi vast hirmutis? Armuta koledus?.. 


Võimukas töö! Siin langevad sajad, 
Tuhanded metsad, telgid ja majad. 
Maleva tõuseb — üks hoop:. ta paob... 
Viimati nõnda ka inimkond kaob. 
Kaovad metsad. — Mitmel sajal, 
Mitmel tuhandel keerusel rajal 
Rändab üks muinasloo väikene rahvas, 
Kribune-kärmas, vilgas ja vahvas: 
Seal on naljakaid hüppemutukaid, 
Karkudelkäijaid, prilliputukaid. 
Korraga — kes on me lõbu rikkunud, 
Koduküla pühapaigasse tikkunud? 
Susin ja sasin: ,,Kes ligineb sedasi? 
Tädid ja onud, edasi, edasi!“ 

Segadus suur. Kuis liiguvad kõrred, 
Vaovad loogu kui võimlemisõrred! 
Ainult üks ämblik veel mehine, julge: 
»Päh! Teie jänesed! Ärge tulge! 
Karta pole siin hunti ei karu, 

Tuultki karmi, mässavat maru!“ 

Julge mees kuid varsti end muudab, 


Hüüab: ,,End päästku, kes vähegi suudab! 


Koletis tuleb, ta varsti ligineb, 

Häda me perele sellest sigineb!“... 
Redupaika otsib ja nõuab igaüks, 
Ühel kaob kuub ja teisel kaob “püks. 
Mangumine uksel ja akna taga: 
Varju et leiaks... oleks vaga. — — 
Mina kuid niidan õhtusel kumal, 
Iseseisev, otsekui pisike jumal. 

Piipu ma topin ja vikatit luiskan, 
Käega lõpuks üle juuste siis huiskan, 
Et ei luuleilmas aega viita — 

Edasi niita, edasi niita! 

Hein on hein ja rohi on rohi. 

Vilab vikat — nälg tulla ei tohi! 
Kihinal, kahinal, 

Sihinal, sahinal 

Keerutab kaare peal, 


Heinamaa viimase saare peal. 


Luisulaul heliseb üle raja, 
Üle ruumi ja aja! 


SUVEHOMMIK 


Kaugus kumab... Siis kui kõne, mingi huik... 
Oli see vast hüüd, et põgenegu suik?... 
Kustub kuu ja kaob tähtesari, 
Metsa peitub öine vari. 


Päiksekiiri külvab idataeva telk: 
Sätendab ja särab, nagu kullahelk... 
Lahtub udu üle niidu raja; 

Põllul, lõo arglik kaja. 


Pilve sõrvalt heidab nagu õieverd, 
Kihab, kiirgab lõppemata tulemerd... 
Elu pääsnud unepaelust valla, 

Helkiv ime hoovab alla. 

RUKKIVÄLI 


Õhtu vagune ja sume lasus 
Rukkiväljal, mis kui ootepiinast 
Hõljus, kuna õhus raskus asus, 
Nagu uimang joovastavast viinast. 


Tuli hommik. Koidutuule hoogel 
Väli unerammestusest ärkas. 
Tuul kui mängles, hullas voogel: 
Rukis lunastusetundi märkas. 


Päiksekiirte, tõusva tuule keri 
Mõõnas, tõusis rukkivälja süles... 
Järsku kerkis õietolmu meri 
Nagu tänu taeva poole üles. 


UNISTAJA 


Kui muusik huljub pärna okstes linnujutt... 
Kaks rästast tahtsid pesitseda, paari heitsid 

Ja pärna õõnesse kui kodusse end peitsid — 
Nüüd kostab ööd kui päevad armu naer ja nutt. 


Laul haihtub kiirtesse ja sinassegi lööb, 

Ja hääli pisardub kui pärleid; hõiskab, kajab!... 
Ning sirelite lund seal lilla-valget sajab, 

Ja hõiske ümber õietolmu sära vööb. 

Ning pärna vana süda tunneb, kuidas riivab 
Laul, kevad, noorus teda; kuidas helgib, hiivab 
Seal armuõnnes rästapaari naer ja nutt. 


Pärn õnnelik... ta üle heliseva vara 
Lööb kaitseks oma haljalehelise sara, 
Kui oleks võlund teda veetlev linnujutt... 


KUI EI SÕNAJALG VEEL ÕITSE. 


Kui ei sõnajalg veel õitse, 
Ei sa armasta siis mind. 
Siis ei mõista mina sind, 
Kui ei sõnajalg veel õitse, 
Kui ei jaanituli loida 
Ohvrileegil läbi öö. 

Ei me käsi kokku löö, 
Kui ei jaanituli loida. 


Ega too meil kindlat usku 
Muinasjutu paradiis, 
Võõraks ikka jääme siis. 
Kui ei ole kindlat usku, 
Ei siis pole tulnud tund 
Lille õitsemise aast: 

Oma tõotatud maast 
Asjata me näeme und. 

SU ARM 


Su arm, see olgu Vesta leel 

Kui tule keel, kui tule keel. 
Ja on ta nii, siis võta mind 
Veel enne, kui ta neelab sind. 


Ta õhutagu ohvrituld 

Ja olgu puhas nagu kuld. 
Kui on ta nii, siis võta mind, 
Siis, kõige kallim, võta mind! 


Ta olgu nagu templiviin, 

Kui elust leekiv surmapiin. 
Kui on ta nii, siis võta mind, 
Surm, hõõgav elu, võta mind! 


MARDIPIDUL 


Tere, Toomas tolumats, 
Tolumats ja kolumats! 
Mina suur ja sina väike, 
Sa mu pilla-rilla päike. 


Trillallaa ja trallallaa, 
Tantsujalg las lennata... 
Kuldakanda siri-viri, 
Minu nimi Nipitiri. 

Tolumats ja kolumats, 
Anna mulle oma pats! 
Jalutame ratasringi, 

Et nad näeksid meie kingi. 


Sätendab ja särab ruum... 
Oled noor — ah, süda kuum! 
Januneb ja võtab sõõmu, 
Hoovab õnne, elurõõmu! 


KURBUSE MEELEOLU 


Veereb päike ja põlevad pilved, 
Kaldalagedal unistab kask. 
Hinge halatsus kusagil huljub, 
Kahtlus kuri lootuse suljub; 
" Õhetab loode punane vask. 


Vaikib tuul ja tukuvad kuused, 

Üksik kõneleb unelev kask. 
Künkal kusagil varisend roosid, 
Nõtkunud koldsed haua mimoosid: 
Õhetab loode punane vask. 


Veereb päike ja surevad kiired, 
Leina härduses unistab kask. 
Süda valutab, silm see niiskub, 
Pisar pisara järel piiskub; 
Kahvatab loode punane vask. 


LUMI 


Oh sa lumi, lumekene, 
Tali-ilma helkiv jumekene, 
Kuidas sa maaema kinni katad, 
Magama matad!... 


Rudisevad reed 

Sõidavad metsavahe-teed ... 
Kuljuse kõla kaigub, kaob, 
Kaugusse vaob... 
Lumevilla vahusse, 
Valgesse rahusse... 

KUUSIRBI ÕSU 


UNUNUD HOONE 


Mõtted rühmuvad su ruumes 
Rambasrasked lõuka lummas, 
Taandumata tares tummas. 
Need on sõnadeta suud, 
Kodukäijad kohatruud. — 


Siin on saajasõite saabund, 
Armukäiku käidud mõnd, 
Memme maimukesi maabund, 
Kuni majja kogund kõnd. 


Koerad võõradki siin haukund, 
Omad hundid ulgunud, 

Kõu on kärkind, pikne paukund, 
Päikse sooned sulgunud. 


Siin on inimesed rondund 
Puudust tundes puhkeööst, 
Noorena ju väsind, sondund 
Püsimatust raskest tööst. 

Toas siin on tõve retkil 
Surmakutse ahvatand; 
Siin on õnnetusehetkil 
Inimesed kahvatand. 


Siiski: siin ka noorus kilgand, 
Elust haarand õnnekuid, 
Hädahäiret aina pilgand, 
Seernud suisa surmasuid. 


Aastasajad on sind valland, 
Onn, sa hädas keeletu. 
Tuul on sinu harja talland 
Rünnakkäigus meeletu. — 


Mõtted rühmuvad su ruumes 
Rambasrasked lõuka lummas, 
Taandumata tares tummas. 
Need on sõnadeta suud, 
Kodukäijad kohatruud. 


SÜGISÖINE VISIOON 


Linna müüri taga asetseb mu maja, 
Sammaldanud, vana, uppuv põõsastikku. 
Ei seal äri-ilma huiskav kriisk, ei kaja 
Suuda üksinduse hingerahu rikku. 
Linna müiri taga asetseb mu maja. 

Välisilma suhetest ta lausa võõrdund, 

Kui ta kaetud hõbehelkel jääst ja lumest. 

Ise aga aiva endasse ma pöördund, 

Haaratud kui olen jõululisest jumest. 
Välisilma suhetest ma lausa võõrdund.. 


Kevad esimesena mu aeda randub. 
Ühes temaga käib hurmav õitepalang; 
Ööbik hõiskab sirelitekodus. Kandub 
Põldudele lembe-soe tuulevalang. 
Kevad esimesena mu aeda randub. 


Heldiv suvipäike Sinimandri mäel 
Virvendab ja sujub sigivasse mulda. 
Lõpmatus see sumiseb. Ma särgiväel 
Andun aiale ja kaon kiirtekulda. 
Heldiv suvipäike Sinimandri mäel. 


Sügis sammub ähmuses ja külmaudus 

Surmakaristuseks sellele, mis viljus, 

Suviuljaid õnnekujutusi kudus. 

Õnnetu, kes sügiskarmuses veel hiljus. 
Sügis sammub ähmuses ja külmaudus.. 

Maru linnapargis märatses ja lõõtsus, 

Nagu kütihirmuline hundikari. 

Sügisene kesköötaevas uhkas, õõtsus. 

Noorkuu-sirbi mattis mustav pilvevari. 
Maru linnapargis märatses ja lõõtsus. 

Korraks kuu kuid siiski heitis järsus läigus 
Varjupildi minu toa seina längu, 
Kuidas rotid korraldasid rongikäigus 
Aiamüüril sügisöösist pulmamängu. 
Korraks kuu kuid valgust heitis järsus läigus. 


Ja siis kuulsin välisseinal lööki kahte, — 
Ainult kahte kondissõrme märguandi. 
Kolmas ootama jäi kulgemiselahte, 
Kuni tuleb kord ja kaasa võtab pandi. 

Ja siis kuulsin välisseinal lööki kahte... 


Millal tagasi ta tuleb? millal tuleb?... 
Tuleb talilumes? Tuleb sügismarus? 
Tuleb suvipäikse kiirtes — silmad suleb? 
Tuleb puhteaal, kui mahlub kaseharu ? 
Millal käskjalg tuleb? millal tema tuleb?... 


SOEND 


Heinakaare lõpetanud, pere asus sööma 
Võssakasvand metsaäärel, talu niidu rajal. 
Eemal helkis luht ning raba koovitaja kajal. 


Peremees — ju hall ja vana — võttis leivapätsi, 
Peale heitis ristimärgi ja siis kääru lõikas. 
»Hurjoh, hunt, sa lambavaras!“ sulane kuid hõikas. 

Pere ehmus!... Susi tõesti piilus lepapõõsas, — 
Silmavaade näljapiinas haliseja, paluv. 
Ei siin külmaks jäänud süda, muidu kõike taluv. 


Peremees siis tüki leiba kahmas — noa otsast 
Ulatas: ,,Säh, metsaloom! . . . Eks ole imelugu — 
Vaatab, nagu inimene oleks, oma sugu!“ 


Susi haaras leivatüki, väitse — silmist kadus, 
Püsimata läbi puges padrikust ja palust 
Ega hoolind lõbemesse tekkind haava valust. 


Möödus kibe heinategu, peremees läks linna: 
Tarvis oli pastlanahka, leivakõrvast — silku, 
Naistelegi nipet-näpet, palderjanitilku. 


Astus poodi tuttavasse. Kaupmees leti taga 
Oli tegev kaubamüügil, haava-arm kuid huules, 
Nägu pruuniks jumestunud päikselõõmas, tuules. 


Letil lebav nuga taadi tähelpanu võitis. 
Lausus: ,,Just kui minu oma!“ — väitse pihku rapsas. 
»Heinal olles metsasusi käest mul selle napsas!“ 


»Sa ei eksi, “—vastas kaupmees—,,nuga kuulub sulle! 


Aastat seitse — kui ei peta mind siin ajaloend — 
Uitasin ma karjamaal ja metsas — olin soend! 


Tänan sind! , . . Et heldis sinu süda, leiba andsid — 


Hundinahast, vande alt sa nõnda minu päästsid, 
Inimelu võimalused mulle ilmas säästsid.“ 

VÕÕRSIL UINUJA KAEBUS 


Preisimaa piiri ääres hauda heideti, 
Mullakihti vaevalt rutuga peideti 
Sõdur, kes haavatuna lahingus suri — 
Üks noist tuhandeist — mõttetu uri. 


Rahu ei leidnud ta võõramaa rajal, 
Kaebab nüüd vilude iilide kajal: 
»Miks minu osaks sai lõputa piin? 
Miks olen neetud ma puhkama siin? 


Kas minul süüdi nõnda armetu palju, 
Et oled, saatus, mu vastu nii valju ? 
Et ei lubanud kodumaa raad 
Viimaseks puhkuseks jalatäit maad? 


Rinda sõtkub siin sõjasõnni kari, 
Olen ainult vilets varjude vari. 
Sügisepori ja marude kaik, — 
Siin minu viimane puhkepaik! 


Pea kohal põriseb sõjavankri pöid 
Häirides uinuja päevi ja öid. 
Hauda ei tähista tähtede helk, 
Kaugel kodune taevatelk.“* 

Öö oli õudne, tuhises tuul — 
Oleks kui sosistand venna huul. 
Astusin õue: seal hulpis üks vari, 
Värises pihlapuul kobara sari. 


VIINA-MATSI TANTSUTRALLING 


Palmse kandis mererand kui surmas suikus, 
Hooti sügisvihma tinaraskelt tilkus, 
Siin ja seal vaid mõni hilistuli vilkus. 

Palmse kandis mererand kui surmas suikus. 


Viina-Matsil löödi aga tantsutralli, 

Nagu harilikult, kaetud akna varjus. 

Viiulile jätkus tööd — see vingus, karjus. 
Viina-Matsil löödi aga tantsutralli. 


Talu oli rikas, tütar noor ja nägus: 
Sõpru, kosilasi käis seal omast vallast; 
Neid käis tihti kaugemaltki — Narvast, Sallast. 


Talu oli rikas, tütar noor ja nägus. 


Nõndap kordus jälle. Tantsiti ja joodi: 

Varsti tõusis tuju, vabanesid keeled, — 

Leekima siis lõid ka piduliste meeled. 
Nõndap kordus jälle. Tantsiti ja joodi. 


»Pilli-Peeter, joo ja mängi, kurat, mängi! 

Meie tantsime, et põrgulagi nõtkub, 

Mõtleb mõni: põrguema vokki sõtkub. 
Pilli-Peeter, joo ja mängi, kurat, mängi!“ 


Peeter jõi ja mängis . . . Viiul vingus, karjus. 
Tantsupaarid keerlesid, et pagan võtku, 
Peretütar ilus oskas hästi sõtku! 

Peeter jõi ja mängis... Viiul vingus, karjus. 

Jooma-uimas tahtis Peeter vabaneda 

Armupiinast, peretütrest . . . Viiul vingus. 

Keeled lemmeldasid valulises pingus . - - 
Joomauimas tahtis Peeter vabaneda. 


Paljapäi ta tormas välja sügisöösse. 

Kuidas meeletuses mõtles samme seada? 

Mis on inimesel teise hädast teada? 
Paljapäi ta tormas välja sügisöösse. — 


Teisel päeval rahvas kurba lugu rääkis: 

Peeter leitud surnult Viina-Matsi õues, 

Kaetud sügislehte kollast, haavad põues . . . 
Teisel päeval rahvas kurba lugu rääkis. 


KATK 


Kohutavat katku, kurja Musta Surma 
Pole tänapäeval rahvas enam näinud; 
Vanasti on tema tihti võõrsil käinud. 


Harva olnud leida inimest, kes oleks 
Tema külmast kaisust põgeneda suutnud, 
Keda poleks tema surma-astel puutnud. 


Majad, terved külad olnud rahvast tühjad, 
Ja kes inimjälge leidnud teel või väljal, 


Suudelnud on seda nagu ihanäljal. 

Vanasti, kui kord ta jälle ründas rahvast, 
Hoolimata nõudis ohvrit maal kui linnas, 
Inimeste väärtust mõõtes ühtlushinnas. 


Ainult Pakri saar veel oli puutumata, 
Nii et sealne rahvas nalja heitis aiva: 
Katk ei saagi siia, katkul pole laeva! 


Mannermaale oli meestel korraks asja 
Ja nad killakorras võtsid reisu ette, — 
Parandusel seisvad paadid lasksid vette. 


Kui nad koju tulles kogunesid randa, 
Paatidesse läksid, kaugelt üle aasa 
Viipas võõras mees, kui tahtes tulla kaasa. 


Võõra ligi jõudes märkasid nad alles 
Tema musta mantlit, võigas-sünget kuju, 
Vikatit ta õlal . . . See viis meestel tuju. 


Võõras aga hüppas paati paremasse . . . 
Ja siis tõukas kaldalt sõidukite parve, 
Nagu peremees, kel kiirustuseks tarve. 


Saarerahvas märkas tulijaid ju kaugelt, 
Nägi esipaadi tüüril musta mehe, 
Kellel lipuks vikat — surmarongi ehe. 


Inimesi randa tõttas noori, vanu, 
Et saaks viimaks maa poolt uudisteate mingi, 
Küsida, miks uidab võõras isand ringi. 


Ei nad saanud aga vähemaidki teateid, 
Sest et surnud tummalt istusid seal pingis, 
Kooljapaat seal kooljapaadi kõrval ringis. 


Äkki hüppas paadist mustamantli-kandja : 
Kaldal-olijate sekka minna maldas — 
Hetkel samal kõiki surmatard siis valdas. 


See ep oli Katk, kes tulnud Pakri randa 
Hävitama rahvast hoolimata, julmalt, 
Tabades kas töölt, kas pillerkaarelt, pulmalt. 


Kuhu iganes ta ilmus, pilgu heitis — 
Jalapealt seal loogu varisesid mehed, 
Väetid lapsed, naised langesid kui lehed. 


Põgenesid pered, tühjaks jäid kõik külad, 
Ja kui teda keegi silmas taparetkel, 
Hääletult see maha langes samal hetkel. 


Pime piksepilv kord varjas õhtupäikse. 
Eidekene üksi olles ketras tares . .. 
Kuulutas ent kurja õues kraaksuv vares. 


Äkki uks läks lahti, välgu võikal paistel 
Näkku viras talle nagu vereurma — 
Sisse astumas ta nägi — Musta Surma! 


»»Oled kes sa tahes, — Jumal-Looja nimel 
Tere tulemast!“ . . . nii eidekene hüüdis, 


Ennast julgena seal näidata veel püüdis. 

Võõras võpatas, kui nime — Jumal kuulis, 
Lausus: ,,Küllalt sellest!... Jätan Pakri saare! 
Teisal töö mind ootab. Algan uue kaare!“ 


Nii ta kadus uksest. Eidekene toibus ... 
Kui ta kambri sumbund õhust astus õue, 
Säras õhtupäike pärast vaikind kõue. 


Musta koletist vaid nägi ta veel rannal, 
Kui see haaras aerud, paadi vette tõukas 
Ja siis kiirelt kadus hämaruse lõukas. 


JUMAL 


See oli prohvet, kuulutaja, 
Kes, inimene, juhtis sind. 

Ta üle igaviku raja 

Kui ülivõimu aimas Mind. 


Ta aimas, saladus kuid püsib, 
Mis varjab jumalikku tööd, 
Mis sest, et uurijagi küsib, 
Kuis võita hämaruse ööd. 


On midagi, mis ikka säilib 
Kui pühaduses peituv rüht, 
Mis saladuse ööski häilib, 
Et kummardada ainust Üht. 


231 


MEIE TEED 


Mu vanaisa — metsavaht, lugupeetud mees — 
Elas küladest eemal põlismetsa sees. 

Kui mõisa poolt korraldati põdrajahti, 

Siis nõuti sinna nimelt ka metsavahti, 

Sest metsas ta tundis iga pari ja padu, 
Keerdkäikudes salajaid põdraradu. 

Ta põtra võis rünnata rabasois, 

Surmohtlikes porilaugastes nois. 

Ja tuli seal käia läbi eksitava öö — 

Koju juhtis teda tähtede virvendav vöö. 


Ma vanaisa lemmik. Lummauitis mingi 
Valge hirvena haaras mind oma ringi . . . 
Nüüd jälgin ma teda põlismetsa uulis 

Ja irdun kaugeis lausmaatuulis, 

Käin peibutuspiinas üle sõmerpalu 

Ning raismiku kõleda verisi jalu . . . 

Ja ründab mind käiguteil eksitav öö — 
Mu juhiks on tähtede virvendav vöö. 


MURUEIDE TÜTAR 


Koidukiir ärkas . . . õunapuu all 
Uinus Murueide tütar — 
Seeliku ääreke kastest märg, 
Vööseond hargunud valla . .. 

Päikene märkas: õunapuu all 
Virgub Murueide tütar — 
Juukseil vari kui kibuvitsapärg, 
Silmil kuid õunapuu õied. 


KÜLASTADES OMA ENDIST KODU 


Minu kodu teiste käes on juba ammu, 
Kuid aeg-ajalt suunan sinna oma sammu. 
Minnes teel ma silman metsa, talu, 

Ent ma põldudele pöördun läbi salu. 


Pea siis paljastasin: Siin on higi vooland, 

Töö ja vaev on mulla põuest leiba hoovand . . 
Põld, sa meie rahvast toitsid aastasadu, 
Toidad nüüdki, kui me rändame su radu. 


ENNE JA PÄRAST 


Tütrekene tilluke hüppas ja nõtkus, 
Ema põlve peal sõtkus — 
Kerge oli taluda see. 


Tütreke suurena hüppas ja nõtkus, 
Ema südamel sõtkus — 
Silma see võttis vee. 

SAATUSE VANNE 


Saatuse vanne udukülm, raske — 
Otsekui raba- ja mudasoo pinnalt, 
Laugaste, rambete rinnalt — 

Poetab kopsusse roosterauda, viilib vaske. 


Laskub sõbana silmalaule, 

Võtab taevasina, päikese valguse, 
Meeleolu rõõmsädeleva alguse. 
Langeb rüüstavalt inimese aule, 
Poeb verevendade sõpruse mahusse, 
Hinge pühaduse rahusse. 


Vanne, needus lendleb me lae all, 
Paatub pargina põrandal. 
Needuse külastava käigu järgi 
Leiad saatana musta sõramärgi. 

Tõe ja mõistuse võimejõud, õpeta meid, õpeta! 
Needuse rünnukäik lõpeta! 

Needuse rünnak on sõjarünnak, 

Needuse rünnak on lõarünnak, 

Needuse rünnak on urmarünnak, 

Needuse rünnak on surmarünnak! 


HÕIMUSÕPRADELE 


V Soome-Ugri Kultuurkongressi proloog 


Aegadest ajasse verehääl kõneleb, kutsub ja hüüab, — 
Kutsus ta nüüd, et tuleksid põhja- ja lõunamaa hõimud 
Pidustuspäevadeks võõrsile Kangelas-Kalevi linna, 
Kannaksid kaasa me majusse julgust ja rõõmu ning õnne. 
Oleme saatusest märgitud rahvused ühisest kännust, 
Olgu siis rõõm meil ja muregi ühine vendade keskel! 


Sõbrad, te tulite Kaljumaalt, tuhandejärvese kaldailt, 
Sõiduteelt samalt, kust tulite siis, kui meid vaenlane ründas. 
Kui vahest abi läks vaja meil rohkem kui iialgi enne, 
Kui teid kutsus me sõjaoht, hüüdis me ühine mure. 


Sõbrad, te lõunastki tulite, päikeseküllasest kodust, 

Tulite helkjama taeva alt, laulude, rooside rajalt, 
Lokkavailt väljadelt, rohumaili, aasade annikast rüpest, — 
Siiski kuid verega joodetud, vägitsi piiratud pinnalt. 


Muresid küllalt meil kõikidel, ei ole vaba neist keegi, 
Olgu kuid hüüdsõnaks meile: Püstipäi edasi elus! 
Päikene põues ja silme ees tulevik sätendav, helge! 


Tulime kokku, et otsida hingi ja südameid leida, 


Tulime kokku, et seadida sihte ja tähiseid tõsta, 
Igavest juhtivat Valgust süüdata enese taeva. 

KUI POEG KORD ISATALU KÜLASTAS 


Kodu tahtis palju ta pajatada, 
Politika pöörangut kajatada, 
Kohmetust, saamatust sajatada. 


Kodu .. . kuid kodus sai vajatuks 
Paratamatu pajatus, 

Politika pöörangu kajatus, 
Saamatuse rumal sajatus. 


Koduses lihtsuses rahunes meel, 
Õdususe, armastuse leidis ta eel. 
Küsimused vaikides lahenesid, 
Enese muredki ahenesid. 


TINDILIND 


Mu aeda kontrollima tõttas 
Bstruktor ülitark. 

Ta tarkuse tõendiks puudus 
Ent õige määrangu märk. 


Ei aia-instruktor ta olnud, — 
Ta oli joht tindilind: 

Vee asemel tindimeres 

Pidi mustama aiapind. 


Seal tindipisaraid nutsid 
Siis õhetav roosinupp, 

Ja kaalikas, sibul ja kapsas, 
Kuldkollane kullerkupp. 


Kui lakkab kord tindijuga, 
Siis kindel olen ma, 

Et vahetab tindi vastu 

Mu südame vere ta. 


NOORTELE LAULUVENDADELE 


Annina kaasas teil hinges ilu helisev kutse 

Hüüda ja hõisata, linnuna vaba, rõkkavas laulus — 
Olete koondunud noortena lauluvendade liitu. 

Õnne teil? parimat selleks! Õnne ja püsivat edu! 


Laul liitub laulule varase ööbiku hüüete võlus, 
Kui tema heliseb õitesse puhkenud sirelipõõsas. 
Laul liitub laulule suvise päikese leekivas helgis 
Otsekui saagitõotus vilja küpsevaks tuumaks; 
Talve- ja sügisetormis, maru murdevas möllus 
Võrratu sõjafanfaar, karistus kurjuse tasuks! 


Laul, liitu laulule, hüüa kui päästja lunastushääling, 
Siis kui meid muljumas mure, hõlmamas ohtude surve! 
Laul, liitu õilsale püüdele, tõele, rõõmule, tööle, 

Eelista headust ja ilu sa oma valdavas võimus! 

LUMIVALGE SABAOTS 


»Miks mu sabaots on lumivalge, 
Kuna süsimust ma olen ise?“ 
Nõnda küsis, nõnda juurdles Musti, 
Võttes päiksevanne õlevirnakul. 


Katsus magada, kuid kiusav mõte 
Torkis teda, nõudis järjekindlalt : 
»Miks su sabaots on lumivalge, 
Kuna süsimust sa oled ise?“ 


Musti vihastus ja vurriluuna 
Pistis keerlema, et saba püüda. 
Keerles, suure larinaga keerles, 
Küsis, vihastus ja jälle küsis: 
»Miks mu sabaots on lumivalge ?* 


JÄÄVÄLJAKUL 


Jõepinna kaanetas jäine tali, — 
Jääväljal helises naer ning nali. 
Oh kuidas hoovasid kelk ja uisk, 
Embuses tunnetetuli ja tuisk! 


Sujudes üksinda, paaride kaupa 
Keerles seal noorus, kuivatas laupa. 
Vihises viireldes jalaseraud, — 

Jää all kuulatas ähvardav haud. 


ELURÄNNAK 


Oli käind ta karjateed, 
Mitmekesi marjateed, 
Suures summas suviteed, 
Huisapäisa huviteed. 


Oli kulgend kännuteil, 
Rõõmsalt rassind rännuteil, 
Kõverkäigul kõrreteil, 

Õhu kaudu õrreteil. 


Oli keerlend keeluteil, 
Nägemata neeluteil, 
Tihti tõtand tõbeteed, 
Hilisaastail hõbeteed. 


Oli kõndind, kõikund teel, 
Üksi olles hõikund teel, 
Õnne otsind heinateel — 
Ennast leidnud leinateel. 


Oli mõõtnud mereteed, 

Vaenuväljal vereteed, — 
Tuigerdades tukkund teel, 
Komistades kukkund teel. 

SÜGISENE RÄNDUR 


Sügisene päike tegi kaugeid ringe, 
Tuul puhus vilusalt vinge. 
Rändur oli eksiteel pillanud hinge. 


Oli selle kevadesse kummalisse kaotanud, 
Suvekuil sõnajala õitesse paotanud, 
Lummutuslaande laotanud. 


Eksijal hilisel ei olnud hinge, 
Tuul puhus vilusalt vinge! 

Hinge kuid ustavat tarvis on sinna, 
Kuhu tuleb sügisteel minna! 


LAULMATA LAUL 


Laulmata laul on ilusaim laule, 
Väärana veerend ei üle huule; 
Laulmata laul on hurmavaim laule — 
Hajuvi suutnud ei eksida suule. 


Laul helab endale tuksuvas veres, 
Kuulmata kumisev tunnete meres — 
Kui tema alles algavas alges, 
Mõttesädeme ehavas valges. 


JÄRELPÕIMIK 


I 


(1903—1910) 


MU IGATSUS 


Öö helendab, tuhanded tähed 
Seal kõrguses säravad; 
Nad valguse heljuvail joontel 
Mu igatsust kannavad. 


Mu igatsus valvab ja ohkab 
Ja silmitseb kaugele, 

Kui ootaks ta kedagi koju, 
Kes läinud kord võõrsile. 


Kuid kaua ta ootama peab 
Ja väsima viimati -— 

Ei oodatav kallike tule 
Küll iialgi tagasi. 

MIS MU ISA NÕUAB 


Minu isa soov ei ole 
Sammast saada hauale, 
Mis tall? lapsed käte varal 
Ehitaksid ülesse. 


Tema nõuab: ausus jäägu 
Üle haua elama, 
Vanemate usk ja lootus 
Olgu laste oma ka. 


Tema tahab, rahuaates 
Süvenegu meie meel, 
Armastuse püha tuli 
Juhiks olgu eluteel. 


UNENÄGU 


Ma nägin und. See oli ütlemata ilus uni; 
Ma teda veelgi selgelt mäletan: 


Veel lapsepõli, noorus oli minu, 
Ja lõbu, rõõm ning süütu nali, 

Ja kuldsed lootused mu südames. 
Ma jooksin koduvainul palja jalu, 
Kus valged lilled määratumal hulgal 
Mu ümber õitsesid ja lehkasid. 


Mul oli sõpru palju, südamlikke, 

Ja nende vastu asus minu hinges 

Suur lapseusaldus ja armastus, 

Mis vaba omakasust, süüst, 

Nii vaba, puhas, nagu kevadine õhk. — 


Ma nägin und. See oli ütlemata ilus uni... 


TÖÖ 


Töö on meie lipukirjas, 
Raske töö ja palju tööd. 
Selleks kuluvad meil aastad, 
Higirikkad päevad, ööd. 


Meie kevadine väli 

Seisab künni, külvi eel ... 
Tööd on palju — palju kärmeid 
Käsi meile vaja veel. 


Vennad, kes ei karda vaeva, 
Ühte rinda astuge: 

Töö ja püüe ausas sihis 
Viivad kauni võidule! 


Ja mis meile õigus lubas, 
Mis meil sihiks üleval, 

Seda töö meil? kätte kandku 
Vaba tahte püüetel. 

ÜKS KALMUKE TEISE KÕRVA 


Üks kalmuke teise kõrva 

Ja ristike reasse 
Kord-korralt aastate jooksul 
Mu rinda saand aseme. 


Ma lootusi palju matnud 
Seal kalmude varjusse, 
Ma matnud õnne ja armu 
Ja palava silmavee. 


KEVADÕHTUL 


Käis sosinal kevade koha 
Nii mahe kaskedes 

Ja kured kilkasid kaugel 
Poolhämaras valguses. 


Sa vaikides käisid mu kõrval, 
Kui mõttes, tõsine . . . 

Ja eha virvena langes 

Su kahvatand palgele. 


MIS SEE OLI? 


Mis see oli, mis nii tasa 
Minu aknal helises, 
Nagu väriseja virve, 
Ohe lille südames? 


Oli päikse hellal kiirel 
Sõna saatnud kevade, 
Et ta särab üle ilma, 
Äratab mind õnnele? 


Või ehk kullakese palve 
Akna taga helises 
Tasa, tasa, nagu virve, 
Ohe lille südames? 


MU JUTUD ON OTSA SAANUD 


Mu jutud on otsa saanud, 
Mu laulud on lõppenud, 
Ja puna on palgeilt kadund 
Ning rõõm on raugenud. 


Kuid nende asemel rinda 
Suur valu on asunud, 
Ja raske murekoorem 
Mul üle pea kasunud. 


Ma tunnen, kuis jõud mul kaob 
Ja kuidas ma nõrgaks jään ... 

Suur mure, ta nõuab ja tungib 

Ja sunnib, et hauda läen. 


Ja kui ma kord mulla all puhkan, 
Mu kalmal siis valvab ta, 

Ja naerab, et elu nii hõlpus 

Ta sunnil on murduma. 

TRÖÖSTIJA LOODUS 


(Carl Hunnius) 


Mõteldes rändan ma metsas, 
Käin oma nooruse metsas, 
Kuulan, kuis puude ladvad, 

Mis kord mu armukoidul 
Õnnest on pajatand, 

Liiguvad kõrgel. 

Mida kord hommik mull” lubas, 
Õhtu täide ei viinud — 
Vaikivais ladvus uinus 

Lõunane hõõguv puna, — 

Ah, ka viimne kuldne kiir 
Rauges ja suri. 

Õudne öö mind piinab, 

Ja ma rändan ja rändan 
Vaikiva oru varjus. 

Näe! — seal mahe, vaigistav virve — 
Hõbena helkiv kuu, sa oled! 

Mu viimane saatja 

Vaikse mälestuse 

Murerikkal rajal. 


ÕIEKESE KAASKIRI 


Siin sulle õieke lehekuu rinnalt! ... 
Küsi! ... ta jutustab sulle, 
Kuidas nüüd kodumaa taevas 


Õhetab, hõõgab 


Kullas ja helkivas sinas, 
Heinamaa haljendab, 
Kullerkupp, hellerhein õitseb . . . 
Ja kuidas ööbik 

Lehkava toominga varjus 

Hüüab ja ilutseb 

Õnnes ja valus, 

Sest tema tahab 

Hõõgava südame hinnal 

Kallima armastust võita! . . 
Küsi sa õielt — ta jutustab sulle, 
Kuidas nii lõpmata ilus 

Ja armas on kodumaa kevad! 


SÜGISENE LILLEKE 


Kullakene, ei sind leidnud 
Lillerikkal kevadel, 

Sind ma koltund metsa varjus 
Leidsin kurval sügisel. 


Leidsin siis, kui lehte värvis 
Verejõgi virvendas, 

Nagu tuhandetest haavust 
Viimseks iluks ehtimas. 


Kullakene, kurb, nii ilus, 
Sügisene lilleke, 

Sind ma leidsin koltund lehtes — 
Kahvatanud, kullake! 

SÜGIS 


Sügis, kuidas ta sahiseb sajus, 
Kuidas ta tuhiseb tuule sees! 
Hõiskab ja hüüab lõppevat lugu, 
Nagu surija vägimees. 

Koltund lehed haudadel aga 
Sahisevad: Maga sa, maga! 


Vaatan ja vaatan, kuidas langeb 
Lumi nõmmele pehmeks katteks; 
Õhtuhämaras unistab kuusk... 

Ja ma tunnen, kui väike ma olen, 
Kuidas lõpmata rahusse kaon, 
Nagu ei oleks mul iha ja õnne, 
Nagu ei oleks mul vaeva ja valu. 


VEEL TULD 


(»Postimehe* 50. a. juubeliks) 


Tali on õues, lumine tali, 

Valged hebemed tulevad tasa. 
Tumedas tundes sonib mu süda, 
Tunnen, kuis valge vanadus tuleb. 
Aga kauge kevade mälestus 

Hõõgub, kui tahaks veel elusse hüüda 
Kõike, mis armas ja ilus kord olnud. 
Ja ma soovin, et sellegi käik, 


Kes on rännanud poolsada aastat 
Kodumaa pinnal, õnnele viiks, 
Et ta süda veel sütitaks tuld, 
Valgust külvates vabamal ajal. 


KESK SÜGAVAT, PÕLIST METSA 


Üks sammaldanud hauaküngas, 
Ammur-ununenud kääbas 

On kusagil kaugel, kaugel 
Sügavas, põlises metsas, 

Kuhu kellegi sureliku jalg ei pääse 
Ega häälekaja ulata. 


Kesk sügavat, põlist metsa 
Nutab igavene üksildus 
Hääleta unelaulus, 
Pisarata leinas. 


Vahest libiseb nagu värisev vari, 
Nagu hiline mälestus 

Suuril ehmunud silmil 

Üle hauakalmu ... 

Ja siis on jälle kõik vait, 

Nii kohutav-vait . . . 


Nii pime on põline mets, 
Ja kurb on kuuskede koha. 

MA POLE MUUD KUI HELISEV OSA... 


Ma pole muud kui helisev osa, üks lüli 
Sellest valust, 

Milles pisaraküli 

Leiab alust, 

Või ehk korraks hämaruse helk 
Metsa lahus, 

Kui varjatud tähtede telk 

Ja ilm uinub rahus... 

Meeleheitlik hüüd, 

Mis laande kajata kaob, 

Kui meie parem püüd 

On hädas ja ohus... 

Ja kui päike pilvisse ja udusse vaob 
Ning tüüril seisab ülekohus... 


KEVADISE ÖÖ HÕLMAS 


Oli kevadeöö... 

Poolhämar, sume. 

Meie lootsik ujus jõge mööda alla, 
Sõudmata, tüürimata. 

Tasased lained — 

Lootsiku sulin helises, 

Nagu oleks tuuleõhk 

Hõbedast kandlekeeltel mänginud. 


Meie aga vaikisime, 

Et looduse igavest laulu kuulata, 
Mis öö hõlmas ärkab, 

Kui päevategevus raugenud 

Ja tuul uinub. 


Kaldalt lehvis 

Läbi sooja hämaruse 

Uimastav-mahe õhk, 

Nagu sõnadeta unelaul 

Lilleõitelt. 

Vagune vesi mustas aga 

Ees ja taga 

Hämaruse ning taevaga kokku sulades. 


Korraga kostis kaugel veepinnal 
Kahe inimese laul 

Imemahedas kokkukõlas... 
Nagu igatsus ja õnn, 

Kes teineteist on leidnud... 


Kaldalt lehvis uimastav õhk; 

Vesi mustas saladuslikus hämaruses 
Ja meie istusime üksteise ligi 
Vaikides, kuulates... 

Lehekuu imedes, 

Helinas ja õnnes... 

MISPÄRAST MA VÄSINUD OLEN 


Ma olen surma näinud, 
Olen temale silma vaadanud, 
Nii nagu ehk maadleja 
Oma vastast pilguga mõõdab. 


Ja veel rohkem: 

Ma olen tema punase, 

Verest tilkuva 

Mantlihõlma külge puutunud... 
Sellest mu käed nii lõdvad, 
Väsinud, jõuetud. 


Ma olen tüki teed tema kõrval käinud. 
Vaadake seda metsatukka, 

Kus pilvesagar 

Vastu taevast mustab! 

Kauni sinna saatsin ma teda... 
Siis astus ta minu ees 

Silmnäolt üle raismiku, 

Läbi raba, 

Kuni teispoole metsa, 
Teelahkmeni, 

Kust pahem haru küla poole viib. 


Seal suudles ta mind... 
Sellest 

On närbund mu huuled, 
Jumeta nägu, 

Särata silm. 

Tahate teada, 
Mis rada ta käis, 


Siis vaadake koltunud rohtu | 


Ning närtsinud lillesid, 
Ja küsige külast, 

Miks vaikivad mehed 

Ja nutavad naised 

Ja kuhu jäi laste naer. 
Siis kuulete teie, 

Kes nende lävedel lehvis, 
Siis teada saate, 


Keda kontvõõras endaga viis... 


Mina olen aga väsinud, 
Väga väsinud — 


Sest surm on mind sma. 


VASTUTAJA 


Tere, proua, tere, härra! 
Mustik, hull, jõi järve ära — 
Nüüd ei mõisal enam kalu. 


»Tarvis karistada talu!“ 

SA OLID MU RINNAL 


Öö ümbritses meid, kui lahkusid sina, 
Ja sirelipõõsastes sahises tuul. 

Sa olid mu rinnal, silm sätendas, säras 
Ja leegitses süda ja õhetas huul. 


Sa olid mu rinnal, ja ikka ja ikka 
Sa tunnete tule all suudlesid mind. 
Tuul salaja sahises sirelilumes, 
Ja õhetas huul ja leegitses rind. 


Sa olid mu rinnal, ja pilvede vahelt 
Me peale langes kuu hõbene joon; 

See helvetas juustes ja ehtis me päid, 
Kui armule pühendud kuninglik kroon. 


KEVAD 


Nüüd kevad asund õue, 
Ja päike heidab tuld, 
Ja helvetab ning helgib 
Ilm nagu sula kuld. 


Nüüd kostab käo ,,kukku!“ 
Ja lõo helkiv liir, 

Ja üle maja harja 

Käib pääsukese tiir. 

Ja kaugelt kureparvelt 

On kuulda kume hüüd 

»Klu, klu!“ — kui kojukutse, 
Kui igatsusepüüd. 


Ja kuulab väli vaikne 
Ja lilleline aas, 

Järv sinav, peegelselge, 
Ja lõppematu laas. 


Ja kuulan ma ka ise, 

Mu hing, mu süda, vaim — 
Kuis ruumist ääretumast 
Käib igaviku aim. 


ÕNN 


Nooruspõlve õnne matsin 
Koduõue varjule, 

Kui sealt ihkel ilma tõtsin, 
Et saaks õnne harjule. 


Nüüd ma väsind — sammu ara 
Juhin kodu õuesse: 
Noorusõnne süütu vara 
Koguksin sealt põuesse. 

VÕITLUS 
(Axel Kallas) 


Õhtu aal, kui voodi heites rahu nõuan, 
Alla käänan lambi tahi ma, 

Tuli siis veel kaua vubiseb ja vilgub, 
Nagu tunneks surma ligi ta. 


Ja ma kuulen, kuidas lambi kurgust kostab 
Nutuline ohe, korin hääleta, 

Nagu haige suust, kel õhust puudus... 
Nõnda võitleb valgus pimedusega. 


Mina heidan vaiba üle silmanäo 

Tundes, nagu oleks sündind kuritöö; 
Kuulen, kuidas nõrgemaks jääb korin... 
Ikka nõrgemaks... ja siis on öö... 


Pimedus, sa võitsid! Võitlus lühikene — 
Pikk kuid igaviku õudne sõit... 

Eitav olevus, kas kogu elu üle 

Sinu päralt kord ka viimne võit? 


ÕPPIGE NAERATAMA! 


Vaadake mööda sest varjavast vallist, 

Pilverünkast kohutavast, hallist! 

Kord kaob ometi ähvardav äike — 

Siis tuleb Jumala”sätendav päike! 
Vaadake mööda sest varjavast vallist! 


Õppige naeratama — tulgu mis tahes 

Aegade vahutavas lahes! 

Tore on võidelda, kui on lootust, 

Mineviku varemeil tuleviku ootust... 
Õppige naeratama, tulgu mis tahes! 


AJA TIIBADEL 


Aja tiibadel ligineb midagi... 

Just nagu sügisene hallasurm, 

Mille ees kahvatab niit ja nurm; 
Ligineb sulle kui hämariku võrk — 
Seob sind, ole sa tugev või nõrk. 


Poeb su südame sooja nurka, 
Kõige salajamasse urka, 

Kus ehk natuke kevadet asub, 
Õhetava-õilmene lilleke kasub. 


Küll ta su tundmuste suvesse puhub 
Maruna, otsekui laine sind uhub. 
Kustuva lootuse võtab ta täheks — 
Oh, kui see aeg nii ei läheks... 


Ja sa tunned, kuis kahtlus sind kaotab, 
Võitluseväsimus rahusse vaotab... 

Tali nüüd õues... ja tihedalt sajab... 
Ümber su südame hangesid ajab ... 

EELKEVAD 


Veel tali on maas, kuid igal pool näib, 
Et oodata kevade sõudu. 

Ja jäätanud kaljust kui tuksatus käib 
Löök vabastav: tunnukse jõudu. 

Ja olgugi tali me nurmedel veel 

Ja tormaku tuisud veel õues, 

Ju tulija sammudest kumin on teel, 
Ta läheneb pikses ja kõues. 


Pead tõstab, mu sõbrad, noor hiiglane-mees, 
Kes julge kui kotkas ja vahvas, 

Ja noorus on tema, arm rinna sees 

Ja ahelaist vabanev rahvas. 

Mu sõbrad, kel harida kivine paas, 

Kel südames lõikuse-ootus, 

Kas näete, mis nõuab me aru ja aas, 

Me Eesti, me emakse lootus? 


Me kodumaa lootus on tegude hoog, 

Mis tõotab tulevast koitu, 

Ta lootus me nooruse kevadevoog, 

Mis kuulutab päikeseloitu. 

Siin, vennad, mu käsi, mis julge ja truu! 
Kõik tulge, kel lihastes jõudu! 

Ja leiame ühe, ja teise, ja muu — 

Siis edasi! Tegu toob sõudu. 


Nüüd üles, nüüd üles, kui kutsub meid maa! 
Et kiireneks soonte sees veri! 

Rõõm sähvatab elava leegina 

Kui lainetes mühisev meri. 


MEIE KANNEL 


Meil on kannel kõlarikas, 
Kannel kuulus kuusepuusta, 
Kandle peeled pedakasta, 
Kandle toed terastammest., 


Kuuski kasvas külakurus, 
Pedak palgipadrikussa, 
Tammi saaresagarassa; 
Kasvaelid, kallutelid, 
Angervaksade vahelta 
Jaanilille juure alta, 
Nõiakolla keske'elta 

Õie hõlmast päikse rüppe. 


Neid on ööbik õõtsutanud, 
Lepalindu liigutanud, 
Kägu neil kõrvusse kõnelnud. 


Kandlel meeles marumüha, 


Tunnetes tal tuulehääled, 
Unenägudes tal huljub 

Murueide neiukeste 
Imeline hämar lugu, 
Kutse teisesta ilmasta. 


Kust me leiaks kandlelööja, 
Mängumehe meelelise, 

Kes saaks aru meie rõõmust, 
Rõõmust vaiksest ja vagusast; 
Kesse mõistaks meie muret, 
Muret suurt ja sügavat; 
Mängiks, et metsad mühavad, 
Külakurud kumisevad ? 


TUULE HÕLMAS, LUULE HÕLMAS 


Tuule hõlmas, emakene, 
Pilved taevateel; 
Süda hõõgus — luule hõlmas 


Mõlkus minu meel, 


Tuule hõlmas, emakene, 
Laine vahtus veel. 

Süda nuttis luule hõlmas, 
Tuli lõõmas leel. 


Tuule hõlmas, emakene, 
Seisin maja eel; 

Tuule hõlmas, luule hõlmas 
Käisin metsateel. 


Tuule hõlmas, emakene, 

Ei ma enam käi; 

Tuule hõlmas, luule hõlmas 
Tuleb sulle väi. 

LÜTZENI SÜNDMUS 


(Theodor Fontane) 


Talvekuu nõmmel Rootsimaal, 
Dalarni troostitul kiviraal; 
Udus, mis tõuseb taga ja eel, 
Käsivanker logiseb teel. 


Terakott vankril põhu sees, 
Lörns Atterdag sikutab tiisli ees; 
Niels Rudbekk tõugates tõstab häält: 


»Nii käies ei pääse küll nõmme päält. 


Teerada kaob võssa, ju kange on piht, 
Me eksime ümber, kadunud siht, 


Siin leetpõõsas lokkab — eks ole tal hoog?.. 


Kas kuuled, kuis kohiseb Daal-elfi voog ?* 


»Ei ole see Daal-elf ammugi veel, 
Daal-elf on alles kaugel eel. 

Siis õhus kui hõljumas ratsude sõit, 
Kui kapjade müdin, kui kaotus, võit. 


On käimas, on käimas kui lahingu ask, 
Ja vahele kostab kui helisev vask — 
Nagu viis kõlaks võitluse tuhinast: 

Meil tuleb abi Jumalast!“ 


Ja vaevalt on sõna pääsenud suust, 
Kui kisa lööb läbi lihast ja luust, 
Ja rüsiva, ratsuva rivi ees 


Näe, valgel hobusel kihutab mees. 


Lärm, käsklused, püssipaugud, ning 
Must äkki on udu kui suitsuving... 
Ning rullub mööda kui meeletu jaht... 
(Ei aega saa näha mehikest kaht). 


Kõik kaugusse kaob... Kuid uuel hool 
Siis algab tagaspidine vool; 

Maa põmab ja põrub ja kõige ees 

Jälle valgel hobusel kihutab mees. 


Siis sähvab kui tuli maleva ees — 
Ja uhkelt hobuselt kaob mees: 
Loom kihutab edasi, kontides pelg, 
Sest verest nõrgub ta valge selg. 


Seda ratsut on terve Rootsimaa näind, 


Nüüd surm, kes suurim, on sadula läind... 


Ja Lützeni lahingus samal aal 
Gustav Adolf lamas verisel raal. 


HUNNID 


(Börries v. Münchhausen) 


Kottpime öö, kui oavarrest sajab, 
Uludes tuul üle nõmme ajab, 
Kuma kui külad põleksid kaugel, 
Ahmane läige veeloigu laugel. 


Korraga kuulda tume tümin, 
Otsekui pilvis ähvardav ümin... 
Kasvab ja kasvab kajamine, 
Karja kui metsik ajamine. 


Hunnid tulevad! Hüüd ja müdin, 
Meeletu aju, rutt ja rüdin, 

Nii et mõõk puutub mõõgasse tärtsudes, 
Pori lööb üles kapjadelt lärtsudes. 


Ratsuvate meeste otsatu kari 
Öös kui vaimude valguv vari, 
Hulgused vast, kes käinud kurjal, 
Röötsakil hobuse sassunud turjal. 


Tagant neid killavoori nii pikka 
Juurde tuleb veel, ikka ja ikka — 
Kimedalt kisades, tihedas kobaras 
Mehed kes sünnist surmani sadulas. 


Lõpuks ometi viimased tulijad, 
Määratu voori väsivad sulejad; 
Viimased hüüded, õudne hirn... 
Nõmm kui tallatud porikirn. 


Kottpime öö, kui oavarrest sajab, 
Uludes tuul üle nõmme ajab, 
Kuma kui külad põleksid kaugel, 
Ähmane läige veeloigu laugel. 

LIIVI LAUL 


Hämarduv hommik Liivi kurul, 
Muhenev elu mullal ja murul. 
Hüüded — ,.Päike, et olgugi hilja, 
Siiski sa tõused, õnnistad vilja!“ 


Hämarduv hommik. Liivi talus 

Ärkab elu. — Ah, kui valus 

Oli tunne: nad varisevad mulda, 
Ei nende kalmule leinama tulda! 


Hämarduv hommik. Vaata, valgus 
Kerkib kui meri — see on algus 
Liivigi rahvale, iket kes kandis, 
Ennast ju saatuse hooleks andis. 


Mühab meri ja laulavad lained ... 
Meelduvad kauge muinasloo ained 
Liivlaste soost — helisev hümnus, 
Aegade ohvriks kadunud kümnus. 


Issanda hommik, sätendav päike, 
Ole tervitud — saatsid läike: 
Valgustad Liivi ranna ja mere, 
Veri võis leida sugulasvere! 


Aegade keerus aastad läevad, 

Päike, su kiired kuid meele jäävad... 
Kerkid ja tõused — olgugi hilja — 
Õnnistad liivlaste väljadel vilja! 

SURM 


Surm, ta tuleb: tagant tõukamata, eest vedamata, 
Ilma tõttamata, puhkust pidamata; 

Tuleb sõna toomata, ette kuulutamata, 

Uksi avamata, tuba tuulutamata; 

Tuleb, ahned küüned lööb siidamesoontesse, 
Viiru valulise punapalgegi joontesse. 


Kui ta käsib, pean päästma siis niudeilt vöö, 
Jätma rühmamise, püüdmise, töö; 

Jätma lapsik-naljakad lootused, 

Järjekordsed luhtaläind ootused, 

Jätma inimliku nõtruse igatsused, 

Kannatused, hädaldused, vigatsused; 

Jätma elurajalt pudenenud rõõmunatukesed. 
Loitma löönd leegid, vääratused, patukesed. 


Kõik see kokku nii väiksesummaline; 

Õnn ja õnnetus, elu — kui kummaline. 

Ja siiski elu elamist väärt, kuigi kord tuleb surra... 
Tuleb surm, tean, et elasin! Tule ja murra! 


ON HÄDAOHUS ISAMAA 


On hädaohus isamaa, 

Kes tahaks siis küll viibida! 
Siis üles nagu ainus mees, 

Et murda tõkked, mis on ees! 

Sest rahval siis veel teha jääb, 

Et vaenlasele vastu läeb; 

Me malev, kangelaste parv, 

Kui äike tõuseb — hüüab sarv! 
Siis Narva-Valga võiduteel 
Lipp pühitsetud käib me eel, 
Ja käib ta eel: võit meiega! 
Hurraa, hurraa, hurraa! 


Meil kaitseda on varandus — 

Me vanemate pärandus: 

Me viljaväljad, heinamaad 

Ja hiied, metsad, karjaraad, 

Me higi, vaev — me põllupõim, 

Me kodukolle, suguhõim. 

Püss, paugu siis, ja murra, piik, 

Et vaba oleks Eesti riik! 
Siis Narva-Valga võiduteel 
Lipp pühitsetud käib me eel, 
Ja käib ta eel: võit meiega! 
Hurraa, hurraa, hurraa! 


Me tõuseme kui maruhoog, 
Kui kaljukosk, kui merevoog; 
Sest hinges vabaduse ind, 

See nõuab, et me püha pind 
Peab priiuspaistes särama 

Ja kosuma ja kasvama, 

Et elaks Eesti edasi, 

Ei iket kannaks iialgi! 

Siis Narva-Valga võiduteel 
Lipp pühitsetud käib me eel, 
Ja käib ta eel: võit meiega! 
Hurraa, hurraa, hurraa! 


LAUL LANGENUD KANGELASTELE 


Puhake, paremad pojad, 
Pärjatud olgu te kalm! 
Kodule olite kaitseks, 
Vallina teras ja malm. 


Puhake, väsinud kotkad, 
Lahingus lõppes te lend. 
Mälestus jäädav on teile, 
Venda ei unusta vend. 


Puhake, ustavad hinged, 
Haavadest valgunud urm 
Aluse andis, et tärkas 
Õitesse vabadusnurm. 


Võitluses ägedas tuli 


Eestile lunastustund... 
Haudade põhja teil? tänu, 
Kangelasvennad! Head und! 

VABADUSRIST 


Sõitis nooruke sõjasta, 
Vaenuväljalt vapper venda; 
Tahtis taas kodu kaeda, 
Igatses isa majada, 

Ihkas jo kodus asuda, 
Hingata kodusta hõngu, 
Kodu sauna suitsukesta. 
Ihkas maad jalulla maitsta, 
Kontsalla kodu kamarat, 
Kui oli kuid sõjas sõdinud, 
Kaua kõmpind koolu teeda. 
Tahtis näha taadikesta, 
Emakesta hellakesta, 
Õekesta õrnakesta, 
Sõstraõita sõtsikesta. 


Emakene, ennekene, 
Hellameelne, kullakeelne, 
Tõttasi tare lävele, 

Usta haagista avama: 


»»Tere, poega, mu pojuke, 

Ole terve tulemasta, 

Kodu raale rühkimasta, 
Memmeda mäletamasta. 

Kust need armid said koledad, 
Verevorbid need verevad 

Poju kalli kulmu külge, 
Marjukese meelekohta?“* 

»Eidekene, hellakene, 
Memmekene, marjakene, 
Armid need on Ingerista, 
Vorbid Valgamaa rajalta, 
Haavad laiad Lätimaalta. 

Need on meelel mõõga märgid, 
Kuulimärgid kulmu küljes, 
Neidap langes lennatessa, 
Tulid kui viluvaresed, 

Kullid kurja kuulutelles, 
Neidap lendas lepikusta, 
Sadeli neid saarikusta, 
Määramata männikusta . . .“ 


Sõstraõisi sõtsikene, 

Õekene õrnasilma 

Tõttas venda tervitama, 
Tulijada tunnistama: 

»»Eere venda, vennikene, 
Kasvukaasa kallikene. 

Küll oled närbinud näosta, 
Lohku langenud põsista! 
Küll pidid nälga vist nägema, 
Külma kanget kannatama! 
Said vist piina pöörast tunda, 
Verivaeva võigast tunda, 
Tulituska tülgast tunda?“ 


»Õekene õrnasilma 
Sõstraõisi sõtsikene, 


Küll näeb nälgada sõjassa, 
Januda sõja seassa, 

Sõja leili leitsakussa. 

See paneb vendi vankumaie, 
Noorukesi nõrkemaie. 


Küll on külmagi sõjassa, 
Küll on külma, jätkub jääda, 
Palju pakase piduda. 

Tuules laulab pulmalaulu, 
Pulmalaulu, armulaulu, 
Viimsepäeva vimma laulu. 
Sestap käed kärtsu löövad, 
Jalavarbad vaibunevad, 
Jalatallad tardunevad, 

Süda jääb servi seisamaie,“* 


Neitsi veel kord nõudemaie, 
Pärgapea aga pärima: 


»»Vennakene, veljekene, 
Kuhu sa, kallis, kaotasid, 
Kuhu sa, kulda, kukutasid 
Kaelaräti räätsakirja, 
Rehakirja, rahakirja, 

Mis sulle minnes ma sidusin 
Varjuks tumma talve vastu, 
Katteks kurdi külma vastu, 
Sõgeda aga surma vastu?“ 

»Oh minu hella õekene, 
Sõlisrinda sõtsikene, 
Rätiga ma räätsakirja, 
Rehakirja, rahakirja 
Sidwsin oma sõbra haava, 
Surmahaava, urmahaava, 
Verevoolu vaigistajaks, 
Surma suure summutajaks.** 


Õde mõistis mõtteline, 
Kohe kostis, varsti vastas: 


Ole terve, hella velle, 
Sõjasõpra aitamasta, 
Sõjakaasat köitemasta, 
Surma suusta päästemasta! 
Ole terve teise võrra 

Ise külma kannatamast, 
Terastuules tarretamast, 
Lumelobjas luitumasta!“ 


Tuli taati siis tareje, 

isa kamberi kaema 
Sõjameesta, sõidumeesta, 
Vaenuvälja vahva meesta: 
»»Tere, poiss, kuningapoega, 
Tere, mees vaba maleva! 
Tore, et tulid tagasi, 


Sõjakeerusta karastud, 
Sõjamöllusta mehine. 
Millest said sa ristid rinda, 
Ristid rinda, kullad kanda?“ 


»Isa armas, ätti kallis, 

Minu kange kasvataja! 

Ristid rinda, kullad kanda 
Sellest sain, et ees mina käisin, 
Kuuli külvis keerutelin. 

Mõõga möllus maadelesin, 
Piigi pillussa püsisin. 


Sellest sain ma rinda risti, 
Et seisin sõja seassa, 
Vaenumeeste miiliahjus, 
Raudatontide tulessa; 

Pea et pistsin piigi ette, 
Kulmu kuuma kuuli ette, 
Rinna raske raua ette, 
Surma sirbile sihiksi, 
Surma tapperi tabada, 
Eest kõige koduse rahva, 
Eesta see isade Eesti. 


Sellest sain ma rinda risti, 
Vabaduse võidu risti!“ 


MU SELTSIMEES 


Kus on mu suine seltsimees, 
Mu armsam vennas kõige ees? 


Kui vingus kuul ja ulvas tuul, 
Ta sõtta sõitis sügiskuul. 


Kui mürgist müüri sõbra rind, 
Ta kaitses mind ja kaitses sind. 


Kui palju on meil mehi neid, 
Veel kangelasi sääraseid? 


Kui vingus kuul ja ulvas tuul, 
Ta sõtta sõitis sügiskuul. 


ELUMÕTE 


Kandami korjub, lükkub keesse 
Higipärleid elu vaevast ning tööst, 
Pisaraid hirmu ja valude ööst 
Maisel rännakul — igaviku eesse. 


Elumõte suur peab ometi kestma — 
Armule, kodule, õele-vennale, 
Loojale vägevale, nõdrale endale — 
Igavesti kestma, lugusid vestma. 

MÄLESTUSEKS ÜHELE LAHKUNUD LAPSELE 


»Teele, teele, kurekesed,“ 
Leelutasid sa, 

Tundmata kel murekesed 
Pidid olema. 


»Teele, teele!“ viibutasid, 
Väike Helleke, 

Käekesed tiibutasid 
Üleslennule. 


Meile kevadõie kombel 
Tulid hiljuti — 

Ja siis surma tuuletõmbel 
Juba läksidki. 


Olid osa meie hingest 
Mälestuses veel, 

Lahkusid kuid elupingest, 
Kurekene, teel. 


Hingehelluv kullakene, 
Nüüd ta kalmu all. 
Mureline mullakene, 
Õied ehteks tal. 


Sirel üle kalmu laskub, 

Ööbik hüüab sääl... 

Kevad on. Kuid süda raskub, 
Kaebab kure hääl. 

KEVADE KUTSE 


Lõunast tulnud tuule-õõtses 
Kevad kandus noorena 

Üle uneleva aasa, 

Üle metsa tukkuva. 

Puistas sinilille silmad 
Võsa veere valvele, 
Kullerkupud kollendavad 
Kalmu ehteks talvele. 


Ja nüüd haljendab ja helgib 
Emakene mullapind, 

Mingis kauges õnneaimus 
Hõõguma lööb inimrind. 

Ei nüüd enam rahu leia 
Koldel kodunenud meel: 
Tõttaks üle maa ja mere 
Kevadise tuule teel! 


ÜHELE TUULETALLAJALE 


Tuult oled tuhinal taga sa ajanud, 
Süda sul kauguse helinasse kajanud, 
Lootused tuule oled sa rajanud 
Teadmata, mis oled tahtnud, vajanud. 


Koju sind oodatud ammugi-ammu. 
Kuulatades koduõues tulija sammu 
Hing on kallis nii mõnigi varisend, 
Süda ju löögis viimases värisend. 


Oodates seda, kes võõrsil on võrkunud, 
Rännates kauguse eksiteel nõrkunud — 
Ristikheinas valges halises nutt, 
Igatsus haihtus kui muinasjutt. 


HAIGE 


Taaramäe tamm on purunend, lõhkenud kaheks, 
Lõhk tema südame rakkudesse ulatab. 

Tuli see marust, või pakasest, rabavast rahest, 
Marduse pahade tujude hävitustahest — 

Lõhk kuid südame rakkudesse ulatab. 


Purunend tamme inimoskus ei aita, 

Haava ei paranda kanepist köide ega terasest vöö. 
Kui teda kaste ei kosuta, päike ei paita, 

Ei siis lehtede kroonist tagane hääbumisöö. 


Üllas on näha, kui kevade helinas ärkab 
Haiguse uimast raskemast tukkuja, 
Lehkava lehekuu tulekutervitust märkab 
Tema, kes pidi ju rajudes hukkuma. 

ÜLEMISTE VANA 


Ülemiste Vana, sa vajad meid kõiki 
Korra, kui heliseb kutsekell. 
Ränduri tee käib risti ja põiki, 
Süda on sünge ja hing on hell. 


Vahel, kui hukkumas hinge-aare, 
Saatust ennustab eksitav arp. 
Vilbus keegi vallutab kaare, 
Laeva sundrajal vääratab varp. 


Unelma hõlmast elamishuvi 
Haihtuvas ehas kuid särama lööb: 
Kauguse saarelt igaviku suvi 
Üli-ilmses valguses vaimu vööb. 


Ikka ja ikka sa kordad üht nime 
Palvesõnadeks, otsides teid . . . 

Hunnitu-ilus on muinasjutu ir:e: 
Ülemiste Vana, Sa ootad meid. 


KASE KULD 


Kase okstelt poetus valla 
Oh kui palju helget kulda! 
Keerles, veerles, liugles alla, 
Ehtis emakest, me mulda. 


Päike sätendas ja säras, 
Valdas valguses maailma. 
Lastekari hõiskas, käras, 
Andus sügistuule hõlma. 


Mõtlesin: see oli unes, 
Muinasjutu imeilmas, — 
Sammud käisid kullalumes, 
Kullavirve, valgus silmas. 


Ei see olnud unes, — oli 
Lausa ilmsi, tunaeile, 
Siis kui sügis sünge tuli, 
Kullapärgi punus meile. 


PÄÄSUKESED 
(Tamäs Falu) 


Surma telegraafitraateks 
On mul iga hallund karv — 
Nendes laulab kõrva ääres 
Mure pääsukeste-parv. 


Pääsukesed laksu löövad 
Pisarjärve lainetes: 

Need mu jäädvad laululinnud — 
Ei nad lahku iganes. 

AASTAVAHETUSEKS 
(Tamäs Falu) 


Nüüd, täna, aastavahetuse sunnil 
Mu aastaid poolitan ma viimsel tunnil. 


Seal ühes pooles lapsepõlv mul püsib, 
Kuid teine pool: kuis edasi? mult küsib. 


Ma võtan nende käed kui lennuhaardeks, — 


Neid juhin radu lahku viivaks kaareks. 


Kuuvalgus saatku üht, teist päiksesära; 
Ei aastavend nii tunne venda ära. 


EESTI VENDADELE 


(Tamäs Falu) 


Päev meenub neorusest: välk vehkis õues 
Ja tuleleegis seisid pilvemäed; 

Pea peitsime siis emakese sülle — 

Ta küünitas me üle kaitsvad käed. 


Ja pikker paukus, maapind aina põrus, 
Me maja harjas ulus iiling karm; 

Kuid kartus kadus, sest et hoidis, kaitses 
Meid surmaohu eest me ema arm. 

Eks mässumeeles praegu rahvad ole, — 
Üks ründab teist ja vaenutee on pikk; 
Kuid verevennad, meie kummardume — 
Meid hoiab, kaitseb ühisminevik. 


ÜHE PUDRUJAHUMÖLDRI TÜTREKE 


Ühel pudrujahumöldril on tütreke, 
Kelle jahumatt iial ei tühjene. 
Tal jutlemas püsimata keeleke 
Ja keele peal lapselik meeleke. 


Ühel pudrujahumöldril on tütreke, 
Kes hõõgub kui leelõukal tuluke. 
Ta silmades sütitav virveke, 
Viir-virves põgenev hirveke. 


Ühel pudrujahumöldril on tütreke, 
Kelle aastaarv iial ei suurene. 
Tal püülipuuderdet paleke 

Ja huulil vangistav valeke. 


Ühel pudrujahumöldril on tütreke, 
Kelle meeldivus iial ei vähene. 
Ta juus siidsalkudes paelustab, 
Ta ise mind hõõguvalt kaelustab. 


METS ON KAUNIS 


(Ungari rahvalaul) 


Mets on kaunis kevadises voos, 

Siis kui metstui meelas pesa koob, — 
Tuvi on kui tütarlaps, kui neid, 
Kellel mõttes kullakene — peig. 


Ei see minu süü, et üksi käin, 
Et ma kuldakallist ilma jäin, — 
Ema — ei ta luband mulle joht 
Seda, kelle kõrval minu koht. 


Nii on Jumal karistanud mind, 

Knid ei sellepärast leina rind, — 
Nüüd on lehed langend viigipuult — 
Kallim, võta suudlus minu suult! 


MILLEKS MA LAULSIN 


Laulust ma punusin sideme, — 
Sellega südame sidusin, 

Viisin ta vabasse õhusse 

Keset päikese pidusid. 


Laulsin südame tuulutuseks: 
Kergem siis oli hingata, 

Kergem mul käia oma päevateed 
Hepleva südamekoormaga. 

PROHVET 


Ta oma jüngreid, rahvast õpetas 

Ja jutluse siis lõpetas: 

»Kui minu sõna juhiks võtate, 
Õnn teile siis: te tõerajal tõttate . . . 
Ja tõde teeb teid vabaks.“ 


Ent küsiti: ,,Kas vabad oleme ka siis, 
Kui karistus meid tabaks — 
Me tõetunnistus meid vangi viiks?“ 


»Jah,“ kostis ta, »,ka siis, ka siis!“ 


KALLIM AARE 


Ärge unustage laulu, 
Seda laulu ilusat, 
Mida laulis kätki ääres 
Eesti ema muistsel aal! 


Ärge unustage laulu, 
Seda laulu ülimat, 
Mida laulsid meie isad, 
Esi-isad külviaal. 


Ärge unustage laulu, 
Laulu rõõmust rõkkavat, 
Mida lauldi noorteringis 
Kevadhaljal murumaal! 

ÜLESHÜÜD 


(M. Võrõsmarty) 


Sul, ungarlane, ustavalt 
On kaitsta oma maa; 
Ta olnud kätkiks sinule, 
Saab puhkepaigaks ka. 


Ei paremat maailma peal 
Sa paika leia joht, 

Kas olgu õnn või õnnetus — 
Siin saatusest su koht. 


See muld su vanemate verd 
On lakkamata joond, 

Siin tuhat aastat rännates 
Sul mälestusi loond. 


Siin sangar Arpad võimsasti 
Me kodu rajanud 

Ja Hunyad keset orjaööd 
Uut sihti ajanud. 


Oh vabadus! Lipp verine 
Siin lehvind meie eel, 
Ning sõda pojad paremad 
On riisund eluteel, 


19% 


Ehk maad küll rõhus võõras võim, 


Küll äge sõjajaht — 
Ta siiski uljalt seisma jäi, 
Ei kustund elutaht. 


Ta elab, kogu ilmale 
Käib üha harras hüüd: 


»Pikk katseaeg, küll pälvib see 


Kas elu, surma nüüd!“ 


Ei ohvriks toodud verehind 
Või olla asjata, 

Ei asjata, et vapramaid 
Nüüd leinab isamaa. 


Ei võitlus asjata, ei vaim, 
Jõud, püha püüde hääl 
Või raugeda, kui lasukski 
Ränk needus nende pääl. 


Küll ükskord sulle saabuvad 
Veel ajad paremad, 

Nii kuidas sajad tuhanded 
Kaastundes ootavad. 


Ehk tulgu, kui peab tulema 
Suur, võimas sulle surm, 
Kus hiiglakalmuks kujuneb 
Verd janunenud nurm. 

Siis, rahvas, sinu hauakalm 
Kord rahvaid ühendab 

Ja miljonite harras lein 
Neid vendeks pühendab. 


Oh ungarlane, ustavust 

Sult ootab kodupind, 

Mis toidab, ja kui langed kord, 
Siis mullas hõlmab sind. 


Ei paremat maailma peal 

Sa paika leia joht, 

Kas tulgu õnn või õnnetus — 
Siin saatusest su koht. 


JÄÄ VABAKS SA! 


»Rahvas, sa vabaks laulsid end — 
Vabaks jää, rahvas, jää seisma sa!“ 
Vabana algas su kotkalend, 
Vabana jätkugu, püsigu ta! 


Rahvas, sa vabaks võitlesid end 
Kaharilaulus! Jää vabaks sa! 

Vabana venda tervita vend, — 
Vabadusvalguses rahvas ja maa! 


JÄLLE KEVAD 


Jälle kuused kumisevad, 
Saared suisa sumisevad; 
Kaasik kajab, lepik lajab, 
Õisi helvetab ja sajab, 

Nii et muru neisse upub. 

Lõo lõõrib, kägu kukub: 

»Ära uinu, ära tuku! 

Aeg on tõusta! Kukku, kukku!“* 
Pääsukene, piiri-pääri, 
Lendab ümber räästa ääri .. . 
Piiri-pääri, liiri-laari — 


Kevade lööb pillerkaari! 


ROOSID 


Roosid kui kobarasse valgunud veri 
Peenardel puhkenud õitsema... 


On see muinasloo põlev põõsas, 
Öövarjus virvendav rõõmu sära? 
On see range kurbuse kuma, 
Muresse mattuv hinge ohe?... 


Roosid kui kobarasse valgunud veri 
Peenardel puhkenud õitsema. 

LEEVIKU LELL 


Muinaslugu jutustas Leeviku lell, 
Ajakäiku arvestas igivana kell. 
Jutustas mees ühest näkineiust, 
Sõnajalaõie öösisest leiust. 


Jutustas Kalevist, Tõnni vakast, 
Vägimehe hobuse kuldsest lakast. 
Mainaslugu jutustas Leeviku lell, 
Ajakäiku arvestas igivana kell. 


Jutustas lugu, kuis majas käis Mumm, 
Sõnade võlu avaldas lumm; 

Jutustas päikese võimust ja kuust, 
Tuhandeaastasest tammepuust. 
Muinaslugu jutustas Leeviku lell. 


ÖINE SÜNDMUS 


Pime oli öö. Käis tahmane töö: 
Musta täkku rautas mees. 

Täkul, ime küll, inimese nägu — 
Tooste isanda varitsev vaade. 


Vuhises, tuhises lõõtsatuul, 
Sädemeid sähvis ääsisuul. 

Pime oli öö. Käis tahmane töö: 
Musta täkku rautas mees. 


Äkitselt kostis ent kukelaul: 
Hobune hirnahtas; nagu sikk 
Eest ja tagant ta üles lõi 

Ja siis kadus kui haihtuv aur. . . 
Pime oli öö, pikk oli öö. 


MADU 


Pühakirja koltund kaanel 
Päiksekiirtes puhkas madu. 
Haigutas ja tõstis pead, 
Tunnistades, kus ta viibib: 


Hämarööl ta oli eksind 
Õpetaja kabinetti... 
Pühakirja koltund kaanel 
Päiksekiirtes puhkas madu. 


Õpetaja — vähe hiljund — 
Tõttas oma päevatöösse ... 
Astus kabinetti: näe! 

Madu sisises ta laual, 
Pühakirja koltund kaanel!... 


VEDELVORST 


Vedelvorst uinub sügavas rahus, 
Ei ta tee öö ega päeva vahet. 
Rukkipõld aga lõikajaid ootab — 
Pudeneb tera ja puruneb kõrs. 

Lõokene laulab, meelitab tööle 
Enne kui pilvitub taevasina. 
Vedelvorst uinub sügavas rahus, 
Ei ta tee öö ega päeva vahet . . . 


Vedelvorst und näeb hämarusuimas: 
Kuusirp õsub: valmivad vihud. 
Hakid kerkivad, kuhelik tõuseb — 
»Jätku tööle, õnnistust rohket!“ 
Vedelvorst uinub sügavas rahus. 


PÜHAJÄRVE PIIGA 


Armunud näkineid, Pühajärve piiga 
Laulab kurba, igatsevat laulu . . . 
Kaldal puiesteel noormees uidab, 
Sume on põhjamaa ilusaim öö. 


Veepinnal virvendab tulede kuma, 
Jaaniöö õnne ja rõõmu sära. 
Armunud näkineid, Pühajärve piiga 
Laulab kurba, igatsevat laulu. 


Noormees kuulatab . . . kuulatab — hõiskab: 
»Tulen, mu kallis! Oota, ma tulen!“ 
Pühajärve lainete kaissu ta hüppab, 

Hõisates õndsalt: ,,Tulen, tulen, 

Südamekallis Pühajärve piiga!“ 


LEIN 


Minu armastus see kannab leina 
Roosi pärast, mis ei õitsend talle — 
Kuigi päike avas rohkeid õisi 

Nagu unest süütuid lapsesilmi. 


Kevad õitses, suvi lokkas, viljus, 
Sügis saabus, saagirikas, sume; — 
Minu armastus see kannab leina 
Roosi pärast, mis ei õitsend talle. 


Päike loojub... Eeva-tütar keegi 
Nutab sahisevas lehekollas 
Ilma-aegu hõõgund armastuse, 
Suudlemata suudlemiste pärast... 
Minu armastus see kannab leina. 


LABIDAMEES 


Unenägu kohutav ja sünge 
Ei mu meelest taha unuda: 
Päike loojus. Surnumatja kuju 
Kerkis udust, kasvas hiiglaseks. 


Viimsed päiksekiired virvendasid 
Tema labidal kui verelaik... 
Unenägu kohutav ja sünge 

Ei mu meelest taha unuda. 

Hämar nähtus, võigas varjukuju, 
Mida ebameeli ennustad? 
Saatus, on see sinu range saadik 
Või ehk haige vaimu viirastus, 
Unenägu kohutav ja sünge? 


SIIS KUI VIUGLESID SURMAKUULID 


Liivnõmmel tardunud vererada 
Tähistas suunda mu kodukülla. 
Päikene kõrvetas. Üle me palu 
Viuglesid kuulid ja pommikillud. 


Kodumaa koltus. Tahtsin matta 
Südamevalu murede mulda... 
Liivnõmmel tardunud vererada 
Tähistas suunda mu kodukülla. 


Siit läks tee, siit ootasin koju 
Venda, kes tulemas surmaväljalt. 
Raske on pääseda surmaväljalt — 
Siis kui viuglesid surmakuulid, 
Liivnõmmel tardunud vererada. 


"TÖÖLISLAUL 
(Heinrich Lersch) 


Paista, sära, hele päike, 

Üle selle vaba maa; 

Põllud, metsad, linnad kata 
Oma kiirte kullaga. 

Lase taluväli võrsub, 

Õitseb väike aialapp. 

Kiirga vabrikute ruumi, 
Kus on õhk ja valgus napp. 
Kuldne päike, saada meile 
'Oma õnnistuse and. 

"Töösse liitun! Vennad: käsi, 
Mis ei tegevuses väsi! 

Juhtigu meid püha ind! 


Avanege, tööstuskojad, 
Päike, leia sinna teed. 

Uue rahva üritustes, 

Masin, valmistad sa eed? 
Sinu kõrin, sinu võrin 

On kui tõotav, rõõmus jaa. 
Töö on võitlus, töö on armgi, 
Võideldes saab vabaks maa! 
Kaevur elagu, kes rühmab 
Mäe sügavuse öös, 

Kuna mootorid ta hõimud, 
Dünamod ta jõudlusvõimud 
Uue ilma loomistöös. 


299 


Rattaid tuhandeid on käigus, 
Elu ärgand, kadund suik; 
Koormatud on lastis laevad, 
Kostab vedurite huik. 
Lugematuis inimrindeis 
Leiab usk ja julgus tee: 
Mida rahva käed loovad, 
Rahva oma olgu see. 

Maa ja vabadus me päralt, 
Inimväärikusel koht! 

Jõud peab nõrkust toetama, 
Venna-armu soetama: 

Ei siin härrat, orja joht. 


Kuldne päike, sinu läikes 
Olgu juhitud me samm, 

Et ei vastseis üritustes 
Takista meid miski tamm. 
Noored, vanad; uudne rahvas! 
Meie virgutajaks tarm. 

Ei meid suuda allutada 

Keegi muu kui ainult arm. 
Vasar huuga, hoope anna — 
Saabund teraslaulu hetk! 
Rahvas — vennad maal ja linnas: 
Rahuvaimu meisse kanna, 
Suure tööstuspäeva retk! 


ÜKSILDANE KALM 


Kuskil metsakurus on üksik kalm, 
Mida pärjatand mõrsjalik käsi. 
Pärg — mürdilehtede haljas põim, 
"Teda niisutand silmavesi. 


Seal puhkab üks meie sangareid, 
Üks paljude arvude hulgas, 
Üks, kellel lõppenud elutee 
Kord veriste võitluste kulpas. 


Ei ema ja isa, ei õde või vend 

Ta hauda saa ehtima tulla, 

Kuid meie tänumeel, siiras, varm, 
See ehib ta hauamalla. 


LAUL 


Laul, see olgu me tunnete kaja, 
Armus ja truuduses siüdamelöök, 
"Tõe ja õiguse kuulutaja, 

Priiuse väravas kaitsev mõõk! 

PETÖFI TÕLKEID 


KAUGELT 


Doonau kaldal seisab väike maja, 
Mulle kallis üle maa ja raja. 

Mõtlen tema peale — meel siis hale, 
Kohe pisaratest niiskub pale. 


Aga igatsus mul täitis rinna, 
Andis soovidele kotkatiivad, 
Mis meid kodunt laia ilma viivad. 


Ema suudles, nuttis härdas valus, 
Asjata mind koju jääda palus, 

Ei mu troostisõnad muret muutnud, 
Ema valu vähendada suutnud, 


Lahkumisel värises ta käsi, 

Läksin, rõõmus ega tundnud väsi... 
Kui ma elu oleks ette näinud, 
Oleks küll ta soovi järgi käinud. 

Veetlev lootustäht meil? paistab silma, 
Sellest võlutuna näed maailma; 

Et sa eksiteele viidud särast, 

Märkad ehmatades alles pärast. 


Mindki meelitanud lootus ilus, 
Julgustanud käima elu vilus, — 
Käisin eksiradu — okkaid palju... 
Maksab rääkida sest?... Valu valju... 


Päevil, kui mu kodukülla rutvad 
Siitpoolt mõned selle kolga tutvad, 
Mida saadan ema jaoks ma teele? 
Pöörge sammud ka mu koduleele. 


Öelge emal”, jätku silmavesi, 

Poeg on terve, hästi käib ta käsi; 
Näeks ta minu häda, puudust pungal, 
Murest kustuks tema elutungal. 


KÜLAKÕRTSIS 


Küla otsas Szamos-kaldal 
Tume kõrts on üksikuna; 
Vaadelda end võiksin laineis, 
Kui ei kustuks päiksepuna. 


Vagusaks on jäänud ümbrus, 
Taevas särab tähte ime; 
Lootsik puhkab seotuna, 
Teisel kaldal vait ja pime. 


Aga kõrtsis keeb ja voogab 
Elu rõõmus, kärarikas, 
Viiul nutab, poiste hüüded 
Vastu kostvad hoones pikas. 


»Hõi, sa kulda-kõrtsinaine! 
Viina too, mis igavene, 
Vana kui mu esi-isa, 
Hõõguv kui mu kullakene! 


Mustlane, õh-hõi, nüüd mängi! 
Juua saad! Ei hooli hinnast! 
Tahaks ära tantsi raha, 

Välja tantsi hinge rinnast!“ 


Koputus käib akna pihta: 
»Vaiki jäägu metsik kära — 
Puhkusele heites laseb 

Öelda armuline härra!“ 


»Kurat võtku sinu härrat, 
Ja sa ise sõida põrgu! 
Mustlane, sa jonni pärast 


Mängi, kas või surmas nõrgu.“ 


Jälle tuldaks, koputataks: 
»Jumal hoidku, tantsulaine, 
Palun, käigu vagusamalt — 
Haige on mu ema, vaene.“ 


Vastu ei seal keegi räägi. 
Tsümbel, viiul soiku jäävad; 
Poisid joovad klaasid tühjaks, 
Vaiksel viisil koju läevad. 


MA KOJU SÕITES MÕTLESIN ... 


Ma koju sõites mõtlesin, 
Kuis oma sõnad säen, 
Kui üle kaua aja kord 
Ma jälle ema näen. 


Kas suudaks öelda meeldivat 

Ja armast mitmevõrd, 

Kui samad käed mind embavad, 
Mis kiigutanud kord. 


Nii mõte mõnus mõnigi 
Peast lennul läbi käis; 

Küll vanker veeres, siiski teel 
Aeg igavana näis. 

Ent järsku seisin toas ma... 
Ei sõna lausund huul — 

Ta küljes tummalt rippusin 
Kui vili viljapuul. 


LAHKUN KÕRTSIST ... 


Lahkun kõrtsist küla sõrval, 
Mustlasviiul nutab kõrval, . . . 
Pudel peos, ma vaarun, vantsin, 
Otse pöörasena tantsin. 


Nüüd, õh-hõi! üks mäng, mis suruks 
Tema pärast põue puruks! 

Eemalt aga paistab maja, 

Seal on lustilugu vaja. 


Jah, seal elab minu väike 
Rännuhimualine päike, 

Kes on minu juurest läinud, 
Teise mehe kaenlas käinud . . . 


Mängur, üle valukihu 
Rõõmurõkkel viisi vihu! 
Ei ta tohi teada seda, 
Et ta pärast lõhkeb süda. 

TERVITUS LAUDKONNALE 


Tuhat tulist! Täitke minu karik 
Tuliviinaga, mis hoosse viib, 

Et võiks matta minu mure suure 
Kõikehaarav unustusetiib. 


Veini kallake mu kannu kõhtu, 
Veini rohket väsimata käel! 

Pustaliiv võib õppida, kuis juua 
Põhjalikult, vääramata väel!... 


Juba kihab veri minu soontes, 
Elukirg lööb leekima kui miil. 
Tervitan sind, joobumuse udu, 
Ja sind, joobumuse läte — viin! 


Kann, kas oled vaat, mil põhja pole, 
Millest räägib muinasjutu keel? 
Veini sisse! Ei su tühja kurgu 
Haigutust või taluda mu meel. 


Veini sisse! Oma klaasi tõstan 
Sõbra terviseks, kel õilis püüd 
Aitamiseks, kus on abi tarvis, 
Ohtu kuulutamas hädahüüd. 


Elagu me elutarm ja julgus, 

Elu ise — ilus, õitsev ilm! 
Püha inimõigus — igavesti 
Kaitsku vaevatuid su valvas silm! 

Tervist, lootus, kes sa julgust saadad, 
Meeli ümbritsed kui taevahurm! 
Tervist, taevas, põrgu, kõik maailmas! 
Ainult mulle hukatus ja surm! 


LÄKSIN KÖÖKI... 


Läksin kööki tuld ma tooma, 
Piibu peale lõket looma, 
Piibule, mis hõõgus juba 
Enne, kui sain läiteks luba... 


Piip see tõesti tossas juba, 
Ei ta vajand läiteluba. 
Põhjuseks, miks läksin kööki, 
Oli neid, kes keetis sööki. 


Tulel oli tubli algus, 

Tõusis leek ja vilkus valgus, — 
Säde neiu silmapaarist 

Sähvas, nagu taevakaarest. 


Hädavaevalt teda nägin, 

Kui ju mingi nõiavägi 

Tabas mind: piip kustus ära, 
Südant täitis tulesära! 

NÜÜD VAIKINUD ON TORMIKANNEL ... 


Nüüd vaikinud on tormikannel kõle 

Ja soikund tuulehobu metsik sõit; 

Im rahus tardund, nagu koolja pale, 
Kus peegeldub veel surma saabund sõit. 


On sügisene ilus õhtupoolik, 

Veel kõrguses vaid mõni pilverünk . .. 
Ah, need on riismed marust: mõte tume 
Läind ajast, mis on olnud kurb ja sünk. 


Plekk-katusega kaetud templitorne 
On helki haarand viimne päiksekiir, 
Ja hooned kiikvel, nagu laevad merel, 
Kui mängleb õhukangastuse viir. 


Mu vaade uidab lõpmatumas ruumis . . . 
Seal veerdub laialdane lausmaa pind; 

Mu süda meenutab ka laia välja, 

Kus armule on antud harras rind. 


Nii täis, nii täis on süda armuõnnest, 
Et selle all ma nõtkun, kandene; 

Ma olen nagu puu, mis sügisviljast 
On õnnistatud, rohkeandene. 


Mu süda tulvil nagu karik viinast, 

Kui viinast kallist, mida sulle toon. 

Ehk kallad maha ta?... kui kahju, kahju!... 
Ma surmaga siis klaasi tühjaks joon! 

KÄIS VÄRIN LÄBI PÕÕSA ... 


Käis värin läbi põõsa: 

Ta ümber lendles lind, 
Käis läbi hinge värin, 
Sest meenutasin sind, 

Sest sind ma meenutasin, 
Mu armas, väike neid, 
Kink suurim suures ilmas, 
Mu õnn, mu kallis leid. 


Nüüd üle Doonau kalda 
Teed otsib lainevirg, 

Nii südameski tulvab 

Mul igatsus ja kirg. 

Kas armastad mind, kallis? 
Ma armastan sind nii, 

Et rohkem isa, ema 


Ei suudaks kunagi. 


Kui viimati sind nägin, 

Sa olid mulle hää, 

Siis oli soe ja suvi, 

Kui oled unustanud 

Mind, saadan õnnistust; 
Kui armastad mind veelgi, 
Siis tuhat õnnistust. 

OH KUI KURB ON KELLA KÕLA... 


Oh kui kurb on kella kõla! 
Surm, kuis sina laastad! 
Noores eas mu neiu närtsis — 
Ainult viisteist aastat. 


Surnuna sind kirikusse, 
Kullake, nüüd kantaks. 
Lootsin, et sind pruudiehteis 
Minu hoida antaks. 


Kullakese kaitseingel, 
Palveid saadan sulle: 
Uinuta nüüd mindki surma, 
Või too troosti mulle. 


Või ehk, ingelgi, sa surid 
Leinavalust suurest, 

Et sa lasksid ära viia 
Kallima mu juurest ? 


KÜLM JA KURB ON SÜGISHOMMIK 


Külm ja kurb on 
Sügishommik, 

Uduhall on taevavõlv, 

Vihma tibab 

Lakkamata, 

Mülkaks muutund nurmenõlv. 


Toas aga 
Külastamas 


Vastumeelne võõras mind. 


Igavus see. 
Aga oota — 
Ninapidi vean ma sind! 


Hiljutasa 
Avan ukse, 


Kui on selleks sobiv hetk: 


Hingekene, 
Asu teele, 
Võta lääne suunas retk! 


Kaugel läänes 

Kõik mu kallid — 
Isa, ema üheskoos; 
Samas külas 

Ka mu neiu — 
Õitsev kevadine roos. 


Külasta neid 
Järjekorras, 


Lahutades nende meelt, — 


Õhtul tule 
Koormatuna 
Siis, kui mesilane teelt! 

OMA SÜNNIKOHAS 


Siin kord idanes mu elualgus, 
Koitis madalmaine kuldne valgus; 
Linnakeses siin mu kätki kiikus, 
Unelaul kui lilleõitel liikus... 
Rõõm on lapselulli mälestada: 
»Lepatriinu, lenda rida-rada!“* 


Lapsena ma kallist kodust läinud, 
Võõras ilmas ratasringi käinud. 

Kaks kord kümme aastat kiirelt kadus, 
Rõõmu, muret südamesse ladus . . . 
Ei nad suutnud laulu uinutada: 
»Lepatriinu, lenda rida-rada!“* 


Muistsed mängusõbrad, kuhu jäite? 
Teada tahaksin, mis teed nüüd käite. 
Teie seltsis viibida ma püüaks, 
Nooruspõlve mälestusse hüüaks, 
Kuigi aastaid veerend veerandsada: 
»Lepatriinu, lenda rida-rada!“ 


Nagu lind, kes paigast teise tõtleb, 
Mõte kõiki armsaid paiku mõtleb, 
Nagu mesilane tööle anduv, 

Saagi sülemiga koju kanduv, 

Kui ta võinud õisi külastada . . . 
»Lepatriinu, lenda rida-rada!“ 


Taas ma olen lapsukene illi, 
Mängumurul puhun pajupilli, 

Kepi seljas ratsutelen teele, 

Lõunaks jooma viin ta künaveele . . 
Sälu, joo, et siis veel ratsutada! . . . 
»Lepatriinu, lenda rida-rada!“ 


Juba kostab õhtukella kaja; 
Väsind hobune ja ratsutaja. 

Koju lähen lapsukese moodi, 
Kohtan hoidjat, vajun unevoodi, 
Vaevu saan ta laulu kuulatada . . 
»Lepatriinu, lenda rida-rada!“ 


VÕÕRSILT TULNUD 


Sa viljalaineis lokkav kodumuld, 

Kus kiirtemängus päike külvab tuld, 

Ja kangastuses mänglev rohtlapind — 
Kas tunned oma last? Kas tunned mind? 


Sest möödund aastaid, tõsi, mitmeid ju: 
Siin puhkasin . . . mind varjas paplipuu, 
Ja sügistaevast kattis uduloor, 

Kust kulges kureparve lennuvoor. 

Ju kaua sest, mil olen kodunt läind 
Ja muremeelel võõrast rada käind, 
On õnnistuski haihtund tuuleteel, 
Mis kaasa andis helde emameel. 


Nii rändasin maailmas mannetu, 
Vaid õnneratta käigust kannetu, 
Et vasta võtta, mida aasta tõi 
Ja teine mõnitades puruks lõi. 


Sest lai maailm on vali elukool, 

Seal verist vaeva nõuab omahool; 
Ees läbi käia konarlikud teed, — 
Kui paljusidki viivad kõrbe need! 


Kui vähesed ma jõudu pingutand 
Ning hingepiinas käsi ringutand. 

Kui elukibedust ma olin joond, 

Siis tahtsin: oleks saatus surma toond. 


Ent mure, kurbus ununenud nüüd, 
Mind rahustab ja kutsub rõõmuhüüd... 
Nii lahtub mälestuse mürgiviin 

Ja rõõmupisaraisse upub piin. 


Sest siin, kus kiigutanud kätki mind 

Ja imetanud kalli ema rind 

Kui oma last, nüüd paistab päikse kiir. . . 
Sind tervitan, mu kallis kodupiir! 

SÜGISKUU LÕPP 


Aed lehkab orus, veel õitsevad õied 

Ja akna all lehis haljendab haab, 

Kuid eemal . . . eks tundu seal talve köied! 
Lund külma ju mägede harjale aab. 

Mu südames noores veel haljendab suvi 

Ja kevade õitseb, näen õnnedest und; 

Kuid vaata, eks vanadus tunne ju huvi, 
Eks juustele lange ju härma ja lund. 


Kord lilleke närtsib ja elugi kaob... 

Mu kaissu sa tõtta, mu naine, mu arm! 

Sa täna kes rinnal, oh tea — kõik vaob: 

Ehk homme mu kalmul sa... saatus on karm.. 
Kui kaon ma varem, kui surm mind rabab, 
Kas nähtaks? siis kirstu ees leinates sind? 

Ja juhtub, et arm sind ehk teine siis tabab, 
Kas hülgad mu nime ja unustad mind? 


Kui jätadki leina ja heidadki loori — 
See ristile lipuna mustana sea, 

Et keskööl ma tõustes siis kalmude koori 
Su liniku kannaks, sest naine, sa tea, 

Et sinu pärast on pisaraid palju 

Mul koguda liniku, siduda rind, 

Mul, kellel varaks on valu nii valju, 

Kes armastab igavest? hauaski sind! 

TALVINE PUSTA 


Nüüd on pusta tõesti pusta — paljas, tühi! 
Isand sügis priiskas, pidas pikki pühi. 
Sigitusest huvi 
Tundsid kevad, suvi; 
Aga kergemeelne sügis prassis, pillas, 
Ja nüüd tali veedab nälgijate killas. 


Karjakella kõla kadunud ja kaikund, 
Karjamehe nukker pillilugu vaikund; 
Linnud viisid liiri 
Ammu üle piiri; 
Vutihüüdki soikund, loodus tummub leinas, 
Ritsikas ei ribi härmund ädalheinas. 


Ümbrus tardub nagu jääga kattund meri, 
Madalalt kui väsind rändab päiksekeri, 
Silmavaade tume, 
Küürus üle lume, 
Nagu otsiks tema miskit nõmmerajal, 
Mida aga leida pole talveajal. 


Vahihooneis, kalamajus elu vaikund, 
Asulate loomad lautadesse paikund; 
Läevad molli manu 
Kustutama janu; 
Pulstund mullikas siis möögib jooma-ajal, 
Meelsamini jooks ta lombist vainu rajal. 


Sulaspoiss teeb meelelahutuseks vimbu, 
Võtab seinalaudilt tubaklehekimbu, 


Lehed kokku pakib, 
Lävel peeneks hakib; 


Saapasäärest piibu haarab, puhtaks kopsib, 
Topib värske tubakuga — ja siis popsib. 


Nüüd on kõrtsituba segamatult tühi, 
Parisnik ja kaupmees sinna nüüd ei rühi, 
Sest et külm on kange, 
Lumi tuisand hange. 
Kõrtsmik võtmekimbu võib nüüd kaotada, 
Võib end kastikaanel unne paotada. 


Õhuriigis tuul ja torm on üha võimul, 
Kumbki neist ei järel? anna suguhõimul”. 
Üks see ülal rassib, 
Teine allpool vassib, 


Nii et helbed langevad kui ränikivist, 
Kuni keegi kolmas välja lööb nad rivist. 


Kui nad teineteist on armetumalt räsind, 
Õhtuhämaruses mõlemad on väsind, 
Siis betjaarikuju 
Läbi udu-uju 
Ratsub redupaika nagu võigas vari, 
Hunt ta kannul hiilib, ülal rongakari! 

Nagu kuningas, kes riigist välja aetud, 
Tagasi veel vaatab, — nõnda pilvi kaetud 
Taevast saadab päike 
Oma viimse läike 
Rammetusse ilma ja siis hülgab trooni, 
Kulmult verisena veeretades krooni! 


VÄIKE-KUUNIMAA 


Kus mu hing ja süda 

Rõõmsalt viibind, mida omana ma näinud, 
See on Väike-Kuunimaa, mu sünniase, 

Seal ma olen käinud! 

Tulin lausmaaradu, 

Mida Doonau-Tisza käed hõlma võtvad, 
Nagu emakäed, mis lapsukest kui aaret 
Kallistama tõtvad. 


Nüüd ma jõudsin siia, 

Linna voogavasse, lärmakasse ellu; 

Kuid mu mõtted jäänud ühte omastega, 
Kodu keskustellu. 

Vaim näeb unistusi, 

Meelsalt viibin sünnikohas... silmad sulen. 
Koduaasa, lausmaa omapärast ilu 
Vaatama nüüd tulen. 


Kuum on südasuvi, 

Võimsalt tõuseb päike veretavas koidus, 
Puistab pustarüppe õnnistust ja soojust 
Lõkendavas loidus. 

Ümberringi pusta, 

Lage-laiuv pusta otsatusse siirdub; 

Alles kauge silmaringi vinas 

Viimasena piirdub. 


Kari rammetuna 

Mäletsedes soiub liigsest soojusohust 
Ega hooli pusta sigitava pinna 

Rohkest söödarohust. 

Karjane ja peni 

Uinakusse vaibund tarandiku varjus. 
Möödub mõni võõras, ei siis peni kuule 
Ega ärka karjus. 


Läbi tasandiku 

Voolab oja, mida kaldakaared viivad 
Vaikses voolus; virvendama teda löövad 
Vesilinnu tiivad. 

Selge, puhas vesi 

Laseb ojakese kollast põhja vahti, 

Näha, kuidas vilgas putukate pere 

Peab seal mängujahti. 


Kaldakõrk jast haigur 

Silmitseb, kas ümbrus varjupaika tagab; 
Emakurg kuid huvitatud sellest, mida 
Ojapõhi jagab. 

Rahuldatud leiust, 

Sirutab ta kaela, et saaks kuulatada 
Kaldalt lendu tõusnud kiivitajaparve 
Hädaldavat vada. 


Vana kaevusammas 

Nagu muremeele kujutus veel püsib; 
Samba jalal rohtu-kasvand kaevuase . . . 
Kes küll neid veel küsib? 

Kaevusammas tukub, 

Vaatab kaugusesse üle nõmmepinna, 
Nagu piiluks kauni kangastuse poole, 
Mis viis huvi sinna. 


Nähtavale kerkib 

Kaugel vaatepiiril terenduse vinas 

Mingi ununenud tšardavare kuju... 
Haihtub taevasinas. 

Eemal, seal kus liivik 

Lõpuks ääretuna karjamaasse hääbub 

Ja kus tuulekeeris kandnud liivaluited — 
Viirastuski jääbub. 


Pusta lõpupiiril 

Näha kuhje, aunu, talusidki keni, 

Nende ümber kraaksub vareseid ja haugub 
Vainu veerel peni. 

Viljapõllud laiad 

Kaugusesse levivad kui vaikne meri; 

Nisu lokkab kasvuhoos, ta tõotab anda 
Saagirohkelt teri. 


Võrsunevas nisus 

Tervitab sind sinilill, kui mööda lähed, 
Siin-seal helgivad ka kibuvitsa õied 
Nagu veritähed. 

Õhtu saabub hilja, 

Valge pilvekogu loodepunas häilib, 
Imekaunis, nagu muinasjutu-maaling, 


Võlub meeli — säilib. 


Lõpuks linngi paistab, 

Valgeid maju, kirik elamute vahel, 
Ümber linna aga tuulikute rodu, 

Nagu haarav ahel. 

Meeleldi ma viibin 

Rõõmsalt töötavate inimeste keskel; 
Vaatlen, kuidas tiivad karuratast löövad 
Jahvatuseveskil. 

KOERTE LAUL 


Ilm on külm ja taevas 
Sahiseb vaid sajus; 
Räitsakat ja vihma 
Tuleb tuules, rajus. 


Mis see puutub meisse? 
Lahkelt isand annab 
Köögi nurgas ruumi, 
Hoolt ja muret kannab. 


Toidust ei ta jaksa 
Ise süüa kõike, — 
Meile laualt jätab 

Jäänuse või lõike. 


Piits me pihal plaksub, 
Kui on isand kuri. 
Valus see, kuid varsti 
Paraneb me turi. 


Kui ta viha lahtub, 
Saab me truudus palga: 
Lakkuda siis võime 
Tema kallist jalga. 


HUNTIDE LAUL 


Ilm on külm ja taevas 
Sahiseb vaid sajus; 
Räitsakat ja vihma 
Tuleb tuules, rajus. 


Puhmavarju vähe; 
Kõle pusta meile 
Koduks, hulkealaks 


Täna nii kui eile. 


Väljas külm meid ründab, 
Koopas nälg on varaks; 
Elutahe langeb, 

Süda sondub araks. 


Ja ka kütid viivad 
Vendi meie perest — 
Valge lumelina 
Värvub hundi verest. 


Külm ja näljahäda, 

Kütid aina sabas; 

Saatus karm, kuid siiski — 
Meie, hundid, vabad! 

LAUSUDA KUI VÕTAKS MULLE JUMAL 


Lausuda kui võtaks mulle Jumal: 
»Ise, pojukene, vali sa, 

Surma misukest sa soovid surra — 
Kostaksin siis Jumalale ma: 


Sügis olgu, sügis vaikses rahus, 
Päiksekullas koltund metsahiis, 
Lehis helisegu hiljaks jäänud, 


Ununenud linnu viimne viis. 


Ja nii nagu surma tiivaheide 
Sügisloodust tabab rahuga: 
Nõnda tulgu tema mindki viima, 
Nähtav alles siis, kui ligi ta. 


Nagu lehtekollas linnulugu, 
Olgu lummutav mu luigelaul; 
Kostku hinge, sulatagu südant, 
Tõustes taeva poole helkjal aul. 


Ja kui viis on väsind, võluv-võimas, 
Suudluses siis surgu minu hääl, 

Sinu suudluses, mu ilus neiu, 

Kallim ematütreist ilma pääl! 


Kui ei Jumal luba nõnda surra, 
Siis ma palun, saagu kevade, 
Sõjakevade, kus veriroosid 
Meeste rinnal löövad puhkele. 


Hüüdku pasun, sõdurite ööbik, 
Mehi vahvaid võitlusmöllusse, 
Minulgi sääl rinnast surmalilled 
Verevärvis löögu õitsele. 


Kui ma langen sõjaratsu seljast: 
Suudlus, siis mu huuled sule ka, 
Sinu suudlus, särav, püha priius, 


Kõige kallim taeva tütreist sa! 


LAHINGULAUL 


Trumm põrab, hüüab sõjasarv, 
Ju võitlusvalmis meesteparv — 
Nüüd edasi! 


Mõõk täriseb ja vingub kuul, 
Me hõiskehüüdu kannab tuul: 
Nüüd edasi! 


Lipp üles! Lehvigu ta käes, 
Et terve ilm näeks võimu väes! 
Nüüd edasi! 

Ilm lugegu me lipu päält: 
Näe, priiuspüüe tõstab häält: 
Nüüd edasi! 


Kes madjar, see on alles mees, 
Ei püsi vaenlane ta ees! 
Nüüd edasi! 


Kes madjar, Looja juhil see 
Küll teab, kus käib ta võidutee! 
Nüüd edasi! 


Ma ratsun vende vere sees, 
Mu kõrval langes seltsimees. 
Nüüd edasi! 


Ei temast halvem ole ma, 
Ma surma suhu torman ka — 
Nüüd edasi! 


Kui langemegi võitlushoos 
Ja lähme hauda üheskoos — 
Nüüd edasi! 


Ja suren ma, ja sured sa — 
Kuid vaba olgu isamaa! 
Nüüd edasi! 

ÜLES, MADJAR! 


Üles, madjar, maa sind hüüab, 

Nüüd kui iial tõusta püüab, — 

Nüüd on aeg, üht kahest taba: 

Oled orjuses või vaba? 
Madjarite Jumalale 
Vannume ja tõotame: 
Orjaikke igaveseks 
Kaotame! 


Et me ikke jäänud kauaks, 

Isad neavad meid veel hauast, 

Nad on eland priiuskullas — 

Rahu ei saa orjusmullas. 
Madjarite Jumalale 
Vannume ja tõotame: 
Orjaikke igaveseks 
Kaotame! 


Inimene vilets, hulgus, 

Kellel surra puudub julgus, 

Kellel kallis oma kasu, 

Jätab kodu au ja asu. 
Madjarite Jumalale 
Vannume ja tõotame: 
Orjaikke igaveseks 
Kaotame! 

Mõõk see ehib igatahes 

Rohkem kätt kui orjaahel, 

Murra kütked, mis meid köitnud, 

Haara mõõk, mis ikka võitnud! 
Madjarite Jumalale 
Vannume ja tõotame: 
Orjaikke igaveseks 
Kaotame! 


Meie nimelt langeb häbi, 

Vana kuulsus tungib läbi 

Jõledusest, mis me majad 

Rüvetanud aastasajad. 
Madjarite Jumalale 
Vannume ja tõotame: 
Orjaikke igaveseks 
Kaotame! 


Võidu kuulsus elab kaua 

Üle kangelaste haua: 

Õnnistades meie nime 

Hüütakse kui püha ime. 
Madjarite Jumalale 
Vannume ja tõotame: 
Orjaikke igaveseks 
Kaotame! 


VAID MÕTTEST SELLEST MURES MA .. 


Vaid mõttest sellest mures ma, 

Et pean ehk voodis surema, 

Et pikkamisi, lõdvalt nõrkeb vaim, 
Kui salavaglast aetud lilletaim, 

Et erakuna hämaruses kustun, 


Kui hüljat küünla taht kord söeks mustun. 


Nii Jumal, ära surma saada mind, 

Nii ära surma saada, hüüan sind! 

Puu tahan olla, mida pikne tabab 
Või maru juurtega kord põrmu rabab. 
Või las mind olla mägestiku kalju, 


Mis orgu variseb, kui äike kärgib valju . . . 


Kui orjastatud rahvad kõik 

Kord ikked heidavad ja sõjahõik 
Lööb palge õhkele ja kõige ees 

On rünnaklipp, kust särab püha tees: 
»Vabadust, vabadust rahvale!“* — 
See käsuks on igale vahvale. 

Kostab itta ja lääne pasunahüüd: 

Kõik üles türannide vastu nüüd! 

Las seal võitluseraal 

Sõjatallermaal 

Noor veri mu südamest valguda, 

Ja kui lahkumistervitust hõiskan ma, 
Kostku vägevalt üle sest relvade tärin, 
Sõjasarvede hulin, suurtükkide kärin, 


333 


334 


Ja üle mu rinna 

Las edasi minna 

Ratsud turnates, tormates võidule, 

Kui viimaks on vaikinud lahingurüha, 
Saabub matusepäev kord suur ja püha, 

Siis mu luud kantaks* kalmule ühises kooris, 
Leinahelide saatel, ja lipud on looris. 

Nii meid, sangareid, haudki ühendab, 
Maailma vabadus, sinule pühendab! 


Si 

OLE MU LAPSE LALLITAJA 


Kassikene, kiisukene, 
Tiisu miisu Liisukene, 
Ole mu lapse lallitaja, 
Tallekese tallitaja! 


Kassikene, kiisukene, 

Tiisu miisu Liisukene, 
Ole mu kulla kiigutaja, 
Lillekese liigutaja! 


Kassikene, kiisukene, 

Tiisu miisu Liisukene, 
Ole mu õnne huigutaja, 
Suvilinnu suigutaja! 

HÄIU, LAHKE LAPSUKENE 


Häiu, lahke lapsukene, 
Tipa tapa tapsukene! 
Memm läks metsa marju tooma, 
Taat läks luhta kuhja looma. 
Häiu lii, häiu l00! 


Häiu, kallis kapsukene, 

Sipa sapa sapsukene! 
Marjamatt on laeva kõrgu, 
Heinakuhi taeva kõrgu. 

Häiu lii, häiu 100! 


MAGA, MEMME MARJUKE 


Maga, memme marjuke, 
Õues viibib varjuke, 

Ei ta leia meie tuba, 
Lapsuke on voodis juba. 


Maga, memme marjuke, 
Õues viibib varjuke, 

Otsib kuud ja päiksekiiri, 
Sibi sabi väikseid hiiri. 

UNI TULEB 


Uni tuleb, ullikene, 
Väljas lendleb kullikene, 
Tahab kanu püüda, 
Lapse poole hüüda: 

Uinu, mu oalehekene, 


Väike väsind mehekene. 


Uni tuleb, ullikene, 
Väljas puskleb pullikene; 
Pullil pugal-sarved, 
Õiendada arved. 
Uinu, mu oalehekene, 
Väike väsind mehekene. 


Uni tuleb, ullikene, 
Väljas vihma mullikene 
Vilgub õhtu vilus, 
Viimses helgi ilus. 
Uinu, mu oalehekene, 
Väike väsind mehekene. 


Uni tuleb, ullikene, 
Väike lapse-trullikene 
Vaiba alla vaob, 
Unerüppe kaob. 

Uinu, mu oalehekene, 


Väike väsind mehekene. 

UNELAUL 


Uinu mu tipsi-tapsi, 
Niine nääne õieke. 


Õues on vaikinud kära, 
Värvuke väsinud ära. 


Kanake uinus ju ammu, 
Talleke enam ei tammu. 


Tilluke tiisuke, maga, 
Hiireke, ära sa saga! 


Uniselt tukub ju kuuke, 
Akna all unistab puuke. 


Uinu mu tipsi-tapsi, 
Niine nääne õieke. 


EHATÄHT KIIRGAB 


Ära sa siple, mu kulla-kallike, 
Lustiline lapse-lallike! 

Ehatäht kiirgab kui hõbe haljas, 
Näeb, et su jalake paljas. 


Tema kuulutab seda kuule, 

Ütleb õiele, pajatab puule, 

Lilleke lausub linnulaulu kajale — 
See aga kõneleb tervele majale. 


Hommikul teab siis kass ja hiireke, 
Teab ka päikese kullane kiireke. 
Ära sa siple, mu kulla-kallike, 
Lustiline lapse-lallike. 


Uni astub su sängikse sõrvale, 
Heidab tasahilju su kõrvale . . . 


Padjale panna pääda. 


Uinu, uinu, mu kulla-kallike, 
Väike väsinud lapse-lallike. 


UNE TULEKUL 


Uni, sa tule aida mööda, 
Lillerille laida mööda, 
Tule tasa nagu päike, 
Mahe hämariku läike. 


Uni, sa istu hälli peale, 
Hälli äärekese peale, 

Et saaks lingu liikuneda, 
Õrsi õõtsuv kiikuneda. 

Kui sind lubab lapsukene, 
Timpa tampa tapsukene, 
Siis võid heita hälli sõrva, 
Tipsu-tapsukese kõrva. 


Ole aga hästi vaga . . . 
Laps, mu marjukene, maga ... 
Maga, maga, tasa, tasa... 
Uneneid läeb üle aasa. 


OAD SULLE, KAERAD MULLE 


Upa, upa, oalilli, 

Karga, karga, kaeralilli! 
Oad sulle, 
Kaerad mulle, 
Lestad tuule talule, 
Sõklad sambla salule., 


Upa, upa, oalilli, 

Karga, karga, kaeralilli. 
Oa võrra, 
Loa võrra... 
Oa võrra õitsema, 
Kaera võrra kasvama. 


UPATUS 


Uhh-tsahh, uhh-tsahh, ülilindu, 
Karga, kallis külilindu! 


Upa üles emme sülle, 
Emme sülle, memme sülle; 
Karga üles kaimu sülle, 
Kaimu sülle, maimu sülle! 


Uhh-tsahh, uhh-tsahh, ülilindu, 
Karga, kallis külilindu! 


Upa üles toa lakke, 

Toa lakke, koa lakke; 

Karga üles kambri lakke, 
Kambri lakke, lambri lakke! 


Uhh-tsahh, uhh-tsahh, ülilindu, 
Karga, kallis külilindu! 


Upa üles tuule hõlma, 
Tuule hõlma, luule hõlma; 
Karga töö ja teo hõlma, 
Teo hõlma, peo hõlma! 


Uhh-tsahh, uhh-tsahh, ülilindu, 
Karga, kallis külilindu! 


Viimaks hüppad haua hõlma, 
Valendava laua hõlma, 
Kargad musta mulla hõlma, 
Mulla hõlma, kulla hõlma. 

PISIKE PIMP-PAMBUKE 


Oled pisike pimp-pambuke, 
Tilluke timp-tambuke, 
Päkapikku karupojuke, 

Taga sul vahest haruojake . . . 


Kaugelt vaatab vitsaraoke, 
Haraline haoke. 

Sabistab, ei tule manu, 

Karjatab kasse, koeri ja kanu — 
Teab, et oled tilluke timp-tambuke, 
Pisike pimp-pambuke. 


Kui tuleb suvi ja päikesesära, 
Siis oled suur ja kõik kaob ära: 
Haruoja ja haraline haoke 

Ja vilets vitsaraoke. 

Las tuleb suvi, las tuleb suvi! 


RIIDE PANNES 


Kindad kätte kiigutades, 
Sukad jalga liigutades. 
Kiigu lii, kullake, 
Liigu lii, lilleke! 


Kindad kätte külma vastu, 

Sukad jalga surma vastu. 
Kiigu lii... kullatee, 
Liigu lii... lilletee! 


LAEVA NÄGIN MASTIGA 


Laeva nägin mastiga, 
Kaupmeest suure kastiga. 
Mis nad toovad meile teelt, 
Vahutavalt mereveelt ? 


Toovad kuldse kapakese, 
Niine naane napakese, 
Suure sarvilise saia, 


Siidilindi lahu-laia. 


Rauda-ruuna nägin ma — 
Üle põllu põikas ta. 

Mida tõi ta kaugelt maalt, 
Meie riigi põhjaraalt? 


Varsa ühes vankriga, 
Tiider taader tankriga, 

Tõi ka nugissilma nuku ... 
Kullakene, ole kuku! 

SÕJAMEES 


Sõidat, sõidat, sõjamees, 
Sõjamees käib kõige ees. 


Sõidat, sõidat, kurja vastu, 
Kurja vastu, nurja vastu! 


Sõidat, sõidat, hundi vastu, 
Hundi vastu, sundi vastu! 


Sõidat, sõidat, karu vastu, 
Karu vastu, maru vastu! 


PIITSAVARREL RATSUTAMAS 


Ratsaruun mul uhiuus, 
Kolmekordsed rauad suus. 


Nii mina traavin Tudulinna, 
Uidan, uba, udulinna. 


Nii mina veeren Võnnu teele, 
Kõnnin, kulda, Kõnnu teele. 
Nii mina sõidan siiri-saari, 
Panen hiirepojad paari. 


Nii mina ratsun üle raba, 
Üle Karja-Muri saba. 


KUI MUTIKENE SURRA TAHAB 


Surra tahab mutikene, 
Mutikene, utikene. 


Tahab liiku liiva alla, 
Muru musta tiiva alla. 


Kuidas maetaks? mutikene, 
Mutikene, utikene? 


Mutti maetaks? pillil-pallil, 
Pillil-pallil, trillil-trallil. 


HOMMIKUL 


Päikse kulla kiireke, 
Vikerkaare viireke 
Valgub üle meie õue . . . 
Kas sa tead, mis on ta nõue? 
Otsib lapsi, kellest teab, 
Et nad püüdvad olla head. 


Päikse kulla kiireke, 

Vikerkaare viireke 

Valgub üle meie õue — 

Meil on teada, mis ta nõue. 
Siin on lapsukesi häid, 
Silu nende siidipäid! 

KASSILE 


Tiisukene, kiisukene, 
Miine maane miisukene, 
Tule siia, sind ma silun, 
Sind ma silun, villa vilun: 
Siidi saadi, 
Viidi vaadi. 


Tiisukene, kiisukene, 
Miine-maane miisukene, 
Sul on käpad kiiba-kaaba, 
Jalakesed tiiba-taaba: 
Siidi saadi, 
Viidi vaadi. 


Tiisukene, kiisukene, 

Miine maane miisukene, 

Kõrvad sul kui lepalehed, 

Silmad heitvad kullaehet. 
Siidi saadi, 


Viidi vaadi. 


KUKE LAUL 


Kukeloogu! 

Võta hoogu — 

Kokk-kokk, kokk-kokk, koo 
Üle Ulila soo! 

Kukeloogu ! 

Lenda roogu — 
Kokk-kokk, kokk-kokk, koo 
Üle Soinaste soo. 


KÜSIMUSED 


Meie Hintsu, meie Antsu 
Pidas hiirte peres tantsu. 

Oh sina Hintsu, 

Oh sina Antsu, 
Miks sina pidasid küll tantsu? 


Meie tiisu, meie kiisu 
Murdis ära roti-oti. 

Oh sina tiisu, 

Oh sina kiisu, 
Miks sina murdsid roti-oti? 


Meie Muri, meie kuri 
Raputas kord nõelajuuti. 
Oh sina Muri, 
Oh sina kuri, 
Miks sina raputasid juuti? 


Meie kukke, meie lukke 
Peksis kikast todu-lodu. 
Oh sina kukke, 
Oh sina lukke, 
Miks sina peksid todu-lodu? 

MEIE MIISU, TIISUKENE 


Miisukene, tiisukene, 

Mesimeelekene, 

Koorekeelekene! 

Ei sind pea tare ega toakene, 

Kamber ega koakene. 
Kurnäu, kurnäu! 


Miisukene, tiisukene, 

Nosuninakene, 

Vigur-vinakene! 

Südames sul süüdi palju, 

Kurja peale püüdi palju. 
Kurnäu, kurnäu! 


VARESE TÕOTUS 


Kraaks, kraaks! 

Kust mina toitu saaks? 

Tali on teinud põllud kõik paljaks, 
Kuid nälg ei ole siin mitte naljaks. 
Kraaks, kraaks! 


Kraaks, kraaks! 

Kust mina toitu saaks? 
Meel on paha, süda on kuri, 
Sest lihatiüki viis Karja-Muri, 
Kraaks, kraaks! 

Kraaks, kraaks! 

Kust mina toitu saaks? 

Saaksin einet, tänu ma hüüaks, 
Ja parandada ennast ma püüaks. 
Kraaks, kraaks! 


PÄRAST VÕIKS TULLA PÄIKE 


Talleke, lalleke, 

Sinu siidilakake, 

Villavakake 

Kuuma käes kuurdub, 

Soojus aga suurdub ja suurdub. 


Kui ta nüüd korrakski väheneks, 
Pilveke pea läheneks, 

Peseks mu talle lakakese, 
Villavakakese 

Valgeks kui värske lume, 
Nooruse jume! 


Pärast võiks tulla siis päike, 
Kallata kullase läike 

Üle muheneva muru, 

Üle kumiseva kuru, 

Üle siidi-niidi lakakese, 

Üle valge villavakakese, 
Leekides, pleekides. 

LÕOKESE LAUL 


Tiri-liri-lii, 
Siri-lii, 
Üle maa, üle raa! 
Tiri-liri-lii, 
Siri-lii, 
Üle vee, üle tee! 


Tiri-liri-lii, 
Siri-lii, 
Üle soo, üle roo! 


Tiri-liri-lii, 
Siri-lii, 
Üle puu, üle kuu! 


VIHMAPILV VII ENDAGA 


Lepatriinu, lenda sa, 
Vihmapilv vii endaga, 

Et me nisunurm ei niiskuks, 
Rukkipõld ei pilvest piiskuks. 


Lepatriinu, lenda sa, 
Vihmapilv vii endaga, 

Et ei odrad tunneks ohtu, 
Kaerapõld ei kasvaks rohtu. 

MIKS SA SIBLID MULLA SEES 


Kukekene kuldakannus, 
Kuldakannus, Liiva-Annus! 

Mis sa siblid mulla sees, 
Kukk-kukk-kukk-kukk kulla sees? 


Mööda sammus saaja-neiu — 
Sõrmus kadus, ai-ai-aa! 
Lubas mulle hea leiu — 


Mati mandleid, rai-rai-raa! 


Seda siblin mulla sees, 
Kukk-kukk-kukk-kukk kulla sees. 


KÄOLE 


Käokene, kuku, kuku — 

Üle saare, üle salu, 

Üle põõsastiku, palu, 
Kukku, kukku! 


Käokene, kuku, kuku — 

Üle kuuse kullalise, 

Üle mätta mullalise, 
Kukku, kukku! 


Käokene, kuku, kuku — 
Üle haljendava heina, 
Üle ununeva leina, 


Kukku, kukku! 

KEDRATES 


Niidikene, siidikene, 
Liigu lõimeks lina jaoks, 
Valendava vaiba jaoks! 


Niidikene, siidikene, 
Keeru kangaks kuue jaoks, 
Särendava särgi jaoks! 


Niidikene, siidikene, 
Vaali vihmavoolu jaoks, 
Pealta pilve päikse jaoks! 


Niidikene, siidikene, 
Piiri-pääri pääsu jaoks, 
Liiri-1öõri lõo jaoks! 


SEPAPOEG JA MÖLDRIPOEG 


Kipa-kõpa kipp-kõpp! 
Taga Tartu on sepikojake, 
Seal sepitseb vanasepa noorem pojake. 
Rautab täkku ja rautab mära; 
Seal palju tööd ja kära: 
Kipa-kõpa kipp-kõpp! 

Klipa-klapa klipp-klapp! 
Taga Tartu on veskiojake, 
Seal jahvatab vanamöldri noorem pojake, 
Teeb tangu, nõnda et tolm taga, 
Ei veskiratas maga. 
Klipa-klapa klipp-klapp! 


KÜLALISED 
Naabrilt tuli nirki-närki, 


Võõras vähe isevärki; 
Külast tuli kihri-kähri, 
Kihri-kähri, sihri-sähri; 
Kodust aga kiisukene, 
Kiisukene, tiisukene, 
Hiirte isand kuulus mees 
Oi-roi-roi-roi roti rees. 


Rahvas asus murul sööma, 
Murul sööma, lusti lööma; 
Kuningas käis kuuri mööda, 
Hiiresaksu suuri mööda; 

Ei tal maitsend ühissöök 
Ega kõlvand koguköök: 
Temal endal pikad peod, 
Pikad peod ja tella-teod. 


Hirmus hüppasid kõik hiired, 
Oi-roi rotikesed kiired. 

RATAS TAHAB RAUTADA 


Aidu-raidu ratas katki, 
Minul vaesel vanker katki! 
Kuidas ratast rautada, 
Telje otsa taotada? 


Mida muud, kui sepa juure, 
Sepa juure, lepa juure, 
Kihva kahva kase juure, 
Vihva vahva vase juure: 


»»Sepakene, lepakene, 
Minul vaesel vanker katki, 
Aidu raidu ratas katki!“ 


Sepakene, lepakene 
Raius rauda ras-sas-saa, 
Viilis vaske vas-sas-saa, 
Tegi pussid pugevaks, 
Telje otsad tugevaks, 
Aisa pärad päädituks, 
Juhivitsad väädituks, 
Et ei iial naksataks, 
Paigast ära praksataks. 


Minul mehel vanker terve, 
Aidu raidu ratas terve. 


KÜSIMUSED HIIRTEISANDALE 


Kurr-karr, kuhu lähed? 
»Nurr-narr, nurme lähen.“ 
Mirr-marr, mida otsma? 
»Hirr-harr, hiiri otsma.“* 


Mirr-marr, mis sa püüdsid? 
»Hirr-harr, hiireema, 
Kirr-kõrr, kõrvupidi, 
Sirr-sarr, sabapidi.“ 


Kurr-karr, kuhu panid, 
Hirr-harr, hiireema? 
»Nirr-narr, nahka panin, 
Kirr-kõrr, kõhu põhja.** 


Kurr-karr, kuhu jäivad 
Hirr-harr, hiire lapsed? 
»Lirr-larr, laia ilma 
Sirr-sarr, saia sööma.“ 


KANAD JA KURJAD NAISED 


Kanad kuuris kaagutasid, 
Kurjad naised naagutasid. 
Kikas tuli tott, tott, tott: 
Kanad, naised, ott, ott, ott! 

KROKODILL 


Singel-vingel ninaprill, 
Meil oli kodu krokodill, 
Krokodill, ta tegi nalja, 
Ajas lapsed toast välja. 
Tahtis toas tantsu lüüa, 
Meie koogid ära süüa. 

Ema võttis raagus viha, 
Andis talle üle piha. 
Krokodill siis nuttis, palus: 
Ara vihu, viht on valus! 
Võttis oma reisipauna, 
Pidas halvaks külma sauna. 
Kadus kiirelt üle mäe — 
Lapsed, eks nüüd tuppa läe! 


KOLM ISEVÄRKI MEEST 


Tombi-Toomas tore mees 
Rikkuse ja vara sees: 
Seitse siga tõlla ees, 
Simmel-sammel piibu sees. 


Lombi-Laos ladna mees 
Vintat-väntat viina sees: 
Tema mõis on metsa sees, 
Karud kakerdavad ees. 


Varva-Villem vahva mees — 
Sõda taga, teine ees... 

Kui on jänes tee peal ees, 
Väriseb ta hirmuvees. 


POEPREILI JA VÄRVUKE 


Ukse vahelt liugles poodi 
Sulemütsak hall: 

Tsiuk tsäuk tsaa! 
Mütsak vähe mügraline, 
Ümar nagu pall, 

Tsiuk tsäuk tsaa! 


Poepreili lõbus, lahke, 
Just kui lõolind, 
Tiriliilaa. 
Naerdes küsis: ,,Värvukene, 
Kesse kutsus sind? 


Tiriliilaa !* 


»Ei mind keegi kutsund siia, 
Teretan vaid Teid: 

Tsiuk tsäuk tsaa! 
Teie poes on toidupoolist 
Rikkaline leid, 

Tsiuk tsäuk tsaa!“ 

»Mitmeid-setmeid sente kaasas, 
Mitu marka sul? 

Tiriliilaa. 
Kauplusse kes paljakäsi 
Tuleb, see on null, 

Tiriliilaa.“* 


»Margad, sendid linnuriigis 
Tundmata on veel, 

Tsiuk tsäuk tsaa. 
Kauba eest on tasuks Teile 
Laul ja tänumeel: 

Tsiuk tsäuk tsaa!“ 


Poepreili heldis: tangu, 

Saia poetas siis, 
Tiriliilaa. 

Nokkis nobe värvukene, 

Vahel vihvas viis: 


»Tsiuk tsäuk tsaa!“ 

Soend (23.—24. IV 1934) . . 
Võõrsil uinuja kaebus (30. VII 1937) . 


Viina-Matsi tantsutralling (10/11. V TRA n 


Katk (26.—29. X 1936) 

Jumal (6/7. V 1937) . . . 

Meie teed (11. VIII 1937) 

Murueide tütar (15. XI 1936) ; 
Külastades oma endist kodu (25. X 1936) 
Enne ja pärast (11. IV 1937) 

Saatuse vanne (28. II 1934) . . 
Hõimusõpradele (13./16. IV 1936) 


Kui poeg kord isatalu külastas (5. III A A 


Tindilind (31. III 1937) . . s 
Noortele lauluvendadele (24. I 1937) š 
Lumivalge sabaots (2. IV 1937) 
Jääväljakul (7. I 1937) 

Elurännak (13. X 1936) . . 
Sügisene rändur (5. VI 1934) 
Laulmata laul (10. V 1934) . 


Järelpõimik 
I (1903—1910) 


Mu igatsus (6. I 1903) ; 
Mis mu isa nõuab (1. XII 1903) 

212 
213 

214 

217 


221 
222 
224 
226. 
227 
228. 
231 
232 

233 
233 

236 

237 
238 

239 
240. 

Unenägu (1903). 
"Töö (1904) 


üks kalmuke teise kõrva (7. V 1904). 


Kevadõhtul (14. IV 1906) 
Mis see oli? (29. III 1904) . 


Mu jutud on otsa saanud (4. II 1905) . 


Trööstija loodus (1906) . . . 
Õiekese kaaskiri (25. V 1907) . 
Sügisene lilleke (1907) 

Sügis (1907). . 

Veel tuld (1907) A 

Kesk sügavat, põlist metsa (1907) . 


Ma pole muud kui helisev osa (1907). 


Kevadise öö hõlmas (1907) . . 
Mispärast ma väsinud olen 290 A 
Vastutaja (15. XI 1910) . 

Sa olid mu rinnal (1. IX 1909). 
Kevad (1909) Na K 
Õnn (1909) 

Võitlus (1910) A 

Õppige naeratama (1910). 

Aja tiibadel (1910) 

Eelkevad (1910) 

Meie kannel (1910) 


II (1922—1942) 


Tuule hõlmas, luule hõlmas (4. XII 1923) . 


Lützeni sündmus (31. X 1923) 
Hunnid (5. XI 1923) . 

Liivi laul (30. I 1924) 

Surm (9. III 1924) f 

On hädaohus isamaa (1924) . A 
Laul langenud kangelastele (1924) , 
Vabadusrist (1915/1928/1942) . 

Mu seltsimees (18. IX 1928) 
Elumõte (10. I 1931) . 


Ühele lahkunud lapsele (15. VI 1930) . 


Kevade kutse (17. VIII 1933) . 

267 
268 
269 
271 
272 
272 
274 

280 
280 
281 
282 


Ühele tuuletallajale (5. V 1934). 
Haige (30. III 1934) . . 
Ülemiste Vana (9. I 1931) 
Kase kuld (18. X 1931) . 
Pääsukesed (17. III 1936) . 
Aastavahetuseks (19. III 1936) . 
Eesti vendadele (18. III 1936) . . 
Ühe pudrujahumöldri tütreke (XI 1936) . 
Mets on kaunis (21. III 1939) . 
Milleks ma laulsin (4. IV 1938) 
Prohvet (16. XI 1936) 

Kallim aare (9. V 1938) . . 
Üleshüüd (22.—23. IX 1938) 
Jää vabaks sa (7. V 1938) . 
Jälle kevad (2. XI 1938) 
Roosid (15. VII 1941) 

Leeviku lell (10. V 1941) . 
Öine sündmus (10. V 1941) . 
Madu (11. VII 1941) . . 
Vedelvorst (2. VI 1941) . 
Pühajärve piiga (5. VI 1941) 
Lein (19. VI 1941) z 
Labidamees (18. VII 1941) 


Siis kui viuglesid surmakuulid (14. VII 1941) 


"Töölislaul (5.—7. X 1941) . 
Üksildane kalm (8. II 1942) 
Laul (12. IV 1940) 


Petöfi tõlkeid 


Kaugelt (29. X 1923) . 

Külakõrtsis (XI 1923) . . 

Ma koju sõites mõtlesin (27. VIII 1939) . 
Lahkun kõrtsist (22. XII 1939) . 
Tervitus laudkonnale (15. IV 1924) . 
Läksin kööki (20. VIII 1939) 


Nüüd vaikinud on tormikannel (17./18. "IV 1924) 


Käis värin läbi põõsa (14. XI 1939) . 
Oh kui kurb on kella kõla (3. XI 1939) 


24 


301 


305 


310 
311 
312 
313 
314 

Külm ja kurb on sügishommik (2. X 1939) . 
Oma sünnikohas (9. X 1939) 

Võõrsilt tulnud (1939) 

Sügiskuu lõpp (X 1922) . 

Talvine pusta (22.—24. X 1939) 
Väike-Kuunimaa (25.—27. X 1939) 

Koerte laul (29. IX 1939) 

Huntide laul (29. IX 1939) a 

Lausuda kui võtaks mulle Jumal (1909) 
Lahingulaul (28. X 1922) . A 
Üles, madjar (XI 1922 ja 1939) . . . 

Vaid sellest mõttest mures ma (1930, 12 ta XI 1939) 


Lastelaule 


Ole mu lapse lallitaja (12. IV 1922) 
Häiu, lahke lapsukene (13. XI 1915) 
Maga, memme marjukene (XI 1915) 
Uni tuleb (14. III 1916) . 

Unelaul (1906) . . 

Ehatäht kiirgab (4909) 

Une tulekul . . 

Oad sulle, kaerad mulls (7. v 1922) 
Upatus (26. IV 1922). . 

Pisike pimp-pambuke (4 XI 1915) 
Riide pannes. . 

Laeva nägin adigi (31. x 1915) . 
Sõjamees (11. V 1922) j 
Piitsavarrel ratsutamas (28. V 1922) 
Kui mutikene surra tahab (28. V 1922) 
Hommikul (18. IV 1922). 2 
Kassile (28. V 1922) . 

Kuke laul (1922) 

Küsimused (1906) 8 f 
Meie miisu, tiisukene (22. III 1916) A 
Varese tõotus (22. XII 1923) 4 
Pärast võib tulla päike (19. XI At E 
Lõokese laul (29. V 1922) . . 
Vihmapilv vii endaga (29. V 1922). 

343 
344 
344 
345 
346 
346 
347 
347 
348 
348 
349 
350 
350 

352 

Miks sa siblid mulla sees (1. VI 1922 . 
Käole (29. V 1922) . a A 
Kedrates (22. V 1922) 

Sepapoeg ja möldripoeg . 

Külalised (16. III 1916). ; 
Ratas tahab rautada (1. XI 1915) E 


Küsimused hiirteisandale (22. XII 1923) 


Kanad ja kurjad naised (1. XI 1915) . 
Krokodill (22. XII 1923) 

Kolm isevärki meest (1922) . . £ 
Poepreili ja värvuke (30. VII 1930) A 

LAULUDE LOETELU ALGUSRIDADE JÄRGI 


A 


Aage taga, võtke kinni 

Aed lehkab orus, veel õitsevad õied 
Aegadest ajasse verehääl kõneleb , 
Aidu-raidu ratas katki. 

Aiman, tunnen, et mu rinnas 

Aja tiibadel ligineb midagi . 
Alevipoisid mängisid marjast 

Alles eile tuttavaks me saime 
Alles siis su hinge väärtust . 
Annina kaasas teil hinges 
Armunud näkineid, Pühajärve piiga 


D 


Doonau kaldal seisab väike maja 


E 


Eile oma ema juure 

Eile tuli naabri Juku . 

Ei ma olnud norutaja . 

Ei mul ole asukohta, kodu 
Ei mul üksi olnud õnneks 
Ei nad ole viimsed mehed 
Ei viimsed viletsused . 

Ei õigust, tõde hävitada . 
Emakene, ava aken (. 
Emakene, hellakene . 

H 


Hahetas hommik, ja orjuse ahelad langesid lõpuks . 


Heinakaare lõpetanud, pere asus sööma 
Hõõgaval palgel, säravail silmil 
Häiu, lahke lapsukene. 0 
Hämarduv hommik Liivi kurul . 


I 
Ilm hiilgas nagu mõrsjaehtes 
Ilm läks äkki selgeks . 
Ilm on külm ja taevas 
Imeline muinaslugu ; 
Isamaa kutsub mind, isamaa küiab. 
Isamaa, sinu võlglane . 


J 


Ja igavad ja hallid päevad kaovad . 
Ja me rääkisime kaua, kaua . > 
Ja nad püüdsid seletada pika n > 
Ja ometi, ja ometi. E 

Ja rukis õitseb, ja kasvab nisu . 

Ja ta otsis õigust ilma seest. 

Ja tulgugi, mis tuleb... meie käsi . 
Juba arvasin, et ammu A 

Ju põhjatuuled üle kõrrepõllu nivad > 
Jõepinna kaanetas jäine tali , 

Jälle kuused kumisevad 


K 
Kahtlus, lootus minu rinnas . 
Kallis lõoke, põllumehe sõber 
Kanad kuuris kaagutasid . 4 
Kandami korjub, lükkub keesse. 
Karjapilliks kõige kõlvulisem 
Kase okstelt poetus valla . S 
Kas oli see siis haiguv-raske unenägu s 
Kassikene, Jassikene 
Kassikene, kiisukene 
Kaugel, kaugel taevasõrval 

Kaugelt, kaugelt kuulen laulu 

Kaugus kumab... Siis kui kõne 
Kellel* kukud, kurvameelne kägu 
Kesk sügavat, põlist metsa . 
Kevadel on väiksed lilled 

Kindad kätte kiigutades . 

Kipa-kõpa kipp-kõpp 

Kodu tahtis palju ta pajatada A 
Kohutavat katku, kurja Musta Surma > 
Koidukiir ärkas... õunapuu all 
Koltund lehed kase ladvast . 

Kord kase koore sisse 

Kord võsastiku varjus 

Kottpime öö, kui oavarrest sajab 


Kraaks, kraaks! Kust mina toitu saaks? . 


Kraavis kesanurme ääres. 

Kuidas küll kujunes Eesti 

Kui ei sõnajalg veel õitse 

Kui ei tervitanud päike 3 
Kui hõbeaur vaob udu üle suise aasa 
Kui mesilind haavas mu käe . 

Kui muusik huljab pärna okstes. 
Kui olin kõigist jäetud 

Kui on päevatöö ju lõpetatud 

Kui tulevad veel aja sügistuuled 
Kui sa teravasti, tasa kuulad. 

Kui valge järveroos, veelaine hõim. 
Kui veretilgad, lumekiud. 

Kuis võib vaikida see süda . 
Kukekene, kuldakannus 
Kukeloogu! Võta hoogu. 

Kuldne kuu, sa kõrgel kumad 
Kullakallis kaubaisand 

Kullakarva koidukuma 

Kullakene, ei sind leidnud 
Kullakene tuli koju 2 
Kullake, sul kuldne süda . 

Kurb ja õnnetu, sa üksi rändad . 

Kurr-karr, kuhu lähed. 


Kuskil metsakurus on üksik kalm: | 


Kus lõpeb meie põllu siht 
Kus mu hing ja süda . 

Kus on mu suine seltsimees . 
Kuu kumendab hõbesel hiilge!l 
Kõneldakse meie koidust . 
Käis sosinal kevade koha. 
Käis värin läbi põõsa . 
Käokene, kuku, kuku . . 
Küla otsas Szamos-kaldal 
Küllap tõuseb sinust meile 
Küll nad nõuavad mu käest . 
Külm ja kurb on sügishommik . 
Künnilinnukene laulab 


L 


Laeva nägin mastiga . 4 
Laev sõuab nagu valge luik . 
Lahkun kõrtsist küla sõrval . 
Laial põllul, seal kus aurab . 
Langeb hämarus kui sügav mure 
Lapsel paljad jalad Ms 
Laulmata laul on ilusaim laule . 
Laul, see olgu me tunnete kaja . 
Laulust ma punusin sideme . 
Lausuda kui võtaks mulle Jumal 
Lepatriinu, lenda sa A 
Liivnõmmel tardunud vererada K 
Lilleke nüüd uinub niidu nõlvi!. 
Lillekesed, kummardage 


Linna müüri taga asetseb mu maja. 


Liuglevad valged neiukingad 
Lootus, sinu tiivul särab. 
Lõbu on varajalt koidu-aal . 
Lõunast tulnud tuule-õõtses . 
Läbi ilma sõidab maru 
"Läksin kööki tuld ma tooma. 


Maga, memme marjuke x 
Ma joon ja laulan, laulan, joon . 
Ma koju sõites mõtlesin . 

Ma kõnnin hilisel õhtul 

Malev, tõuse nagu maru! . 


Ma nägin und. See oli ütlemata ilus uni a 


Ma olen surma näinud KA 
Ma pole muud kui helisev osa . 
Meelitagu teisi mehi 

Meie Hintsu, meie Antsu 

Meie Leenikene tantsib 2 
Meie Mikukesel rasked päevad . 
Meil on kannel kõlarikas 

Me kaasiku ääres on mägi 

Me käime kinnisilmi elurada 
Me olime südamesõbrad . 

Mets on kaunis kevadises voos . 
Miks mu sabaots on lumivalge . 
Miisukene, tiisukene 

Mina aiman, kodupinnal 

Mina kirjutasin kirja . 

Mina olen põllumehe poeg 

Mina olen sajakordne . 
Mineviku merre maeti 

Minu ainus, väike õde 

Minu altar ülilihtne 

Minu armastus see kannab leina 
Minu isa soov ei ole . A 
Minu kodu teiste käes on juba ammu . 
Minu kuldakalli, minu armsa 
Minu kullakene närtsis noorelt . 
Minu laulurästal, kes mind hilja . 
Minu valul on mustad silmad 
Mis meid soojal venna-armul 
Mis see oli, mis nii tasa . 

Mis tema segas klaasisse sääl 
Mis ütlen, kui Kalev kord koju jõuab 

Mu aeda kontrollima tõttas . . . . . 
Muinaslugu jutustas Leeviku lell 

Mu isad on pärit talupoja tõust . 

Mu isa rukkikülvilt tulles voodi heitis 
Mu jutud on otsa saanud ,. . ., 

Mu laulud, mu väikesed laulud . 

Mul on nelisada laulu . 

Mu põues on kihvtine madu. 

Mureline lepalinnukene 

Musutanud, valetanud . 


Mu vanaisa — metsavaht, lugupeetud 1 mees . 


Mõisahärral palju karja 
Mõtetes rändan ma metsas 
Mõtted rühmuvad su ruumes. 


N 
Naabrilt tuli nirki-närki 
Naabripere priske poega . .. 
Nad tulevad kui kauged külalised . E 
Nad ütlesid, sa kaod ära. 
Naeratades ütles tema 
Nagu takust paelad on mu laulud 
Nagu uinuv kellaheli 
Need vaiksed vaimud on mu meelepärast. 
Neidudega jalutasin . . 
Neiukene särasilma 
Niidikene, siidikene 
Nooruspõlve õnne matsin. 
Nüüd kevad asund õue 
Nüüd lahkus armastus ja lälikus Sõprus 
Nüüd on käes meil heinakuu. 
Nüüd on pusta tõesti pusta — paljas, tühi 
Nüüd vaikinud on tormikannel kõle 
Nüüd taevast katab pime vari 
Nüüd, täna, aastavahetuse sunnil 

Oh kui kurb on kella kõla 
Oh kui raske oli surra 


'Oh, mul oleks palju halvast . 

Oh, nad viisid minu hella ingli . 
Oh pane mu rinnale käsi. 

Oh sa lumi, lumekene. 

Oled pisike pimp-pambuke «) AE 
Olen alles noor, kuid silmahaigus , 
Olen kui tuule käes õõtsuv meri 
Oli kevadeöö... poolhämar, sume . 
Oli käind ta karjateed 

Olin mina veskiteel või turakäigul 
On hädaohus isamaa . . . . . 


On kustund mu vaade, on raugend mu rammu . 


P 


Paista, sära, hele päike * S 
Palmse kandis mererand kui surmas 2 saj A 
Palju valgust, liiga palju. 

Pilved, kes sõuate üleval A 

Pilved kogunesid ruttu 

Pime oli öö. Käis tahmane töö. 

Preisimaa piiri ääres hauda heideti. 

Puhake, paremad pojad : š 
Puruväsind käigust, näljast, valuit . 

Puude okstelt sajab nagu siidi . 

Põlismetsa järv on sügav, ohurikas 
Põlismetsa laas on salalik ja tume 
Põllukene, sina tead saa Ge AS 
Päev meenub noorusest: välk vehkis õues 
Päike hiilgas viimsel purpurpaistel 

Päike läheb looja. Tammesalus 

Päikse kulla kiireke 5 

Pühakirja koltund kaanel. 


R 


Rahu, rahul kisendab mu süda . 
Rahvas, sa vabaks laulsid end 
Raske vari roomab üle muru 

Ratsaruun mul uhiuus. . . . 
Rohuladvul vaikne sahin . 


Roosid kui kobarasse valgunud veri 


Rända, piivexe, rända. 


Ss 
Sa astu ees ja näita rada. 
Saatuse vanne udukülm, raske 
Sadatuhat pidemega 
Saja, saja vihmakene . . 
Sa olid kui õhtune liblik 
Sa olid veel noor kui rohi 
Sa põlgad oma rahva ära. 
Sa tulid reisilt kaugelt, meriselt 
Sa rändad salarada. , 
Sa viljalaineis lokkav kaämnid,. 
Sa ütled, julge päralt olla võit . 
Seal, kus kaunil kingurinnal. 
Seal, kus kingu kenal jalal 
See oli prohvet, kuulutaja 
Seisid ümber jaanitule 
Siin kord idanes mu elualgus 
Siin mu valu, mu veri. . . 
Siin puhkab mulla all üks kallim 
Siin sulle õieke lehekuu rinnalt. 
Siis mu süda õnneleegis . 
Silmapilguks väsimusest 
Sind, mu neiuke, armastan mina 
Singel-vingel ninaprill. 
Sinu rajad, minu rajad 
Su arm, see olgu Vesta leel . 
Sul, ungarlane, ustavalt 
Surmamõtted tõusvad üles 
Surma telegraafitraateks . 
Surm, ta tuleb: tagant tõukamata 
Surra tahab mutikene . 
Su silm kui sätendav teras 
Suudeldes ta ütles mulle kurvalt 
Suured pidud: palju sõpru . 


t, 


Sõelumata sõjatoitu 

Sõidat, sõidat, sõjamees 

Sõitis nooruke sõjasta 

Sõnadeta salajuttu . 

Sääl mehed noored, sirged ; 
Sügisene päike tegi kaugeid ringe 8 
Sügis, kuidas ta sahiseb sajus . 


A 
Taaramäe tamm on purunend 
Taara tammik kasvab mäe otsas 
Taevas, võta tagasi see anne. 
Ta istus minu vastas . 
Tali on õues, lumine tali 
Talleke, lalleke . 
Talvekuu nõmmel Rootsimaal 
Ta oli noor, kuid näol e 
Ta oma jüngreid, rahvast õpetas 
Ta tõttas ülbelt kaugele . 
Ta võis palju ära võita . 
Teele, teele, kurekesed A 
Teisel kaldal rannakaskes tuuled katsuvad 
Tema otsis üles vaikse koha 
Tema tuli vastu, vaatas silma . 
Tere, proua, tere, härra . 
Tere, Toomas tolumats 
Tiisukene, kiisukene 
Tiri:liri-lii, siri-lii . 
Tombi-Toomas tore mees 
Trumm põrab, hüüab sõjasarv 
Tuhat tulist! Täitke minu karik . 
Tule, kallis, löö mind kulliks 
Tulin laadalt, sõitsin otse üle Voäii: 
Tuule hõlmas, emakene ž 
Tuult oled tuhinal taga sa ajanud A 
Täiskuu hämar-kurvas läikes. 
Tänavune kevad tuli 
Töö on meie lipukirjas 
Tütreke tilluke hüppas ja võtis 

U 
Uhh-tsahh, uhh-tsahh, ülilindu 
Uinu, mu tipsi-tapsi 
Ukse vahelt liugles poodi 
Unenägu kohutav ja sünge 
Uni, sa tule aida mööda . 
Uni tuleb, ullikene, 
Upa, upa, oalilli . 
Uudishimu ajas välja . 


NA 


Vaadake mööda sest varjavast vallist . 


Vaene sõber! Eile said veel aru . 
Vaevalt olin lapsepõlve 

Vaikind oli kevadine tuul 

Vaid mõttest sellest mures ma . 
Vaimu ette õrnalt tõuseb 
Valgus nagu vereurm . 

Valu, arm ja laulud 

Vana-juut nõelub välkuval käel . 
Vargad saadetakse Siberisse . 
Vedelvorst uinub sügavas rahus 
Veel elab Eestis mehi 


Veel tali on maas, kuid igal pool näib 


Veereb päike ja põlevad pilved . 
Vehi, vehi, välgukene , 
Venemaale — Siberisse 

Viiul nuttis, viiul naeris. 
Vikat sahab läbi vilja š 
Võiksin ma kord vabaks saada . 
Võõral pinnal, kaugel lõunas 
Väike sinisilma neiu 

Väljas tulekahju kära 

Õeke, kuula, kuidas ööbik hüüab 
Õhtu aal, kui voodi heites rahu nõuan 


Õhtu oli vaikne, taevas mustav-hall ja rõhuv 
Õhtutaeva vereurm 2013 

Õhtu vagune ja sume lasus . 

Õige ligi, õige ligi minu kõrval. 

Õitsev kevad. Haudadel on vaikus 


A 
Ära nõua minu sünnipäeva 
Ära räägi kevadest sa mulle 
Ära sa siple, mu kullakallike 
Ära usu lillekesi 
Ärge unustage laulu 

Öö helendab, tuhanded tähed 
Öö, tähis taevas, vilu tuul käib üle õue 
Öö ümbritses meid, kui lahkusid sina . 


Ü 


Ühel pudrujahumöldril on tütreke . 
Ühte risti saab mul küllalt kanda . 
Üksainuke lage kivi 

Üks kalmuke teise kõrva 

Üks sammaldanud hauaküngas 
Ülemiste Vana, sa vajad meid kõiki 
Üles, madjar, maa sind hüüab 
Üliarmas laps on Tõistre Nanna 
Ütle, kallis neiukene 


